Home অজয় লাল দত্ত প্ৰৱন্ধ সাম্প্ৰতিক প্ৰসংগ\nxukhdukh.com December 11, 2014 অজয় লাল দত্ত, প্ৰৱন্ধ,\nনদীবান্ধৰ ৰাজনীতিত পণবন্দী অসমীয়া\nসাধাৰণ মানুহক পণবন্দী কৰি নদীবান্ধক লৈ ৰাজনীতি নকৰিব! হয়, কবলৈ খোজা কথাখিনিৰ মূল আহ্বান সেইটোৱেই। নামনি সোৱণশিৰি জলবিদ্যুৎ প্ৰকল্পক লৈ কেন্দ্ৰীয় চৰকাৰৰ শক্তি মন্ত্ৰালয়ে গ্ৰহণ কৰা শেহতীয়া পদক্ষেপে সংবাদ শিৰোনামা দখল কৰিছে। আনকি শক্তি মন্ত্ৰী পীয়ুষ গোৱেলৰ ৰুক্ষ ব্যৱহাৰ আৰু ভাবুকিপূৰ্ণ আহ্বানত কালি এক সভালৈ নিমন্ত্ৰিত হোৱা চৰকাৰৰ দ্বাৰা গঠিত বিশেষজ্ঞ কমিটিৰ সদস্যসকলেই অপমানিত বোধ কৰা তথা ক্ষোভিত হোৱাৰ কথা প্ৰকাশ পাইছে। এজন বিশেষজ্ঞই টিভিৰ পৰ্দাতে এনে ভাবুকিৰে সেও মনাব খোজা মানসিকতা বৰ্তি থাকিলে অসম এইখন দেশৰ সৈতে থকাৰ সন্দৰ্ভতো নতুনকৈ চিন্তা কৰিব লাগিব বুলিও এক “স্পৰ্শকাতৰ মন্তব্য” প্ৰকাশ কৰিছে।\nএই বিষয়টোত আনকি লখিমপুৰ-ধেমাজিৰ স্থানীয় সাংসদ ৰূপে নিৰ্বাচিত হোৱা সৰ্বানন্দ সোনোৱালৰ স্থিতি আৰু বক্তব্যক লৈ প্ৰতিক্ৰিয়াৰ সৃষ্টি হৈছে। নিৰ্বাচনৰ আগতে বৰ্তমানৰ গৃহমন্ত্ৰী তথা তেতিয়াৰ বিজেপিৰ সভাপতি ৰাজনাথ সিঙক লৈ আহি নামনি সোৱণশিৰি প্ৰকল্প কোনো পধ্যেই হবলৈ দিয়া নহব বুলি দিয়া উদ্দাত্ত ভাষণৰ ভিডিঅ’ গোৱেল চাহাবে শক্তি মন্ত্ৰালয়ত বহিয়েই লবলৈ লোৱা পদক্ষেপৰ সময়ত বুমেৰাঙ স্বৰূপ হৈ পৰিছিল। সংবাদ মাধ্যমে বাৰে বাৰে চলাই থকা ভিডিঅ’টোৰ বাবেই শক্তি মন্ত্ৰালয়ে অসমীয়া সংগঠনৰ প্ৰতিবাদৰ সমুখত সেও মানিবলৈ বাধ্য হৈছিল। কিন্তু এইবাৰ শেনৰ এজাত, এইবাৰ আৰু উলংগৰ আকৌ লাজ কিহৰ পৰিস্থিতি! প্ৰতিটো সপ্তাহতে গড়ে একোটাকৈ নিৰ্বাচনৰ পূৰ্বৰ স্থিতিৰ পৰা নিজৰ স্থিতি সলনি কৰি “ইউ-টাৰ্ণৰ ৰেকৰ্ড” কৰা চৰকাৰখনৰ বাবে এতিয়া আৰু সেই ভিডিঅ’, প্ৰতিশ্ৰুতি আদিলৈ লাজ কৰিব লগা একো নাই। ছমাহত কি কি ইউ-টাৰ্ণ ল’লে তাৰ সবিশেষ বিৰোধী দল কংগ্ৰেছে হিচাব ৰাখি "ছমাহত এখন ইউ-টাৰ্ণ চৰকাৰ" শীৰ্ষক পুস্তিকাও প্ৰকাশ কৰিলে। সেয়েই এতিয়া আৰু লজ্জ্বা কিহৰ! স্থিতি সলনিক পাভ লুটি আদিৰে সংবাদ মাধ্যমে আখ্যা দি থাকিলেও কোনো কেৰেপ কৰোতা নাই!\nআজি নদী-বান্ধ বিৰোধী ২৬টা গণ সংগঠনৰ সৈতে শক্তি মন্ত্ৰালয় আলোচনাত বহাৰ কথা। এনে আলোচনা যে একোখন নিজৰ সিদ্ধান্ত জাপি দিয়াৰ ভেকোঁভাওনাৰ বাদে একো নহয়, তাক সকলোৱেই বুজি উঠিছে। অসমলৈ শক্তি সংবহনৰ কোনো প্ৰকল্পই কৰিবলৈ নিদিয়াৰ যি ভাবুকি কেন্দ্ৰীয় শক্তিমন্ত্ৰীয়ে উচ্ছাৰণ কৰিছে, তাৰ বিনিময়ত বৰ্তমানৰ ডিজাইনতে আৰু অৰ্ধনিৰ্মিত প্ৰকল্পক সম্পূৰ্ণ কৰিবলৈ দিয়াৰ বাবে হেঙাৰ হোৱা সকলো প্ৰতিবাদক আঁতৰি দিবলৈ আহ্বান জনাইছে। এয়া এক স্বেচ্ছাচাৰী শাসকৰ চৰিত্ৰৰ বাহিৰে কি হব পাৰে? শক্তি মন্ত্ৰীৰ এই স্থিতিয়ে তেওঁক এই প্ৰকল্পৰ সন্দৰ্ভত চয়-নিশ্চয় কৰিবলৈ টাৰ্গেট দিয়া বা সময় সীমা নিৰ্ধাৰণ কৰি দিয়াৰ "অসহায়তা" বুলি অনুমান কৰিব পাৰিয়েই। টাস্ক-মাষ্টাৰ হিচাবে জনাজাত শক্তিমন্ত্ৰী গোৱেলৰ এই পৰিকল্পনাক অসমৰ গণ সংগঠন সমূহে কি দৰে মষিমূৰ কৰিব সেয়া এতিয়া অতিশয় লক্ষণীয় হব।\nবিশেষকৈ চৰকাৰে গঠন কৰি দিয়া বিশেষজ্ঞ কমিটিৰ প্ৰতিবেদনৰ ভিত্তিত পৰমাৰ্শৱলী পালন কৰাৰ ক্ষেত্ৰতো কোনো আগ্ৰহ এইবাৰ আগ্ৰাসী শক্তি মন্ত্ৰালয়ে প্ৰদৰ্শন কৰা নাই। হা কিম্বা না, এই যি কোনো এটাৰ বাবেহে মানুহ গোটাইছে। এনে পৰিবেশত কোনো ফলাফল ওলোৱাৰ সম্ভাৱনা নিশ্চয়কৈ নাই। আৰু ইয়াৰ দ্বাৰা অসমত আৰু ব্যাপক গণ-আন্দোলনৰ বাবে সমল যোগাই “অসমক বিকাশ নিবিচৰা আন্দোলনকাৰীৰ ৰাজ্য” ৰূপে পৰিগণিত কৰিবলৈ বিচৰা হব। সেয়া পৰিস্কাৰ হৈ উঠিছে। বিজেপিৰ ভক্ত সকলে এতিয়া পূৰ্বৰ প্ৰতিশ্ৰুতি পাহৰি নেতাসকলৰ সৈতে সুৰ মিলাই এইবোৰ গণ সংগঠন অসমৰ বিকাশৰ বাটত হেঙাৰহে মাত্ৰ বুলি নিলাজ প্ৰচাৰ চলাবলৈ আৰম্ভ কৰিব। ফলত দুটা শক্তিৰ মুখামুখি, ৰাষ্ট্ৰ শক্তিৰ শক্তি প্ৰয়োগ, ৰক্তাক্ত পৰিস্থিতিৰ ফালে কথাবোৰ যে আগবাঢ়িব সেয়া সহজেই অনুমান কৰিব পাৰি।\nসৰ্বানন্দ সোনোৱালৰ শব্দহীন নীৰৱতাক লৈ এতিয়া কোনেও আচৰিত হোৱা নাই! তেওঁক লৈ আশা প্ৰায়বোৰ স্থিতি সচেতন অসমীয়াই প্ৰায় এৰিয়েই পেলাইছে। পিছে তাৰ উপৰিও পূৰ্বোত্তৰৰ সাংসদ সকলক একেলগ কৰি শক্তি মন্ত্ৰালয়ে অনুষ্ঠিত কৰা বৈঠকত সকলোৱেই বৃহৎ নদী-বান্ধৰ বিৰুদ্ধে মাত নামাতি সহমত ব্যক্ত কৰাৰ খবৰ বাতৰি কাকতত প্ৰকাশ হোৱাৰ লগে লগেই ৰাইজৰ মাজত প্ৰতিক্ৰিয়াৰ সৃষ্টি হৈছে। নিজৰ ৰাজ্যত বা সমষ্টিত উপস্থিত হৈ একোটা ভিন্ন স্থিতি আৰু দিল্লীত একোটা ভিন্ন স্থিতি লোৱা তথাকথিত জনপ্ৰতিনিধি সকলে প্ৰকৃততে ৰাইজৰ আৱেগ অনুভূতিক প্ৰতিনিধিত্ব কৰাৰ সলনি যে তাক লৈ খেলাহে কৰিছে, তেওঁলোকৰ মনত ভোট দিয়াৰ পাছত মানুহৰ সুৰক্ষা-ভৱিষ্যতক লৈ কোনো দায়বদ্ধতা নাই সেই কথাই প্ৰকাশ হৈ উঠা নাইনে, সেই প্ৰশ্নই এতিয়া মানুহৰ মাজত দোলা দিবলৈ ধৰিছে।\nকংগ্ৰেছ সাংসদ গৌৰৱ গগৈয়ে নদী-বান্ধক লৈ অসমৰ মানুহে ভূত দেখা বুলি মন্তব্য কৰিছে বুলিও প্ৰকাশ পাইছে। পিছে গগৈকে ধৰি আন সাংসদসকলে উত্তৰাখণ্ডৰ জল-বোমাৰ ধ্বংসযজ্ঞক কিয় পাহৰি গৈছে সেয়াও এক প্ৰশ্নবোধক হৈ উঠিছে। আনকি কেইদিনমান পূৰ্বে উচ্চতম ন্যায়ালয়ত খোদ কেন্দ্ৰীয় চৰকাৰে দাখিল কৰা এক শপত নামাত এই ধ্বংসযজ্ঞৰ মূল কাৰণ বৃহৎ নদী-বান্ধ বুলি উল্লেখ কৰিছে আৰু সেইকথা ৰাষ্ট্ৰীয় সংবাদ পত্ৰ সমূহেও প্ৰকাশ কৰিছে। কাৰ স্বাৰ্থত উত্তৰ-পূৱৰ সাংসদ সকলে দেখিও নেদেখা, শুনিও নুশুনাৰ ভাও জুৰিছে সেয়াহে কব পৰা নাই!\nউদাহৰণ স্বৰূপে আগতে বানপানী নোহোৱা লখিমপুৰৰ টাউনৰ সমীপত যোৱা কেইবাবছৰে কেৱল অৰুণাচলৰ পাহাৰত থকা নদীবান্ধৰ জল-ব্যৱস্থাপনাৰ ব্যৱস্থাৰ বিফলতাৰ বাবেই বানপানীত মানুহ উটি যোৱাৰ পৰিস্থিতি হৈ আছে। খৰালি নদীসমূহ মৰি যোৱাৰ অৱস্থা হৈছে। কিন্তু ৰাণ অৱ দ্যা ৰিভাৰ প্ৰকল্প বুলি নদী এখনক মৃতপ্ৰায় কৰিও শক্তি উৎপাদন কৰি থকা হৈছে, বাৰিষা মানুহৰ মূৰত বানপানী জাপি দিয়া হৈছে! ধেমাজি-লখিমপুৰৰ এবাৰ বৰষুণ দিলে ভয়াবহ বানপানী নোহোৱা পৰ্যন্ত বৰষুণ নেৰা বতৰ, হিমালয়ৰ পাদদেশৰ খৰস্ৰোতা নদীৰ ভয়াবহতা আদিৰ কথা কোনেনো নাজানে। এই সকলোবোৰ দেখিও পূৰ্বোত্তৰ সাংসদ সকলে একেসুৰে বৃহৎ-নদীবান্ধৰ সপক্ষে ঐক্যমত প্ৰকাশ কৰাটো অসমীয়া মানুহৰ জীৱন আৰু সম্পদৰ সুৰক্ষাৰ প্ৰশ্নক লৈ হেতালি খেলাৰ বাহিৰে কি বুলি অনুভৱ কৰিব।\nচৰকাৰে গঠন কৰি দিয়া বিশেষজ্ঞ কমিটিৰ সদস্য সকলে বৃহৎ নদী-বান্ধৰ সলনি ক্ষুদ্ৰ ক্ষুদ্ৰ নদীবান্ধেৰে বিপদ কমাই, শক্তি উৎপাদনৰ পৰামৰ্শৱলীক দলিয়াই পেলাব খোজা হৈছে। ৰাজহুৱা খণ্ডৰ শক্তি উৎপাদন কোম্পানী এটাৰ প্ৰকল্প এইদৰে আধাতে ৰৈ যোৱা মানে দেশৰ ৰাইজৰেই লোকচান হোৱা। তথাপি এই লোকচান হব পৰা বিপদতকৈ কোনো গুণেই বেছি নহয়! আপোনালোকে যদি হিমাচল প্ৰদেশৰ বিভিন্ন এনে নদীবান্ধৰ ওপৰৰ ফালে সৃষ্টি হোৱা কৃত্ৰিম জলসাগৰবোৰ প্ৰত্যক্ষ কৰিবলৈ সুবিধা লাভ কৰে, তেতিয়া ভূ-তত্বই দৰ্শোৱা মতে হিমালয় পাদদেশৰ কুমলীয়া পাহাৰৰ বুকুত এনে কৃত্ৰিম জলসাগৰ সৃষ্টি কৰা মানে কি বিপদ হব পাৰে তাৰ সম্ভাৱনা বিষয়ক সচেষ্ট হব পাৰিব। ইয়াৰে অসমৰ প্ৰতিবাদী ২৬টা গণসংগঠনকে এনে বৃহৎ নদী-বান্ধৰ ক্ষেত্ৰভিত্তিক অধ্যয়ন কৰি তথ্য তথা যুক্তিৰে সৱল হবলৈ আহ্বান জনালো।\nযু্ক্তিক যুক্তিৰে তথ্যক তথ্যৰে আইনৰ আওতাত পৰাভূত কৰিবলৈ অসমৰ গণ সংগঠন সমূহেও উপযুক্ত মঞ্চত আবেদন কৰিব লাগিব। তেহে কথাবোৰৰ যুক্তিযুক্ততাৰ বিচাৰ সম্ভৱ হব। এই ক্ষেত্ৰত আসাম পাব্লিক ৱকৰ্ছ নামৰ সংগঠনটোৱে কেৱল পথত আন্দোলন নকৰি বিভিন্ন আইন আদালতৰ মজিয়াত কথাবোৰ উত্থাপন কৰাৰ কথা উল্লেখ কৰিব লাগিব। এইবাৰো সেউজ ন্যায়াধিকৰণৰ মজিয়াত নামনি সোৱণশিৰি প্ৰকল্প বন্ধ কৰাৰ বাবে আসাম পাব্লিক ৱকৰ্ছে কলকতাত গৈ কৰা আবেদন ন্যায়াধিকৰণে গ্ৰহণ কৰিছে আৰু অহা ২০জানুৱাৰীত এই বিষয়ে শুনানি গ্ৰহণৰ দিন ধাৰ্য কৰিছে। ইয়াতে কিমান পৰিমাণৰ পানী বান্ধত ধৰি ৰাখিব, কিমান নুন্যতম এৰি দি নদীখনৰ জৈৱ-বৈচিত্ৰ্যক সংৰক্ষণ কৰা হব বিষয়বোৰৰো বিচাৰ কৰা হব। এতিয়া সংগঠনটোৱে এই গোচৰৰ ৰায় নোহোৱা পৰ্যন্ত এই প্ৰকল্পৰ কাম-কাজ বন্ধ ৰখাৰো দাবী জনাইছে। একেদৰেই যুক্তিৰ ভিত্তিত আন গণ সংগঠন সমূহেও ন্যায়িক পথৰ সন্ধান কৰিব লাগে আৰু তথ্য আৰু যুক্তিৰ ভিত্তিত যুঁজ দিয়াৰ প্ৰয়াস কৰিব লাগে বুলি অনুভৱ কৰো।এই প্ৰকল্পক বহুমুখী প্ৰকল্পলৈ ৰূপান্তৰ কৰাৰ বাবেও বাওঁপন্থী দল সমূহে দাবী কৰি আহিছে। জাৰ্মানীৰ ৰাইন নদীৰ আদৰ্শৰে এই প্ৰকল্পৰ পুনৰ ডিজাইনৰ বিষয়টোত গুৰুত্ব দিয়া বাওঁপন্থী সকলৰ যুক্তি এতিয়া ভিৰৰ মাজত হেৰাই যোৱা অনৰ্থক চিঞৰলৈহে পৰিণত হৈছে।\nবিশেষকৈ স্থানীয় সংস্থাৰ বিশেষজ্ঞ আৰু বিদ্যুৎ উৎপাদনকাৰী কোম্পানীৰ সহমতত সীমিত শক্তিৰ নদী-বান্ধ নিৰ্মাণ, ৰাজহুৱা সংগঠন সমূহৰ মতামতক শ্ৰদ্ধা কৰা, ডাউন-ষ্ট্ৰীমৰ নদী-পথৰ পানী বহন ক্ষমতাৰ বৃদ্ধিৰ বাবে কোম্পানীৰ দা-দ্বায়িত্ব, জৈৱ-বৈচিত্ৰ্যৰ সংৰক্ষণ, নদীৰ দুয়ো পাৰে পানী এৰা বা বন্ধ কৰা বিষয়ক তথ্য প্ৰকাশৰ বাবে প্ৰয়োজনীয় ৰাজহুৱা প্ৰচাৰ মাধ্যম(মাইক আদি), স্থানীয় লোকৰ উন্নতিকল্পে প্ৰকল্পৰ লভ্যাংশৰ খৰছ কৰা, সৃষ্টি হব পৰা যি কোনো দুৰ্যোগ, বানপানী আদিৰ সম্পূৰ্ণ ক্ষতিপূৰণ বিদ্যুত উৎপাদনকাৰী কোম্পানীয়ে বহন কৰা, ৰাজ্যলৈ কম দামত বিজুলী শক্তিৰ যোগান আদি স্পৰ্শকাতৰ বিষয়ক সামৰি দেশৰ জল-বিদ্যুৎ নীতিৰ সংশোধনীৰ প্ৰয়োজন আছে। আৰু এই সমূহ দিশত স্পষ্ট নীতি নিৰ্ধাৰণ কৰি প্ৰতিশ্ৰুতি নোলোৱা পৰ্যন্ত এনে প্ৰকল্পৰ নিৰ্মাণত কি স্থিতি গ্ৰহণ কৰা উচিত অসমৰ গণ সংগঠন আৰু ৰাইজে বিচাৰ কৰি চোৱা উচিত।\nপুনৰ প্ৰশ্ন হয়, বিশেষজ্ঞ কমিটিৰ পৰামৰ্শৱলী যদি মানিবই নোখোজে তেন্তে এই কমিটি চৰকাৰে পাতিছিল কিয়? কোম্পানী আৰু চৰকাৰৰ সুৰত সুৰ মিলাই প্ৰতিবেদন দাখিল নকৰাটোৱেই অসমীয়া বিশেষজ্ঞৰ দলৰ এতিয়া ভুল হ’ল নেকি? বাংলাদেশক মাটি নিদিও বুলি কৈ এতিয়া সেই চুক্তিকে ৰূপায়ণ কৰিবলৈ উলহ-মালহ কৰা কেন্দ্ৰীয় চৰকাৰখনে এতিয়া বৃহৎ নদী-বান্ধৰ ক্ষেত্ৰতো "বৃহৎ ৰাষ্ট্ৰহিতৰ বাবে" আগ্ৰাসী হৈ অসম আৰু অসমীয়াৰ আবেগক লৈ হেতালি খেলিবলৈ ওলাইছে সেয়া নিশ্চিত। এনে একপক্ষীয় মনোভাৱ তথা দমনমূলক স্থিতিয়ে অসমীয়াক পুনৰ একাষৰীয়া বা বিচ্ছিন্ন ভূ-খণ্ডৰ অনুভৱ হবলৈ দিব। যিটো দেশ তথা ৰাজ্যৰ ভৱিষ্যতৰ দুয়োৰে বাবেই সুখকৰ নহব, সেয়াও নিশ্চিত।\n(লেখকৰ "নৈ আমাৰ আইঃ এক জনকল্যাণমূলক ব্যৱস্থাপনা নীতিৰ সন্ধানৰ প্ৰয়োজনীয়তা" শীৰ্ষক নদী-বান্ধৰ নীতি বিষয়ক লেখাটি পাঠকে পঢ়িব পাৰে। তাৰ বাবে ইয়াতে ক্লিক কৰক)


Durga Puja 2021: To reduce weight before Durga Puja 2021 try these home remedies. Durga Puja 2021: এতিয়াই এই উপায়সমূহ অৱলম্বন কৰি ওজন হ্ৰাস কৰক...– News18 assam\nHome » photogallery » lifestyle »Durga Puja 2021: বেছি দিন নাই, পিছে কোনদিনা কি পিন্ধিব ? মেদবহুলতাই সমস্যা কৰিছে নেকি ? সময় আছে, এই উপায়েৰে হ্ৰাস কৰক ওজন কিম্বা চৰ্বি ...\nDurga Puja 2021: বেছি দিন নাই, পিছে কোনদিনা কি পিন্ধিব ? মেদবহুলতাই সমস্যা কৰিছে নেকি ? সময় আছে, এই উপায়েৰে হ্ৰাস কৰক ওজন কিম্বা চৰ্বি ...\nDurga Puja 2021: Work form homeৰ বাবে বহুতৰে অতিৰিক্ত ওজন বৃদ্ধি হৈছে। কিন্তু সেয়া পূজাৰ দ্বাৰা প্ৰভাৱিত হ'বলৈ দিব নোৱাৰি। সেয়ে এতিয়াই এই উপায়সমূহ অৱলম্বন কৰি ওজন হ্ৰাস কৰক।\n| August 30, 2021, 20:29 IST\nমাত্ৰ কেইদিনমান বাকী আছে। পূজাৰ প্ৰস্তুতি ইতিমধ্যে আৰম্ভ হৈছে। বহুতো লোকে ইতিমধ্যে পঞ্চমীৰ পৰা দশমীলৈ পূজাৰ পৰিকল্পনা কৰিছে। আৰু এটা পৰিকল্পনা হ'ল কোনদিনা কি কাপোৰ পিন্ধিব লাগে।\nঘৰত মাত্ৰ দুটা উপাদানৰ প্ৰয়োজন। দৈ আৰু ক'লা জিৰা। শৰীৰৰ অতিৰিক্ত ওজন হ্ৰাস কৰিবলৈ এই দুটা উপাদান যোগ কৰা হয়। এটা বাটিত ২ কাপ টেঙা দৈ ভালদৰে মিহলি কৰক আৰু এক চাহ চামুচ ক'লা জিৰা গুৰি দিয়ক। যদি ভালদৰে মিহলি কৰা হয়, ৰাতি শুবলৈ যোৱাৰ আগতে মিশ্ৰণটো খাব। বিশেষজ্ঞসকলে কৈছে যে এই মিশ্ৰণটোৱে বিপাক বৃদ্ধিত সহায় কৰে। ইয়াৰ ফলত দ্ৰুত ওজন হ্ৰাস আৰু চৰ্বি হ্ৰাস হয়।\nচৰ্বি হ্ৰাস কৰিবলৈ আৰু মিশ্ৰণ তৈয়াৰ কৰিবলৈ আপুনি ক'লা জিৰাৰ সৈতে আৰু দুটা উপাদান মিহলি কৰিব পাৰে। মেথিয়ে বিপাক বৃদ্ধি কৰে। আৰু আজৱাইনেও ওজন হ্ৰাস কৰাত সহায় কৰে। একেলগে তিনিটা উপাদান বেক কৰক। তাৰ পিছত ভালদৰে গুৰি কৰক। এই পাউডাৰটো এগিলাচ পানীত মিহলি কৰক আৰু দিনত এবাৰ কৈ খাওক। সোনকালে ওজন হ্ৰাস হ'ব।\nপাকঘৰত ডালচেনি আৰু মৌ হৈছে আন দুটা সাধাৰণ উপাদান। ডালচেনি শৰীৰৰ বাবে অতি উপকাৰী। এগিলাচ গৰম পানীত দুটা ডালচেনি ষ্টিক আৰু অলপ মৌ যোগ দিয়ক। ভালদৰে মিহলি কৰক আৰু প্ৰতিদিনে খালী পেটত খাওক।


কাংক্ষিত জোনাক (সাত) - জয়শ্ৰী মেছ গগৈ - সাহিত্য ডট অৰ্গ\n: মই হেৰাই যাম বুলি ভাবিছিলোঁ৷ নিজক লৈ মই সপোন দেখিবলৈ এৰি দিছিলোঁ৷ কিন্তু সকলোৰে বাবে এটি আৰম্ভণি থাকে৷ মই আৰম্ভ কৰিলোঁ ন কৈ৷ হাঁহিব নেৰিলোঁ৷ হাঁহিৰে জিকাৰ পণ কৰি ললোঁ৷ মোৰো চকুৰ পানী আছে৷ মন কৰিলে দেখিবা ধৰিত্ৰী৷ অকণমান হালি দিলেই সৰি পৰিব ইহঁত৷ মই চকুৰ পানী ভাল নাপাওঁ৷ সেয়ে হয়তো সিদিনা তোমাক বাধা দিলোঁ৷ পৰিবেশটো পাতল কৰিবলৈকে অকণমান ধেমালিও কৰিলোঁ৷ তুমি চাগৈ বেয়া পাইছিলা৷\nচাহৰ কাপটোত শেষ সোহাকণ মাৰি উপমন্যুয়ে দূৰৈৰ সেউজীয়াবোৰলৈ চাই কৈ থাকিল৷\n: তুমি সঠিক সময়ত সঠিক সিদ্ধান্ত লৈছা৷\nনিজক উলিয়াই আনা৷ লিখা৷ পঢ়া৷ সৃষ্টিৰ আখৰা কৰা৷ তোমাক যিকণ সময় এয়া পালোঁ, শুনিলোঁ৷ তোমাৰ মেধা আৰু প্ৰসৰতাক মই শ্ৰদ্ধা নকৰাকৈ থাকিব নোৱাৰোঁ৷ হয়তো মই তোমাক লগ পাবলগীয়া আছিল৷\nউপমন্যুয়ে ধৰিত্ৰীলৈ ঘূৰি চালে৷\n: জীৱনটো বৰ বিশাল, ধুনীয়া৷ তুমি মই এটি এটি ক্ষুদ্ৰ প্ৰাণী৷ নিজৰ বাবে অকণমান জীয়াই থকাৰ অধিকাৰ সকলোৰে আছে বুলি মই ভাবোঁ৷ বছৰৰ কোনোবা এটি দিনত মই এই নপাম মিছিং গাঁৱলৈ আহোঁ, জীৱন বিচাৰি৷\nপদুমে ঐঃনিতম গায়৷ মই চাঙত বহি জোনাক অথবা বৰষুণ চাওঁ৷ মই জী উঠোঁ৷\nধৰিত্ৰীয়ে ইমান সময়ে একান্ত মনেৰে উপমন্যুৰ কথাবোৰ শুনি আছিল৷ তাই অকণমান প্ৰশ্ন মিহলি চাৱনিৰে উপমন্যুলৈ চোৱাত সি কৈ উঠিল,\n: পদুম কোন ভাবিছা! আৰু মই কিয় আহোঁ ইয়ালৈ সেয়া ভাবিছা? ক’ম দিয়া৷ জীৱনত বহু কিবা কিবি নিবিচৰাকৈয়ে ঘটি যায়৷ তুমি বুজি পাবা৷ মই তোমাক প্ৰথম লগ পায়ে বহু কিবাকিবি কৈ দিলোঁ৷ ভুল নুবুজিবা৷ আচলতে তোমাক এয়াৰপোৰ্টত লগ পাওঁতে মোৰ এনে লাগিছিল মই যেন তোমাক বহু যুগৰে পৰা চিনি পাওঁ৷ আৰু কি আচৰিত কথা মই তোমাৰ কথা ভাবোঁতেই তুমিও ফোন কৰিছা৷ তাতোকৈ ডাঙৰ সংযোগ মই য’ত জীৱন বিচাৰি আহোঁ তাতেই তুমিও আছা৷ অকণমান আচৰিত হৈছোঁ এইবাৰ মই৷\nউপমন্যুয়ে অনৰ্গল কৈ গ’ল ..\nসন্ধিয়া লাগিও ভাগিল৷ মই যাওঁ ধৰিত্ৰী৷ জীৱনে সুযোগ দিলে পুনঃ লগ পাম৷ কাইলৈ মই যামগৈ৷\nধৰিত্ৰীক জীৱনৰ সংজ্ঞা দি সিদিনা উপমন্যু গুচি গৈছিল পুনঃ লগ পোৱাৰ আশাৰে৷ তাৰ পাছত??\nধৰিত্ৰীৰ ব্যস্ততা বাঢ়িছিল নিজৰ বাবে৷ এটা নতুন জীৱন পাইছিল৷ ফোনত উপমন্যুয়ে সময়ে সময়ে কিতাপৰ তালিকা দিছিল৷ তাই কিনি আনি পঢ়িছিল৷ শিকিছিল৷ বুজিছিল৷ তাইৰ একাকী সময়বোৰ উপমন্যুৰ ব্যক্তিত্বৰ ওচৰত ক্ৰমান্বয়ে ধূসৰ হ’ব ধৰিছিল৷ তাই আচৰিত হৈছিল এইজন পুৰুষ আন দহজন পুৰুষৰ সৈতে একে নহয়৷ তাই উপমন্যুৰ চকুত চতুৰালি দেখা নাছিল৷ দেখিছিল এটি সপোন পিয়াসী শিশু৷ সততা৷ নাৰীক সন্মান দিব জনা এজন ব্যক্তি৷ যিজন ব্যক্তিৰ ওচৰত যিকোনো নাৰীয়ে নিৰাপদ অনুভৱ কৰিব পাৰে৷ আৰু আদিত্য!! আস্! কি আকাশ-পাতাল পাৰ্থক্য দুয়োৰে৷ আদিত্য যদি উপমন্যু হ’লহেঁতেন!\n“তেওঁৰ মৌন সাহচৰ্য\nমোৰ একাকী সময়\nজীৱন জীয়াৰ কৌশল\nতেওঁ দিয়া জীৱনৰ সংজ্ঞাৰে মই জীওঁ\nমোৰ মৌনতাৰ এতিয়া একান্ত সহযাত্ৰী তেওঁ”\nধৰিত্ৰীয়ে তাইৰ ৰৈ যোৱা কলমটো উপমন্যুৰ তাগিদাত পুনৰ আৰম্ভ কৰিলে৷ প্ৰথম প্ৰকাশিত ৰূপত দেখা পাই তাই আনন্দতে দৌৰি গৈ আদিত্যক দেখুওৱাইছিল৷ আদিত্যই তাইক উৎসাহিত কৰা দূৰৈৰ কথা, একপ্ৰকাৰে চিঞৰি উঠিছিল,\n: মাউণ্ট এভাৰেষ্ট জয় কৰিলা বুলি ভাবিছা নেকি? কি লাভ হ’ব? আৰু কাম নাই?\nতাই উভতি দৌৰি আহি বিছনাত পৰি কান্দি দিছিল৷ খং আৰু ক্ষোভত আলোচনীখনকে ফালি-চিৰি পেলাই দিছিল তাই৷\nকিন্তু উপমন্যুয়ে সেয়া কৰা নাছিল৷ তাইৰ সমানেই.. হয়তো তাইতকৈ বেছি সি আনন্দিত হৈছিল৷ কৈ উঠিছিল,\n: সম্পৰ্কই ভাল কৰিব লাগে৷ যি সম্পৰ্কই ভাল কিবা কৰে সেই সম্পৰ্কত সন্মান থাকে৷ পৃথিৱীয়ে স্বীকাৰ কৰি লয়৷\nতুমি ৰৈ নিদিবা৷ লিখি যোৱা৷ মাথোঁ নিজক ফাঁকি নিদিবা৷ হৃদয়ৰ কথা শুনি লিখা৷\nউপমন্যুৰ উৎসাহী আচৰণত ধৰিত্ৰীয়ে কান্দিছিল৷ আস্! এই কান্দোন, সেই কান্দোনৰ দৰে নহয়৷ এই কান্দোনত প্ৰাপ্তিৰ সুখ আছে৷ কি আছে উপমন্যুৰ? আনক ইমান উৎসাহী কৰি তুলিব পৰা ইমান পজিটিভ এনাৰ্জী!\nধৰিত্ৰীৰ চিন্তাত আউল লাগে …\n← কবিতা ভালপোৱা মানুহৰ সমীপেষু – হেমন্ত নাথ\nবাদামী মূৰীয়া মৌমাখি খোৱা চৰাই – ড° লোচন শইকীয়া →


টিউচন কৰাৰ চলেৰে শিক্ষয়িত্ৰীয়ে বিয়া পাতিলে ১৩ বছৰীয়া ছাত্ৰক! ফুলশয্যা নিশাৰ পিছতে ঘটনা আহিল পোহৰলৈ... tuition-teacher-marries-13-year-old-student-to-ward-off-manglik-dosha-in-jalandhar– News18 Assam\nটিউচন কৰাৰ চলেৰে শিক্ষয়িত্ৰীয়ে বিয়া পাতিলে ১৩ বছৰীয়া ছাত্ৰক! ফুলশয্যা নিশাৰ পিছতে ঘটনা আহিল পোহৰলৈ...\nUpdated:March 19, 2021, 11:19 PM IST\nজন্ম কুণ্ডলীত থকা মাংগলিক দোষৰ পৰা ৰক্ষা পাবলৈ শিক্ষয়িত্ৰীগৰাকীয়ে নিজৰ ১৩ বছৰীয়া ছাত্ৰৰ সৈতে বিবাহ পাশত আবদ্ধ হ'ল বুলি উল্লেখ কৰিছে।\nLast Updated: March 19, 2021, 11:19 PM IST\nআচৰিত ঘটনা! টিউচন কৰাৰ চলেৰে নিজৰ ছাত্ৰৰ সৈতেই বিবাহ পাশত আবদ্ধ হ'ল এগৰাকী শিক্ষয়িত্ৰী। পাঞ্জাৱৰ জলন্ধৰত এই ঘটনা এতিয়া চৰ্চালৈ আহিছে। জন্ম কুণ্ডলীত থকা মাংগলিক দোষৰ পৰা ৰক্ষা পাবলৈ শিক্ষয়িত্ৰীগৰাকীয়ে নিজৰ ১৩ বছৰীয়া ছাত্ৰৰ সৈতে বিবাহ পাশত আবদ্ধ হ'ল বুলি উল্লেখ কৰিছে।\nশিক্ষয়িত্ৰীগৰাকীয়ে জনোৱা মতে, মন্দিৰৰ পূজাৰীয়ে তেওঁক মাংগলিক দোষ নাইকীয়া কৰিবলৈ এগৰাকী কিশোৰৰ সৈতে symbolic marriage ৰ বিধান দিছিল। কিন্তু এই দাবীক নস্যাত্ কৰিছে মন্দিৰৰ পূজাৰীয়ে।\nঘটনা অনুসৰি, শিক্ষয়িত্ৰীগৰাকীয়ে ছাত্ৰজনৰ পৰিয়ালক কৈছিল যে, ক্লাচৰ খাতিৰত ছাত্ৰজনক এসপ্তাহৰ বাবে তেওঁৰ ঘৰত থাকিবলৈ দিব লাগে। কিন্তু যেতিয়া ছাত্ৰজন এসপ্তাহৰ পিছত নিজৰ ঘৰলৈ উভতি যায়, তেতিয়াই প্ৰকৃত ঘটনা পোহৰলৈ আহে। ঘৰৰ মানুহক ছাত্ৰজনে সকলো কথা খুলি কোৱাৰ পিছত আৰক্ষীৰ কাষ চাপে ছাত্ৰজনৰ অভিভাৱক।\nঅভিযোগ অনুসৰি, শিক্ষয়িত্ৰী আৰু পৰিয়ালে জোৰ কৈ সম্পন্ন কৰিছিল বিবাহ কাৰ্য। আনকি ফুলশয্যা নিশা কটাবলৈও বাধ্য কৰাই ছাত্ৰজনক। কিন্তু ফুলশয্যা নিশাৰ পিছদিনা হাতৰ খাৰু ভাঙি শিক্ষয়িত্ৰীগৰাকীক বিধৱা বুলি ঘোষণা কৰে। আৰু তাৰ পিছতে এখন শোকসভা অনুষ্ঠিত কৰি ছাত্ৰজনক নিজৰ ঘৰলৈ যাবলৈ দিয়া হয়।\nছাত্ৰজনৰ পৰিয়ালৰ লোকে আৰক্ষী চকীত এজাহাৰ দাখিল কৰাৰ পিছতে থানাৰ ফালৰ পৰা শিক্ষয়িত্ৰীগৰাকীক মাতি পঠিওৱা হয়। কিন্তু থানাত উপস্থিত হৈয়ে বিষয়টো মিত-মাত কৰিবলৈ চেষ্টা কৰে শিক্ষয়িত্ৰীগৰাকীয়ে। আৰু পৰিয়ালক কেচ উঠাই ল’বলৈ অনুৰোধ জনায়।\nইফালে ঘটনাৰ সন্দৰ্ভত আৰক্ষীয়ে জেৰা কৰিছে শিক্ষয়িত্ৰীগৰাকীক। জলন্ধৰৰ ডি.এছ.পি. গুৰমীত সিঙে কোৱা মতে, বিষয়টোৰ সন্দৰ্ভত বৰ্তমান অনুসন্ধান চলাই থকা হৈছে। কাৰণ ই এটা বেআইনী বিষয়।\nFirst published: March 19, 2021, 11:18 PM IST\nTuition teacher marries student


চাৰ্লছ ডিকেন্স - অসমীয়া ৱিকিপিডিয়া\n(চাৰ্লচ ডিকেঞ্চৰ পৰা পুনঃনিৰ্দেশিত)\nচাৰ্লচ জন হুফাম ডিকেঞ্চ\n৭ ফেব্ৰুৱাৰী, ১৮১২\nলেণ্ডপৰ্ট, পৰ্টচ মাউঠ, ইংলেণ্ড\n৯ জুন, ১৮৭০ (৫৮ বছৰ)\nগেড’ছ হিল পেলেছ, হিঘাম, কেণ্ট, ইংলেণ্ড\nপয়েটছ কৰ্নাৰ, ৱেষ্টমিনিষ্টাৰ আবে\nকেথৰিন থমাছ হগাৰ্ট\nCharles Dickens, Jr., Mary Dickens, Kate Perugini, Walter Landor Dickens, Francis Dickens, Alfred D'Orsay Tennyson Dickens, Sydney Smith Haldimand Dickens, Henry Fielding Dickens, Dora Annie Dickens আৰু Edward Dickens\nচাৰ্লচ ডিকেঞ্চ (ইংৰাজী: Charles Dickens, সম্পূৰ্ণ নাম Charles John Huffam Dickens) (pron.: /ˈtʃɑrlz ˈdɪkɪnz/; ৭ ফেব্ৰুৱাৰী, ১৮১২ – ৯ জুন, ১৯৭০) এজন ইংৰাজ লেখক আৰু সমাজ সমালোচক আছিল। তেখেতে দুখ কষ্টেৰে ভৰা নিজ জীৱনৰ অভিজ্ঞতাৰ ভিত্তিত সাহিত্য সৃষ্টি কৰি ইংৰাজী সাহিত্য সমৃদ্ধিশালী কৰি থৈ গৈছে। চাৰ্লচ ডিকেঞ্চৰ জন্ম ইংলেণ্ডৰ পৰ্টচ মাউঠ নামে ঠাইত ১৮১২ চনত হৈছিল। চাৰ্লচৰ ১২ বছৰ বয়সত দেউতাক জন ডিকেঞ্চ ঋণৰ দায়ত পৰি জেললৈ যাবলগীয়া হয়। দেউতাকৰ ঋণ পৰিশোধ আৰু সংসাৰ চলোৱাৰ গুৰু দায়িত্ব মূৰ পাতি লৈ সেই বয়সতে চাৰ্লচে মজুৰি কৰিবলৈ লয়। কিন্তু অশেষ কষ্ট স্বীকাৰ কৰিও তেওঁ দেউতাকৰ ঋণৰ ৪০ পাউণ্ড ধন উপাৰ্জন কৰিবলৈ অক্ষম হয়। কাৰখানাত মজুৰি কৰি দিনে মাত্ৰ ১ চিলিং উপাৰ্জন হয়। ইয়াৰেই নিজৰ থকা-খোৱাৰ বন্দৱস্তৰ লগতে পঢ়া-শুনাৰ খৰচো আছে। দেউতাক জন ডিকেঞ্চে ঋণৰ ধন আদায় দিব নোৱাৰাৰ বাবে জেলত তিনিমাহ ম্যাদ সম্পূৰ্ণ কৰিবলগীয়া হয়। তিনিমাহৰ মূৰত জেলৰ পৰা ওলাই জন ডিকেঞ্চে পুনৰ চাকৰিত ধৰে আৰু চাৰ্লচক স্কুললৈ যোৱাৰ সুবিধা কৰি দিয়ে।\n8.2 অনুষ্ঠান আৰু চ’ৰাসমূহ\n১৮২৭ চনত, ১৫ বছৰ বয়সত স্কুল এৰি চাৰ্লচ লণ্ডনৰ এখন ’চলিচিটৰ ফাৰ্ম’ত (আইন-কানুন সম্পৰ্কীয় পৰামৰ্শ দিয়া প্ৰতিষ্ঠান) কেৰেণীৰ চাকৰিত সোমায়। দিনটো আইন-কানুন সম্পৰ্কীয় নথি-পত্ৰৰ মাজত বন্দী হৈ থাকি অফিচ ছুটিৰ পাছত চাৰ্লচ থিয়েটাৰ চাবলৈ যায়। মঞ্চস্থ একোখন নাটক চাই থাকোঁতে মনে মনে কল্পনা কৰে এজন অভিনেতা হোৱাৰ বা কেতিয়াবা হয়তো নাট্যকাৰ হোৱাৰ। কেতিয়াবা সেই নাটকৰ কপি কিনি আনি ঘৰত আইনাৰ সন্মুখত থিয় হৈ অভিনয়ৰ অনুশীলন কৰে। অৱশ্যে অভিনেতা বা নাট্যকাৰ নহ’লেও এই অনুশীলনে তেওঁ পৰৱৰ্তী জীৱনত বহুতো কথাত সহায় কৰে।\n১৮৩২ চনত ডিকেঞ্চে লণ্ডনৰ পৰা প্ৰকাশিত এখন বাতৰি কাকতৰ সম্পাদনা বিভাগত যোগ দিলে। এই কাকতৰ সংবাদদাতা হিছাপে চাৰ্লচে ’হাউচ অব কমন্‌চ’লৈ যোৱাৰ সুবিধা পায়। এই সময়ত ইংল্যণ্ডৰ সংসদীয় গণতন্ত্ৰত থকা কেতবোৰ আসোঁৱাহৰ শুধৰণিৰ প্ৰয়োজনীয়তা সম্পৰ্কে চাৰ্লচ ডিকেঞ্চে সংসদ তথা ইংলেণ্ডৰ জনসাধাৰণক সজাগ কৰি দিয়ে, কাকতত তেওঁৰ লিখনিৰ জৰিয়তে।\nসংসদ অধিবেশন সমূহৰ মাজে মাজে চাৰ্লচক দেশৰ বিভিন্ন অংশত ৰাজনৈতিক নেতাসকলে দিয়া ভাষণ আদিৰ ওপৰত সংবাদ প্ৰেৰণ কৰিবৰ বাবে পঠোৱা হয়। এই কামত চাৰ্লচ ডিকেঞ্চে যথেষ্ট সুনাম অৰ্জন কৰে। যিকোনো ঘটনা বিশেষৰ বৰ্ণনা তেওঁৰ লিখনিত ইমান সজীৱ হৈ উঠে যে পিছলৈ কেৱল চাৰ্লচৰ লিখনিৰ বাবেই সেই কাকতৰ বিক্ৰী বৃদ্ধি পাবলৈ ধৰে। কৰ্তৃপক্ষই তেওঁৰ দৰমহা বঢ়াই দিয়ে। কিন্তু এই বৰ্দ্ধিত উপাৰ্জনেৰেও তেওঁৰ পৰিয়ালৰ দুখ দৈন্য সম্পূৰ্ণৰূপে দূৰ কৰিবলৈ অসমৰ্থ হয়। কাৰণ সদায় দেনাৰ ওপৰতে চলা দেউতাকৰ ধাৰ-ঋণ গ্ৰহণ কৰাৰ প্ৰকোপ দিনে দিনে বাঢ়িহে যায়। এই আৰ্থিক সংকটৰ পৰা মুক্তি পোৱাৰ আশাৰে চাৰ্লচ ডিকেঞ্চে উপৰুৱাকৈ আৰু দুই-এখন মাহেকীয়া –পষেকীয়া কাকতত লিখিবলৈ ধৰে।\nইংল্যণ্ডৰ বিভিন্ন পত্ৰ-পত্ৰিকাত প্ৰকাশিত ডিকেঞ্চৰ লিখনিৰ ওপৰত ইতিমধ্যে ’লিটাৰেৰী গেজেট’ (Literary gazette) কৰ্তৃপক্ষৰ চকু পৰে। যিকোনো ধৰণৰ লিখনিৰ সমীক্ষা আৰু সমালোচনাৰে এই কাকতৰ ওপৰত নিৰ্ভৰ কৰিছিল সেই কালৰ বহুতো উদীয়মান লেখকৰ ভৱিষ্যত। ডিকেঞ্চৰ প্ৰথমাৱস্থাৰ লিখনিসমূহৰ ওপৰত এই কাকতে কৰা মন্তব্য আৰু ভূয়সী প্ৰশংসাই তেওঁক বিশেষভাৱে অনুপ্ৰাণিত কৰে আৰু তেতিয়াই তেওঁ ভৱিষ্যত জীৱনত এখন লিখক হোৱাৰ স্থিৰ সংকল্প গ্ৰহণ কৰে।\nডিকেঞ্চৰ ২৪ বছৰ বয়সত প্ৰকাশ পায় তেওঁৰ ’স্কেটচেজ বাই বজ: ইলাষ্ট্ৰেটিভ অৱ এভৰি ডে লাইফ এণ্ড এভৰি ডে পিপল’ (Sketches by Boz. Illustrative of Everyday life and Everyday People)। এই পুথি তেওঁ বজ (BoZ) ছদ্ম নামেৰে বিভিন্ন কাকতে-পত্ৰই প্ৰকাশ কৰা জনজীৱনৰ হাঁহি কান্দোন আৰু দৈনন্দিনতাৰ আলেখ্য সমূহৰ এখন সংকলন আছিল। এই পুথি প্ৰকাশৰ পিছত ইয়াৰ সাফল্যই ডিকেঞ্চক নতুন মনোবল দিলে। তেওঁ সাংবাদিকতাৰ কাম সাময়িকভাৱে এৰি দি একনিষ্ঠভাৱে সাহিত্য সৃষ্টিৰ কামত মনোনিবেশ কৰিবলৈ লয়।\nচাৰ্লচ ডিকেঞ্চৰ দ্বাৰা প্ৰকাশিত আৰু সম্পাদিত ’পিক্ উইক’ আলোচনীখনৰ প্ৰকাশ পোৱাৰ কেইমানমানৰ আগতে ডিকেঞ্চে কেট্ হগাৰ্থ নামে এগৰাকী যুৱতীৰ সৈতে বিবাহত আবদ্ধ হয়। কিন্তু প্ৰথমা পত্নীৰ সৈতে বিবাহ-বিচ্ছেদ হোৱাত ডিকেঞ্চে তেওঁৰ এগৰাকী খুলশালীয়েক, জৰ্জিয়ানাক বিয়া কৰায়। দুয়োগৰাকী পত্নীৰ ফালৰ পৰা তেওঁ মুঠতে দহোতা সন্তানৰ পিতৃ হয়।\n১৮৩৬ চনৰ মাৰ্চ মাহ্ত চাৰ্লচ ডিকেঞ্চৰ দ্বাৰা প্ৰকাশিত আৰু সম্পাদিত ’পিক্ উইক’ (Pickweek) আলোচনীৰ প্ৰথম সংখ্যা প্ৰকাশ পায়। আকাৰত ক্ষুদ্ৰ হ’লেও এই আলোচনীয়ে প্ৰচুৰ জনপ্ৰিয়তা অৰ্জন কৰে। লিখা-মেলাৰ যোগেদি ডিকেঞ্চৰ সেই সময়ত যথেষ্ট উপাৰ্জন হৈছিল যদিও তেওঁ তেতিয়াও সেই উপাৰ্জনেৰে দেউতাকৰ ঋণ পৰিশোধ কৰোঁতেই গৈছিল। সেয়ে আৰু অধিক উপাৰ্জনৰ আশাত তেওঁ কামৰ মাত্ৰা বঢ়াই দিছিল। ডাঙৰ-সৰু, নামী-অনামী সকলো ধৰণৰ পত্ৰিকাৰ ফৰমাইচ অনুসৰি তেওঁ লিখি গৈছিল অক্লান্ত পৰিশ্ৰম কৰি। তেওঁৰ লিখনীৰ অতুলনীয় বিশিষ্ট ’ষ্টাইলে’ (Style) পাঠকৰ মন কাঢ়ি নিছিল। অতি অলপ দিনৰ ভিতৰতে তেওঁৰ সৃষ্টিৰ গৰিমাই সমসাময়িক কালৰ এজন শীৰ্ষস্থানীয় সাহিত্যিক হিছাপে প্ৰতিষ্ঠিত কৰিছিল চাৰ্লচ ডিকেঞ্চক।\n১৮৪২ চনত চাৰ্লচ ডিকেঞ্চৰ দ্বাৰা ৰচিত চাৰিখন মহত্ কালজয়ী গ্ৰন্থ প্ৰকাশিত হৈ ওলাই ঠিক একে সময়তে। এই বিখ্যাত গ্ৰন্থ কেইখন হ’ল- সৰ্বজনবিদিত ’অলিভাৰ টুইষ্ট’ (Oliver Twist), ‘নিকলাচ নিকেলবী’ (Necholas Neckleby), ’দি অল্ড কিউৰচিটি ছপ’ (The Old Curiosity shop), আৰু ’বাৰ্নবি ৰজ’ (Barnaby Rudge)। অৱশ্যে ইয়াৰ আগতেই তেওঁৰ পূৰ্বৱৰ্তী ৰচনা ’পিক‌উইক পেপাৰচ’ (Pickweek Papers) আৰু ’স্কেট্‌চেজ বৈ বজ’ (Sketches by Boz) গ্ৰন্থাকাৰে প্ৰকাশ হৈ ওলায়। কিন্তু ’অলিভাৰ টুইষ্ট’ আৰু ’নিকেলবী’ৰ প্ৰকাশে তেওঁ যি অতুলনীয় যশ, খ্যাতি প্ৰদান কৰে তেনে যশস্যা বহু কমসংখ্যক লিখকৰ ভাগ্যতহে মিলিছে। এই দুই গ্ৰন্থত তেওঁ ইংল্যণ্ডৰ সমাজখনত বিৰাজমান বৈষমতা আৰু সেই সময়ৰ শিক্ষানুষ্ঠান সমূহৰ ভিতৰত থকা ঘৃণনীয় বিধি-ব্যৱস্থাৰ লগতে কিছুমান সামাজিক কদৰ্য্যতাৰ ৰূপ জনসাধাৰণৰ চকুৰ আগত সুস্পষ্টভাৱে দাঙি ধৰে। সেই কালৰ ব্ৰিটিছ সাম্ৰাজ্যখনৰ ফোঁপোলা ৰূপটোও তেওঁৰ এই কেইখন গ্ৰন্থত সুন্দৰভাৱে প্ৰকাশ পায়।\nইয়াৰ দ্বিতীয় পৰ্যায়ত প্ৰকাশিত চাৰ্লচ ডিকেঞ্চৰ ৰচনাসমূহ হ’ল-মাৰ্টিন চাজলউইট (Martin Huzzlewit), ডম্বে এণ্ড চনচ্ (Dombay and Sons), ডেভিদ কোপাৰফিল (David Copperfield), খ্ৰীষ্টমাচ ষ্টৰিজ (Christmas Stories), ব্লীকহাউচ্ (Blead House), হাৰ্ডটাইমচ (Hard Times), আৰু লিটিল ডৰিট (Little Dorrit), এই সমূহ গ্ৰন্থৰ ৰচনা কাল হ’ল ১৮৪২/৪৩ ৰ পৰা ১৮৬২/৬৩ চন। ইয়াৰ মাজতে তেওঁৰ জীৱনত ঘটা দুটা উল্লেখযোগ্য ঘটনা হ’ল তেওঁ স্ত্ৰীৰে সৈতে বিবাহ-বিচ্ছেদ আৰু আমেৰিকা, পেৰিচ আৰু ইটালী ভ্ৰমণ।\nচাৰ্লচ ডিকেঞ্চৰ জীৱনৰ শেষৰ কেইবছৰত ৰচিত আন তিনিখন মহত্ গ্ৰন্থ হ’ল-’এ টেল অৱ টু চিটিজ’ (A Tale of Two Cities), ’গ্ৰেট এক্সপেকটেচন (Great Expectations), আৰু আওৱাৰ মিউচুৱেল ফ্ৰেণ্ডচ্ (Our Mutual Friends)। ইয়াৰ উপৰিও অৰ্ধ সমাপ্ত হৈ থাকি যায় ’এড্‌উইন ড্ৰদ’ (Edwin Drood) নামৰ এখন কিতাপ।\n’এড্‌উইন ড্ৰদ’ৰ ৰচনাৰ কাম চলি থকা অৱস্থাতে ১৮৭০ চনত হঠাত্ অসুস্থ হৈ পৰি মহান কথা সাহিত্যিক চাৰ্লচ ডিকেঞ্চৰ তেওঁৰ ’কেণ্ট’ৰ ঘৰত পৰলোকপ্ৰাপ্তি ঘটে।\n↑ 1.0 1.1 Lansbury, Coral. "Dickens, Charles (1812-1870)" (English ভাষাত). Australian Dictionary of Biography On Line Edition. Australian National University. http://adbonline.anu.edu.au/biogs/A040065b.htm। আহৰণ কৰা হৈছে: 2010-03-16.\n↑  Dickens Family Tree website\n↑ 3.0 3.1 3.2 3.3 3.4 3.5 3.6 3.7 কনকসেন ডেকা (১৯৯৪). আধুনিক বিশ্বৰ এশগৰাকী মহান ব্যক্তি. দিছপুৰ প্ৰিণ্ট হাউছ. পৃষ্ঠা. ১০৮-১১১.\n↑ Cousin, John W. (1910). "Charles Dickens (1812-1870)" (English ভাষাত). A Short Biographical Dictionary of English Literature. University of Adelaide. http://ebooks.adelaide.edu.au/d/dickens/charles/। আহৰণ কৰা হৈছে: 2010-03-16.\nৱিকিমিডিয়া কমন্সত Charles Dickens সম্পৰ্কীয় মিডিয়া ফাইল আছে।\nCharles Dickens-ৰ সাহিত্যকৰ্ম আৰু ৰচনাৱলী - গুটেনবাৰ্গ প্ৰকল্প (HTML and plain text)\nWorks by or about চাৰ্লছ ডিকেন্স in libraries (WorldCat catalog)\nঅনুষ্ঠান আৰু চ’ৰাসমূহ[সম্পাদনা কৰক]\nArchival material relating to চাৰ্লছ ডিকেন্স listed at the UK National Archives\nThe ICCU id CFIV000404 is not valid.\n"https://as.wikipedia.org/w/index.php?title=চাৰ্লছ_ডিকেন্স&oldid=301278"ৰ পৰা অনা হৈছে


এলনৱিক গাৰ্ডেন - অসমীয়া ৱিকিপিডিয়া\nএলনৱিক চহৰৰ এলনৱিক কাচলৰ সংলগ্ন এখন আনুষ্ঠানিক উদ্যান\nএলনৱিক গাৰ্ডেন বা এলনৱিক বাগিচা (ইংৰাজী: Alnwick Poison Garden) ইংলেণ্ডৰ নৰ্থাম্বাৰলেণ্ডৰ এলনৱিক চহৰৰ এলনৱিক কাচলৰ সংলগ্ন এখন আনুষ্ঠানিক উদ্যান। ডিউকচ্ অৱ নৰ্থাম্বাৰলেণ্ডৰ অধীনত থকা এই উদ্যানবোৰৰ বহুতো ইতিহাস জড়িতহৈ আছে। একবিংশ শতিকাৰ পুনৰুদ্ধাৰৰ আৰম্ভণিতে এইবোৰ জীৰ্ণশীৰ্ণ অৱস্থাতে আছিল। এতিয়া বাগিচাখনত কেন্দ্ৰীয়ত পানীৰ ঝৰণাৰ লগতে বিভিন্ন ধৰণৰ উদ্ভিদ সজোৱা হৈছে।\nএলনৱিক বাগিচাখন সৰু যদিও মাৰাত্মক বিষাক্ত বাগিচা। এই বাগিচাখনত প্ৰায় ১০০ বিধ বিষাক্ত, নিচাজাতীয় উদ্ভিদ আছে। বাগিচাখনৰ চাৰিওদিশ লোহাৰ দেৱালেৰে আবৃত। এই বিষাক্ত বাগিচাখন কেৱল গাইডেঞ্চ টুৰৰ বাবেহে খোলা। এই বাগিচাখনৰ উদ্ভিদ আদিক চুই চোৱা বা তাৰ গোন্ধ লোৱা নিষেধ।\nবাগিচাখন বৰ্তমান চাৰিটেবল ট্ৰাষ্টৰ (charitable trust) অন্তৰ্গত, যি নৰ্থম্বাৰলেণ্ড এষ্টেটৰ পৰা পৃথক হ’লেও নৰ্থম্বাৰলেণ্ড ১২ ডিউকে ৪২ একৰ (১৭ হেক্টৰ) অংশ অনুদান দিছে আৰু পুনৰ নবীকৰণৰ ব্যয়ৰ বাবে ৯ মিলিয়ন পাউণ্ড অৱদান আগবঢ়াইছে।\nবিষাক্ত বাগিচাসম্পাদনা কৰক\nনিচা আৰু বিষাক্ত উদ্ভিদৰ বৈশিষ্ট্যযুক্ত বাগিচা এখন ২০০৫ চনৰ ফ্ৰেব্ৰুৱাৰীত যুক্ত কৰা হৈছিল। বিষাক্ত বাগিচাখনত প্ৰজাতিসমূহৰ মাজত আছে- ষ্ট্ৰাইকনচ্ নাক্সভোমিকা (ষ্ট্ৰাইচিনৰ উৎস), হেমলক, ৰিকিনাচ কমিনিচ (নিৰীহ কাষ্টৰ অয়েলৰ উৎস কিন্তু মাৰাত্মক ৰিকিন), ফক্সগ্লোভ, এট্ৰোপা বেলাদোনা (সাধাৰণত ডেডলি নাইটশেড), ব্ৰুগমানচিয়া আৰু লেবাৰ্নাম। বিষাক্ত বাগিচাৰ মিচনত আছে ঔষধ শিক্ষা।\nFountain, one of several water features in the gardens\nLawn of Blue\nWinter vista at Alnwick Gardens\n↑ "Alnwick Poison Garden". https://www.alnwickgarden.com/the-garden/poison-garden/। আহৰণ কৰা হৈছে:9june 2020.\n↑ "Everything in the world's most poisonous garden wants to kill you". http://blog.roadtrippers.com/blog/everything-in-the-worlds-most-poisonous-garden-wants-to-kill-you.\n"https://as.wikipedia.org/w/index.php?title=এলনৱিক_গাৰ্ডেন&oldid=273621"ৰ পৰা অনা হৈছে\nশেষ সম্পাদনা কৰা হৈছে7মে' 2021 তাৰিখে 04:26 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=61201।\nএই পৃষ্ঠাখন7মে' 2021 তাৰিখে ০৯:৫৬ বজাত অন্তিম সংশোধন কৰা হৈছিল।


সুখ-দুখৰ বতৰাঃ ৩০নৱেম্বৰ - অসমীয়াৰ সুখ-দুখ\nHome goodnews ভাল খবৰ সুখ-দুখৰ বতৰাঃ ৩০নৱেম্বৰ\nxukhdukh.com November 30, 2015 goodnews, ভাল খবৰ,\n১. কাৰ্বি আংলং জিলাৰ উপায়ুক্ত মুকুল গগৈৰ উদ্যোগত উদ্যোগ ব্যৱস্থাপনা বিষয়ক এখনি কৰ্মশালা ডিফু আবৰ্ত ভৱনত অনুষ্ঠিত হৈ যায়। এই কৰ্মশালাত স্পেইনৰ ডঃ মৰিয়ম বি কুৰাটল, জাপানৰ ডঃ মুনেহিক আছামিজ, ডঃ আথিকুল এইচ লস্কৰ, ডঃ এ ৰাজামণি সিং আৰু ডঃ এল এন চি সমুদ্ৰ ৰাজকুমাৰে অংশ গ্ৰহণ কৰি প্ৰাকৃতিক সম্পদৰ ভিত্তিত জীৱন-জীৱিকাৰ বাবে ন ন উদ্যম গঢ়াৰ বিষয়ত পৰামৰ্শ আগবঢ়ায়।\n২. মেৰঘৰ সাহিত্য গোষ্ঠী, ছয়গাঁৱৰ উদ্যোগত যোৱা ২৮নৱেম্বৰত পাঁচখনকৈ গ্ৰন্থ উন্মোচিত হয়। যাদৱ চন্দ্ৰ শালৈৰ ‘ৰ’দে পোৰা এজাক মানুহ’ শীৰ্ষক গল্প সংকলন, ডঃ নগেন কলিতাৰ ‘কামৰূপ জিলাৰ চৰ অঞ্চলৰ কথিত অসমীয়া ভাষাঃ এটি সমাজতাত্বিক অধ্যয়ন’, ‘ভাৰতীয় সাহিত্যৰ সুবাস’ উন্মোচিত হয়। যাদৱ চন্দ্ৰ শালৈৰ কাব্যগ্ৰন্থ ‘ক’লৈ বিচাৰি যাওঁ বান্ধৈৰ ঘৰ’, ডঃ অনুপমা বৰ্মন ডেকাৰ ‘ছয়গাঁও আৰু নলবাৰীৰ কথিত অসমীয়া ভাষা’ নামৰ গ্ৰন্থখনো ডঃ গজেন্দ্ৰ অধিকাৰীয়ে উন্মোচন কৰে।\n৩. উত্তৰ প্ৰদেশৰ সিদ্ধাৰ্থ তথাগত কলা সাহিত্য সংস্থাই হিন্দী সাহিত্য সেৱাৰ বাবে সৃজন সন্মান প্ৰদান কৰিছে অসমৰ নাজু হাতীকাকতী আৰু ৰিতাসিং চৰজনালৈকো। ইটোৱা চহৰত দেশৰ ৪০গৰাকী কবি-সাহিত্যিকক উক্ত বঁটা প্ৰদান কৰা হয়।\n৪. বিশিষ্ট চিত্ৰশিল্পী তথা চিত্ৰ নিৰ্মাতা পুলক গগৈৰ এখন চিত্ৰ প্ৰদৰ্শনী অহা ১ডিচেম্বৰৰ পৰা কাজিৰঙাস্থিত জনমভূমি হোটেল এণ্ড ৰিজৰ্টৰ অধীনৰ আয়’ৰা আৰ্ট গেলেৰীত অুষ্ঠিত হব। ৪০খনকৈ অধিক প্ৰখ্যাত চিত্ৰ ইয়াত প্ৰদৰ্শিত হব।\n৫. উগ্ৰপন্থীৰ বিৰুদ্ধে ত্ৰিপুৰাৰ জনজাতীয় লোক সকলক একত্ৰিত কৰি দিয়া যুঁজৰ বাবে মাই হোম ইণ্ডিয়াই মুম্বাইত অনুষ্ঠিত এক সভাত ‘ৱান ইণ্ডিয়া এৱাৰ্ড’ প্ৰদান কৰে। উল্লেখযোগ্য যে উত্তৰ-পূৱৰ সামাজিক কাম-কাজৰ এনে নিৰৱ কৰ্মী সকলৰ বঁটাৰে সন্মানিত কৰি মাই হোম ইণ্ডিয়াই প্ৰতিবছৰে বঁটা প্ৰদান কৰি ৰাষ্ট্ৰীয় প্ৰেক্ষাপটলৈ উলিয়াই অনাৰ কাম কৰিছে। এক লাখ টকা সহ এই বঁটা প্ৰদান কৰে কেন্দ্ৰীয় মন্ত্ৰী জুৱেল অৰামে।\n৬. বিশিষ্ট সাংবাদিক হোমেন বৰগোহাঞিক চৰ-চাপৰি সাহিত্য পৰিষদে ইছমাইল হুছেইন (জ্যেষ্ঠ)ৰ সোঁৱৰণত প্ৰৱৰ্তন কৰা ‘সম্প্ৰীতি সন্মান’ কালি দিছপুৰ প্ৰেছ ক্লাৱত প্ৰদান কৰে।\n৭. কয়াকুছি প্ৰেছ গীল্ডৰ এই মাহৰ অতিথি অনুষ্ঠানত অংশ ললে বিশিষ্ট শিক্ষাবিদ অক্ষয় কুমাৰ মিশ্ৰই। অসম-ৰত্ন ডঃ মামণি ৰয়ছম গোস্বামীলৈ চতুৰ্থ মৃত্যুবাৰ্ষিকী উপলক্ষে শ্ৰদ্ধাঞ্জলি জ্ঞাপন কৰা হয়। অনুষ্ঠানতে সমন্বয় সাহিত্য গোষঅঠীৰ সহযোগত ৯খনকৈ গ্ৰন্থও উন্মোচিত হয়। শিক্ষক আবুল হুছেইনে ‘জাহানাৰাৰ আত্মকাহিনী’, ‘মুখ বাগৰা মুকুতা’, ‘প্ৰাগজ্যোতিষপুৰীয়া ধৰ্মান্তৰিত মুছলমানৰ ইতিবৃত্ত’, ‘এখন অখ্যাত গাঁৱৰ উপকথা’, ‘চোহৰাব ৰুস্তম’, ‘হেগেল আৰু মাৰ্ক্স’, ‘ৰাহুল আৰু সিহঁত দুজন’, ‘বিশ্ব ঐতিহ্য’ আৰু ওমৰ ফাৰুক কিৱৰিয়াৰ ‘মইতো তোমোৰ প্ৰেমত পৰা নাই’ নামৰ কবিতা সংকলনখনো উন্মোচন কৰা হয়।\n৮. ৰাজ্যৰ বিশিষ্ট লেখিকা তথা সাহিত্য অকাডেমিৰ অনুবাদ বঁটা প্ৰাপক লেখিকা নিৰুপমা ফুকনক কালি যোৰহাটত জ্ঞানপীঠ বঁটা বিজয়িনী মামণি ৰয়ছম গোস্বামীৰ সোঁৱৰণত তেজস্বিনী সাহিত্য বঁটা প্ৰদান কৰা হয়। বিশিষ্ট লেখক, গণিতজ্ঞ ডঃ দিলীপ কুমাৰ দত্তই এই বঁটা প্ৰদান কৰে। লেখিকাৰ অসুস্থতাৰ হেতু বঁটাটো তেওঁৰ জীয়াৰী কল্পনা ফুকনে গ্ৰহণ কৰে।\n৯. বিশিষ্ট কবি, লোক সংস্কৃতিৰ গৱেষক, ভাষা বিজ্ঞানী, শিৱসাগৰ কলেজৰ প্ৰাক্তন অধ্যাপক, অসম সাহিত্য সভাৰ প্ৰাক্তন সম্পাদক তথা পত্ৰিকাৰ সম্পাদক নাহেন্দ্ৰ পাদুনক কালি শিৱসাগৰ নাট্যমন্দিৰত সাহিত্য সভাৰ উদ্যোগত বিপুলভাৱে সম্বৰ্ধনা জনোৱা হয়। অনুষ্ঠানটোতে ‘নাহেন্দ্ৰ পাদুনঃ জীৱন আৰু কৃতি’ শীৰ্ষক অভিনন্দন গ্ৰন্থখনো উন্মোচন কৰে ডঃ নগেন শইকীয়াই।\n১০. কাজিৰঙা ৰাষ্ট্ৰীয় উদ্যানৰ পৰা গঁড়ৰ খৰ্গ উদ্ধাৰ কৰি বন কাৰ্যালয়ত জমা দি সততাৰ পৰিচয় দিয়া ১১গৰাকীকৈ বনকৰ্মীক ৰাজ্যৰ বনমন্ত্ৰীয়ে কালি দহ হাজাৰ টকাকৈ চেক প্ৰদান কৰি পুৰস্কৃত কৰে। ২০০-৭৫০ গ্ৰাম পৰ্যন্ত ওজনৰ গঁড়ৰ খৰ্গ হাবিৰ পৰা উদ্ধাৰ কৰি তেখেত লোকে বিভিন্ন সময়ত জমা কৰিছিল। অস্থায়ী বনকৰ্মী সকলৰ চাকৰি নিয়মীয়া কৰাৰ বাবেও প্ৰচেষ্টা হাতত লোৱা বুলিও মন্ত্ৰী এটোৱা মুণ্ডাই প্ৰকাশ কৰে।


ৰোমীয়া7- पवित्र बाइबिल [ইণ্ডিয়ান ৰিভাইচ ভাৰচন] - (ৰোমী 7)\nহে ভাই সকল, মানুহ যিমান কাল জীয়াই থাকে, সিমান আয়ুস কাললৈহে যে বিধানে তাৰ ওপৰত প্ৰভুত্ব কৰে, ইয়াক আপোনালোকে নাজানে নেকি? যি সকলে বিধান জানে, মই সেই বিধান জনা সকলক কৈছোঁ\nকাৰণ সধৱা স্ত্ৰী, জীয়াই থকা স্বামীৰে সৈতে বিধানেৰে বন্ধা, কিন্তু স্বামীৰ মৃত্যু হ’লে তেওঁৰ স্বামীৰ বিধানৰ পৰা মুক্ত হয়।\nএতেকে তেওঁৰ স্বামী জীয়াই থাকোতেই যদি তেওঁ আন পুৰুষৰ সৈতে সহবাস কৰে, তেতিয়া তেওঁক ব্যভিচাৰীণী বোলা যায়৷ কিন্তু স্বামীৰ মৃত্যু হ’লে তেওঁ বিধানৰ পৰা মুক্ত হয়, পাছত আন পুৰুষৰ হ’লেও, তেওঁ ব্যাভিচাৰীণী নহয়।\nসেইদৰে, হে মোৰ ভাই সকল, আমি যেন ঈশ্বৰলৈ ফল উৎপন্ন কৰোঁ, এই কাৰণে আপোনালোকো আন এজনৰ, অৰ্থাৎ মৃত লোকৰ মাজৰ পৰা উত্থিত কৰোঁতা জনৰ হ’বলৈ, খ্ৰীষ্টৰ শৰীৰৰ যোগেদি বিধানৰ সম্বন্ধে মৃত হ’ল।\nকিয়নো যেতিয়া আমি মাংসৰ বশত আছিলোঁ, তেতিয়া মৃত্যুলৈ ফল উৎপন্ন কৰিবলৈ, বিধানৰ যোগেদি হোৱা পাপৰ অভিলাষবোৰৰ বাবে আমাৰ অঙ্গ-প্ৰত্যঙ্গবোৰে নিজ নিজ কাৰ্য সাধন কৰিলে।\nকিন্তু এতিয়া আমি বিধানৰ পৰা মুক্ত হ’লো; যিহতে বন্ধ আছিলোঁ, তাৰ সম্বন্ধে আমি মৃত হ’লো৷ গতিকে এতিয়া আমি আখৰৰ লিখনিৰ প্ৰাচীনতাৰে নহয়, কিন্তু আত্মাৰ নতুনতাৰে সেৱাকৰ্ম কৰোঁ।\nতেনেহলে আমি কি ক’ম? বিধানেই পাপ নে? এনে নহওক। কিন্তু পাপনো কি, সেই মই বিষয়ে আগতে নাজানিছিলোঁ; কেৱল বিধানৰ যোগেদিহে জানিবলৈ পালোঁ৷ “কিয়নো তুমি লোভ নকৰিবা,” বিধানে ইয়াক নোকোৱা হ’লে, লোভ নো কি সেই বিষয়ে নাজানিলোহেঁতেন৷\nকিন্তু পাপে ছল পাই, সেই আজ্ঞাৰ যোগেদি মোৰ অন্তৰত লোভ আদি সকলো অভিলাষ সাধন কৰিলে, কিয়নো বিধান অবিহনে পাপ মৃত।\nপুৰ্বতে বিধান অবিহনে মই জীয়াই আছিলোঁ, কিন্তু পাছত সেই আজ্ঞা অহাত, পাপ পুনৰায় জীয়াই উঠিল আৰু মই মৰিলোঁ।\nদেখা গ’ল যে, জীৱনৰ কাৰণে দিয়া যি আজ্ঞা, সেই আজ্ঞা মোৰ বাবে মৃত্যুজনক হ’ল৷\nকিয়নো পাপে ছল পাই, সেই আজ্ঞাৰ যোগেদি মোক ভুলায় আৰু তাৰ দ্বাৰাই ই মোক বধ কৰিলে।\nএই কাৰণে বিধান পবিত্ৰ, আজ্ঞাও পবিত্ৰ, ন্যায়পৰায়ণ আৰু উত্তম।\nতেনেহলে যি উত্তম, সেয়ে মোলৈ মৃত্যুজনক হ’ল নে? এনে নহওক। কিন্তু যি উত্তম, তাৰ দ্বাৰাই পাপে মোৰ জীৱনত মৃত্যু সাধন কৰাৰ যোগেদি সেয়ে পাপ বুলি প্ৰকাশ পায় আৰু আজ্ঞাৰ দ্বাৰাই পাপ যেন অতিশয় পাপ পুৰ্ণ হয়, এই কাৰণে পাপহে মোৰ বাবে মৃত্যুজনক হ’ল।\nকিয়নো বিধান যে আত্মিক, সেই বিষয়ে আমি জানো, কিন্তু মই হ’লে মাংসিক৷ মই পাপৰ অধীনলৈ বিক্ৰীত হ’লো।\nকাৰণ মই যি সাধন কৰোঁ, সেই বিষয়ে মই আচলতে নাজানো৷ কিয়নো মোৰ ইচ্ছা অনুসাৰে আচৰণ নকৰোঁ; কিন্তু যিহকে ঘিণাও, তাকেই কৰোঁ ।\nকিন্তু মোৰ ইচ্ছাৰ দৰে যদি নকৰোঁ, তেনেহলে বিধান যে উত্তম, ইয়াক স্বীকাৰ কৰোঁ।\nকিন্তু এতিয়া মই নহয়, মোৰ জীৱনত নিবাস কৰা পাপেহে তাক সাধন কৰিছে।\nকিয়নো মই জানো যে, মোৰ জীৱনত, অৰ্থাৎ মোৰ মাংসত উত্তমতা বাস নকৰে৷ ইচ্ছা কৰিবলৈ মই সমৰ্থ, কিন্তু উত্তমতা সাধন কৰিবলৈ হ’লে নোৱাৰো।\nকিয়নো যি উত্তমতালৈ ইচ্ছা হয়, তাক নকৰোঁ; কিন্তু যি মন্দলৈ মোৰ ইচ্ছা নাই, তাকেই কৰোঁ।\nকিন্তু মোৰ ইচ্ছাৰ দৰে যদি মই নকৰোঁ, তেনেহলে মই নহয়, মোৰ জীৱনত নিবাস কৰা পাপেহে তাক সাধন কৰিছে।\nএতেকে বিচাৰি পাইছোঁ যে, যেতিয়া উত্তম কৰ্ম কৰিবলৈ মোৰ ইচ্ছা হয়, তেতিয়া মন্দ মোৰ ওচৰত থাকে, এনে এক ধাৰণা মোৰ হৈছে।\nকিয়নো মই আন্তৰিক পুৰুষৰ দৰে ঈশ্বৰৰ বিধানত সন্তুষ্ট হৈছোঁ;\nকিন্তু মোৰ মনৰ বিধানৰ বিৰুদ্ধে যুদ্ধ কৰা আৰু মোৰ অঙ্গ-প্ৰত্যঙ্গবোৰত থকা পাপৰ বিধানৰ অধীনত মোক বন্দী কৰা, এনে আন এক ধাৰণা মোৰ অঙ্গ-প্ৰত্যঙ্গবোৰত দেখো।\nহায়, হায়, মই কেনে দূৰ্ভগীয়া মানুহ! এই মৃত্যুৰ দেহৰ পৰা মোক কোনে নিস্তাৰ কৰিব?\nআমাৰ প্ৰভু যীচু খ্ৰীষ্টৰ যোগেদি মই ঈশ্বৰৰ ধন্যবাদ কৰোঁ। এতেকে এহাতে মই আপোন মনেৰে ঈশ্বৰৰ বিধানৰ, কিন্তু আনহাতে মাংসেৰে পাপৰ বিধানৰ সেৱাকৰ্ম কৰোঁ।


মদৰ বিষয়ে এখন ৰচনা (অঞ্জল বৰা) - সাহিত্য ডট অৰ্গ\nমদৰ বিষয়ে এখন ৰচনা (অঞ্জল বৰা)\nকেইদিন মানৰ আগতে ‘আমাৰ অসম’ কাকতৰ সম্পাদকীয়ত হোমেন বৰগোহাঞিয়ে মদৰ বিষয়ে এটা লেখা লিখিছিল৷ তেখেতে এটা কথা ষ্পষ্টভাৱে কৈছিল যে, এতিয়া আমি মদৰ পৰা হ’ব পৰা অপকাৰীতাৰ বিষয়ে আলোচনা কৰাতকৈ মদ খাবলৈ শিকিবৰ হ’ল৷ অৰ্থাৎ তেখেতে লেখাটোৰ মাজেৰে পৰোক্ষভাৱে মদক সমাজ বৰ্হিভূত অংগ হিচাপে ধৰি ৰাখি লুকাই-চুৰকৈ খাই নিজৰ লগতে সমাজৰ অপকাৰ কৰাতকৈ ইয়াৰ সপক্ষে সজাগতা বৃদ্ধি কৰাৰ কথা অৱগত কৰিছে৷\nআজি অ.ক.ব গোটৰ এজন সদস্যই মদৰ বিষয়ে এটা লেখা পোষ্ট কৰাৰ পিছত বিভিন্ন সদস্যৰ মতামতবিলাক দেখি সেই কথাষাৰ মনত পৰিল৷ ইয়াৰ আগতেই অ.ক.ব. গোটত মদৰ বিষয়ে বহু আলোচনা হৈছে৷ কোনোবাই মদ ত্যাগ কৰাৰ কথা লিখিছে৷ মদ নিয়ন্ত্ৰণৰ বাহিৰ হৈ যোৱাৰ আগতে মদ ত্যাগ কৰিব পৰাটো এটা ভাল কথা৷ কিন্তু মই ভাবো তাতোকৈ ডাঙৰ কথা মদক নিয়ন্ত্ৰণ কৰিব পৰাটোহে বা আত্মনিয়ন্ত্ৰণ কৰিব পৰাটোহে৷ মদ আমাৰ সাংস্কৃতিক প্ৰতীক হওঁক বা নহওঁক সেইটো কোনো যুক্তিকৰ কথা নহয়৷ ডাঙৰ কথা হৈছে মদৰ উচিত প্ৰয়োগ, সেৱন আৰু প্ৰয়োজন৷ কাৰণ আমাৰ গালি-গালাজবিলাকো লোক-সংস্কৃতিৰ প্ৰধান অংগ৷ সেইবুলি আমি তাক সভ্য সমাজত ব্যৱহাৰ নকৰোঁ৷\nহোমেন বৰগোহাঞিৰ লগত মই একমত৷ যৌন শিক্ষাৰ উচিত আৰু মুক্ত শিক্ষা নোহোৱাৰ ফলত যেনেদৰে সমাজত অসুৰক্ষিত যৌন অপৰাধৰ সংখ্যা বৃদ্ধি পাইছে ঠিক সেইদৰে আমাৰ সমাজত মদৰ বিষয়েই সুষ্ঠ সজাগতা নোহোৱাৰ বাবেই মদপীৰ (মদ খাই মাতাল হোৱা লোক) সংখ্যা বৃদ্ধি পাইছে৷ ইয়াৰ বাবেই মদ মানুহৰ প্ৰাণনাশৰ কাৰণ হৈ পৰিছে৷ ইংৰাজসকলেও মদ খাইছিল৷ ভাৰতলৈ হয়তো এয়া ইংৰাজৰে দান৷ কিন্তু বিদেশত মদ খাই যিমান মানুহ মৰে ভাৰতবৰ্ষত তাতকৈ মদ খাই বহু মানুহ মৰে৷ ইয়াৰ কাৰণ হৈছে ইংৰাজে মদ খাইছিল আৰু আমাক মদে খাইছে৷ কিন্তু এইটো কিয় হ’বলৈ পাইছে?\nযোৱা নৱেম্বৰ-ডিচেম্বৰ মাহত মই বিশ্ববিদ্যালয়ৰ হোষ্টেলত আছিলোঁ৷ সন্ধিয়া হ’লেই ল’ৰাবোৰে মদ খায়৷ সেইটো হয়টো একেবাৰে সৰু কথা৷ কিন্তু ডাঙৰ কথা হৈছে ল’ৰাবোৰে পইচাৰ অভাৱত কেইটামান কেঁচা বুটমাহ, অকণমান নিমখ-জলকীয়া লৈয়ে নিম্নমানৰ ব্ৰেণ্ডৰ মদ সেৱন কৰিছে৷ যাৰ বাবে স্বাস্থ্যৰ হানি হোৱাটো নিশ্চিত৷ লগতে আজি এপেগ, কালিলৈ দুপেগ কৰি এটা কোৰ্ৱাটাৰ, এটা হাফ শেষ কৰিব পৰাৰ প্ৰতিযোগীতাখন আছেই৷ গতিকে মই ভাবো ঘৰৰ পৰা আঁতৰলৈ গৈ পঢ়িবলৈ যোৱা বা আঁতৰত থকা এই ল’ৰাবোৰক মদ নাখাবি বুলি পৰামৰ্শ দিয়াতকৈ মদ খাবলৈ শিকোৱা উচিত৷ গাঁৱৰ ক্ষেত্ৰতো একেই কথা৷ (কাৰণ ইয়াৰ 90% শতাংশৰে ঘৰত কোনেও মদ নাখায় বা তেওঁলোকেও ঘৰত নাখায়৷) প্ৰতিদিনে সস্তীয়া ব্ৰেণ্ডৰ মদ দুই-এটা বুটমাহৰ লগত খোৱাতকৈ সপ্তাহত এদিন ভাল ব্ৰেণ্ডৰ মদ ভাল শুকান ফল-মূল বা মাংসৰ লগত খালে স্বাস্থ্যৰ একো হানি নহয় আৰু সামাজিক অপৰাধো সৃষ্টি নহ’ব৷ আনৰ পৰা লুকাই-চুৰকৈ মদ খাই স্বাস্থ্যৰ হানি কৰাতকৈ মদ খাবলৈ শিকা উচিত৷ ইয়াৰ বাবে উচ্চতৰ মাধ্যমিক বা কলেজ পৰ্যায়ৰ ছাত্ৰ-ছাত্ৰীৰ মাজত সজাগতাৰ বাবে আলোচনা-চক্ৰৰ আয়োজন কৰা উচিত৷ আমাৰ সমাজৰ পৰা অপৰাধ নাইকিয়া কৰিবলৈ হ’লে অপৰাধী-ব্যক্তিক গালি-গালাজ দি থকাতকৈ গঠনমূলক আলোচনাৰে বিষয়টোৰ ওপৰত সঠিক পথ দেখুওৱা উচিত৷\nশেষত এটা কথা ক’ব বিচাৰোঁ, মদ আমাৰ শৰীৰৰ বাবে অপকাৰী হৈ উঠাৰ আগতেই বা মদে আমাৰ উঠি অহা নৱ-প্ৰজন্মক ধ্বংস কৰি তোলাৰ আগতেই আমি মদ খাবলৈ শিকোৱা উচিত৷ কাৰণ মদত কোনো নিচা নাথাকে… নিচা থাকে আমাৰ মনত৷ কাৰণ “মদত নিচা থকা হ’লে বটলেও নাচিলেহেঁতেন!!”\n← চকৰীফেঁটী বুৰঞ্জীৰ বিষয়ে (মধুমিতা শইকীয়া)\nঅসমীয়া ভাষা আৰু বিজ্ঞানাচার্য প্রফুল্ল চন্দ্র ৰায় (ৰঞ্জিত কুমাৰ বৰা) →


ধুমুহাৰ শেষত-চুটিগল্প~মেঘালী দত্ত শইকীয়া\nএজাক কাল ধুমুহাই অজিতৰ বুকুতো বিষাদ বেদনাৰে উখলমাখল কৰি পেলাইছিল ।ৰুক্মবীৰ ৰূপী ককায়েকৰ হৃদয়হীনা ব্যৱহাৰত নীচজাতি ছোৱালী ফুলমতীক বিয়া কৰোৱাৰ পাছতে জন্ম ঘৰখন, আত্মীয় স্বজন সকলোকে এৰিব লগা হৈছিল। স্বামী অবৰ্তমানত মাক নিৰলাইও বৰ পুত্ৰ আৰু বোৱাৰীৰৰ কথামতে চলিব লগা হৈছিল।\nমাকে কোনো কথাই মুখ খুলি কব নোৱাৰে কি পো, কি বোৱাৰী। মাথো গাঁঠি যায় চকুলোৰে মনৰ বেথা।\nবহু নিলগত ফুলমতীক লৈ এখন সুখৰ সংসাৰ। তিনিটা সন্তানেৰে আলি বলি নহলেওঁ চাহ বাগিছাৰ চাকৰিটো কৰি অজিতে সূচাৰুৰূপে ঘৰখন চলাই আছে। সন্তান কেইটাও পঢ়াই শুনাই বৰ ভাল। ককায়েক বিজিতৰ\nআকোৰগোঁজ স্থিতিৰ বাবে যদিও সি ঘৰলৈ নাহে তথাপি নিজৰ ভুলৰ বাবে এনে হ'ল ভাগ্যৰ বিড়ৱনা! কিন্তু কোনো দিনাই দোষ দিয়া নাছিল একমাত্ৰ ককায়েক বিজিতক।\nকথা এটা কওঁ বিজিত এই বুলি মাক নিৰলাই\nক' লে, সি যৌৱনৰ উন্মদনাত আমাৰ অমতত বিয়া কৰালে, তাৰ শাস্তিও অতদিনে আমাৰ পৰা আঁতৰি থাকি ভোগ নকৰা নহয় গতিকে তাৰ ল'ৰা ছোৱালী কেইটাৰ কথা চিন্তা কৰি দেউতাৰৰ এই সম্পত্তি মই দুয়োটাকে ভাগ কৰি দিব বিচাৰোঁ।\nমা, মই তোমাৰ এই প্ৰস্তাৱ মই মানি লব নোৱাৰোঁ।\nকিন্তু কিয় সিটো জহৰা নহয় আৰু তই ভবাৰ দৰে একো অক্ষমনীয় অপৰাধ কৰা নাই যে সি পৈতৃক সম্পত্তিৰ পৰা বঞ্চিত হ'ব।\nদাদা, মাৰ এই সৰু টিনৰ বাকচটো গেটৰ বাহিৰত\nপৰি আছে, ইয়াত কিন্তু মায়ে ঘৰৰ বহু গুৰত্ব পূৰ্ণ নথি পত্ৰ ভৰাই থৈছিল মই চাব পাৰোনে।?\nদাদা, দাদা ইয়াত বৰ ডাঙৰ বস্তু এটা পালোঁ, কি বুলি বৌৱেক উৎপলা দৌৰি আহিল, এইয়া চোৱা বৌ মাৰ দাঁত দুপাৰি, বাকী বোৰটো জ্বলি ছাঁই হৈ গ'ল!\nবৰদেউতা আপুনি চিন্তা নকৰিব মই আছোঁ নহয়\nমই মোৰ লগৰ আৰু ছিনিয়ৰ ডাক্তৰৰ লগত কথাবোৰ আলোচনা কৰিছোঁ, অতি সোনকালে উন্নত চিকিৎসাৰ ব্যৱস্থা কৰি আপোনাক সুস্থ কৰি তুলিম। মা, দেউতা কালিৰ পৰা মই নাহিবলৈ কোৱাৰ স্বত্বেও বাহিৰত ৰৈ আছে।\nবিজিত ক্ৰমান্বয়ে সুস্থ হৈ উঠিল। চিকিৎসাৰ বিল কিমান হ'ল বোপাই, অজিত তইও আহিলি, ফুলমতী তুমিও আহিলা মোক চিকিৎসা লয়ৰ পৰা নিবলৈ আহিলা। অ' বিল খন নহয় বৰদেউতা মই সকলো কৰিলোঁ, এইটো লোৱা বৰমাৰে ঘৰৰ পৰা আইতাৰ\nএটা টিনৰ বাকচ আছিল সেইটো লৈ আহিছে তাকে আমি তোমাক দিছোঁ।\nএইয়া কি বৰদেউতা আপুনি সকলো মোৰ নামত উইল কৰিলে। দেউতা আৰু মায়ে আমাক সদায়ে সকিয়াই থাকে বৰদেউতা আৰু বৰমাৰ কোনো নাই ভৱিষ্যতে প্ৰতি মূহুৰ্তৰ খবৰ তহঁতে কৰিব লাগিব।\nঘৰলৈ আহি বিজিতে মাকৰ ফটোখনত সেৱা লৈ তেওঁৰ ভুলৰ বাবে ক্ষমা বিচাৰিলে।\nপ্ৰাপ্তিৰ আনন্দত সকলোৱে ছিঙি ভাঙি যোৱা মৰমৰ এনাজৰী ডাল পুনৰ কট কটীয়াকৈ বান্ধি পেলালে।\n🖋মেঘালী দত্ত শইকীয়া\nনাহৰকটীয়া, জিলা ডিব্ৰুগড়\nLabels#চুটিগল্প, #মেঘালী দত্ত শইকীয়া


ফুলশয্যাৰ নিশাৰ প্ৰতিবিম্ব-(দ্বিতীয় খণ্ড)-মিষ্ট্ৰিয়াচ নাইট 10\nHomeমিষ্ট্ৰিয়াচ নাইটফুলশয্যাৰ নিশাৰ প্ৰতিবিম্ব-(দ্বিতীয় খণ্ড)-মিষ্ট্ৰিয়াচ নাইট 10\nপ্ৰতিবিম্বটোৰ চকু যুৰি নমিতাৰ উফণ্ডি থকা পেটটোত আৱদ্ধ ৷ তল পেটত এটা ভীষণ বিষ অনুভৱ হ'ল নমিতাৰ ৷ তাইৰ আঠ মহীয়া স্ফীত পেটতো ফালি প্ৰতিবিম্বৰটোৰ চকুযুৰি যেন ভিতৰলৈ সোমায় গৈছে ৷ পেটৰ সন্তানটোৱে কচমচায় উঠা যেন নমিতাই অনুভৱ কৰিলে ৷ সি যেন যন্ত্ৰণাত হাত ভৰি মাৰি চটফটাইছে ৷ কাটৰ যন্ত্ৰণাত প্ৰায় অৱশ হৈ পৰিছে নমিতা ৷ ভয়ত বিবৰ্ণ মুখ মণ্ডলৰ পৰা টোপা টোপে ঘাম নিগৰিছে ৷ তাই কোঠাটোৰ পৰা পলাব খুজিছে কিন্তু তাইৰ শৰীৰটোৱে যেন তাইক সংগ দিয়া নাই ৷ কুচি মুচি বহি পৰিছে বিছনাত ৷ পেটৰ কেচুৱাটো যেন তাইৰ পেট ফালি ওলায় আহিব ৷ যন্ত্ৰণাত তাইৰ দেহটো ক্ৰমাৎ জঠৰ হৈ পৰিছে ৷ অৱশভাৱে শুই পৰিছে নমিতা ৷ তাইৰ চকুহাল ক্ৰমাৎ জাপ খাই আহিছে ৷ বহু কষ্টেৰে চকুহাল মেলি ৰাখিছে তাই ৷ যেন চকু মুদিলেই তাইৰ সন্তানটো অশৰীৰীয়ে কাঢ়ি লৈ যাব ৷ নমিতাৰ দৃষ্টি কোঠাটোত থকা আয়না খনত নিবদ্ধ ৷ প্ৰতিবিম্বটোৱে যেন লৰচৰ কৰিছে ৷ তাৰ আঙঠা হেন চকুহাল যেন ক্ৰমাৎ শান্ত হৈ পৰিছে ৷ নমিতাই অনুভৱ কৰিলে আন্ধাৰতে আয়নাখনৰ পৰা ছা মুৰ্তি এটা ওলায় আহিছে ৷ তাৰ পিছত সি নমিতাৰ সমুখত ঠিয় হৈ ত ত কৈ তাইলৈ চাইছে ৷ নমিতাই মুদ খাই আহিব ধৰা চকুযোৰেৰেই ছাঁ মুৰ্তিটোৰ কোটৰত সোমাৱা চকুহালত টিৰবিৰণি লক্ষ্য কৰিলে ৷ এক্জান প্ৰাপ্তিৰ চমক চকুযুৰিত ৷ অসহায় নমিতা পৰি আছে বিছনাখনত ৷ ক্ৰমাৎ জঠৰ হৈ পৰিছে তাইৰ দেহ ৷ তাই লৰচৰ কৰিব নোৱাৰা হৈ পৰিছে ৷ ছাঁ মুৰ্তিটোৱে তাইৰ তলপেটত হাত ফুৰাইছে ৷ কিছুপৰ পেটত হাতখন থৰকৈ ৰাখিছে ৷ যেন কিবা অনুভৱ কৰিব বিচাৰিছে সি ৷ এইবাৰ সি মজিয়াত পায়চাৰি কৰিছে ৷ যেন অধৈৰ্য হৈ কিহবালৈ বাট চাইছে ৷ কোঠাটো ক্ৰমাৎ দুৰ্গন্ধ এটাই আগুৰি পেলাইছে ৷ যেন সমস্ত নৰকৰ কীটেৰে নমিতাৰ কোঠাটো ভৰি পৰিছে ৷ ক্ৰমাৎ চকু মুদ খাইছে নমিতাৰ ৷ তাই বহু চেষ্টা কৰিও চকুযুৰি মেলি ৰাখিব পৰা নাই ৷ নমিতাই বুজি উঠিছে এয়া তাইৰ অন্তিম সময় ৷ বিপুলৰ মুখখনিয়ে আমনি কৰিব ধৰিলে নমিতাক ৷ সিহঁতৰ মধুৰ সময়বোৰে মগজুত পাকঘুৰণি খাব ধৰিলে ৷ "অ' বিপুল ক'ত আছা তুমি ! মোক বচোৱা প্লীজ ! " - নমিতাই মনৰ ভিতৰতে আওৰালে ৷ তাইৰ আধা মুদ খোৱা চকুযুৰিৰে ধাৰাসাৰে চকুলো নিগৰিব ধৰিলে ৷ বাহিৰত টোপা টোপে নিয়ৰ সৰিছে ৷ ছাঁ মুৰ্তিটো আকৌ তাইৰ ওচৰলৈ আহিল ৷ এইবাৰ নিচেই ওচৰলৈ আহি সি নমিতালৈ জুমি চালে ৷ তাৰ পিছত নমিতাৰ ভৰিৰ পিনে গ'ল সি ৷ নমতাই অনুভৱ কৰিলে তাইৰ ভিতৰত হাত এখন সোমায় গৈছে ৷ তাইৰ পেটৰ সন্তানটোৱে ভয়ত চট、ফটাইছে ৷ হাতখনে শিশুটিক জপটিয়াই ধৰি টানি বাহিৰলৈ উলিয়াই আনিবলৈ প্ৰয়াস কৰিছে ৷ প্ৰচণ্ড যন্ত্ৰণাত চিঞৰ এটা মাৰি নমিতা বেহুচ হৈ পৰিল ৷\nযেতিয়া নমিতাৰ হুচ ঘুৰি আহে তাই হস্পিতালৰ বিছনাত শুই আছিল ৷ তাইৰ কাষতে শুই আছিল বিপুল আৰু তাইৰ মৰমৰ চিন কণমানি কেঁচুৱাটো ৷ তাই সাৰ পোৱা দেখি বিপুলে আলফুলে তাইৰ কাষত বহি তাইৰ হাতত হাত থলে ৷ বহুসময় সি তাইৰ মুখলৈ একেথৰে চায় নমিতাৰৰ হাতৰ আঙুলি লিৰিকি বিদাৰি থাকিল ৷ তাৰ হিয়াৰ সমস্ত মৰম যেন দুচকুৰে নিগৰি আহিছে ৷ তাৰ মৰমৰ মানুহজনীক ঘুৰাই পোৱাৰ আনন্দত আত্মহাৰা হৈ পৰিছে সি ৷ নমিতাই তাক কিবা এটা সুধিব খুজিছিল কিন্তু তাৰ আগতেই সি নমিতাৰ ওঁঠত তাৰ ওংঠ গুজি তাইক নিৰ্বাক কৰি পেলাইছিল ৷\nবহুদিন নমিতাই তাক সেই ৰাতিটোৰ কথা সুধিব বিচাৰিছিল ৷ তাই জানিব বিচাৰিছিল সেই নিশাৰ কথাবোৰ ৷ কিন্তু বিপুলে যেন জানি বুজি এৰাই চলিছিল কথাবোৰ ৷ আনকি সন্তানটো জন্ম পোৱাৰ পিছত সেই ঘৰটোলৈ উভতি নগৈ ভাড়া ঘৰ লৈছিল বিপুলে ৷ দুমাহৰ পিছত ঘৰটো বিক্ৰী কৰি সিহঁত চহৰলৈ গুছি আহিছিল ৷\nকেইমাহমান সকলো ঠিকেই চলিছিল ৷ পুনৰ নিৰ্ভয় হৈ পৰিছিল বিপুল ৷ পুনৰ ব্যস্ত হৈ পৰিছিল চাকৰিৰ কামত সি ৷ চহৰৰ ঘৰটোত নমিতাৰ নিসংগতাৰ সংগী আছিল সিহঁতৰ একমাত্ৰ সন্তান নিৰৱ ৷ মাত্ৰ পাচঁ মাহ বয়সতে সি অইন শিশুতকৈ নিজকে পৃথক বুলি প্ৰমাণ কৰিছিল ৷ যি সময়ত তাৰ লগৰ শিশুৱে কান্দি কাতি মাকক ব্যতিব্যস্ত কৰি তোলে সেই মুহুৰ্তত নিৰৱে কোঠাৰ মজিয়াত বহি আয়নাত নিজকে চাই থাকে ৷ আয়না খনলৈ চাই হাঁহে - কলকলাই কিবা কবলৈ যত্ন কৰে ৷ যেন কোনোবাই তাক আয়না খনৰ ভিতৰৰ পৰা নিচুকাই থাকে …


27th August 2019 – theguwahatitimes.com\nমাননীয় মুখ্যমন্ত্ৰী শ্ৰী সৰ্বানন্দ সোণোৱালে গুৱাহাটীৰ জ্যোতি চিত্ৰবনত অসমৰ চলচ্চিত্ৰ উদ্যোগৰ কলা-কুশলীসকলৰ উপস্থিতিত চলচ্চিত্ৰ সমাজৰ বাৰ্ষিক সাধাৰণ সভাত অংশগ্ৰহণ কৰে। মুখ্যমন্ত্ৰীৰ উদ্যোগত অসম চৰকাৰে শেহতীয়াকৈ এক শক্তিশালী নতুন ৰাজ্যিক চলচ্চিত্ৰ নীতি গ্ৰহণ কৰাৰ বাবে চলচ্চিত্ৰ সমাজে মুখ্যমন্ত্ৰীক বিশেষ সম্বৰ্ধনা জনায়। নতুন চলচ্চিত্ৰ নীতিৰদ্বাৰা অসমৰ ঐতিহ্যমণ্ডিত ছবি উদ্যোগটোক সুদৃঢ় কৰাৰ বাবে আমি ব্যৱস্থা হাতত লৈছোঁ। সমাজক […]\nপ্ৰাক্তন প্ৰধানমন্ত্ৰী ড০ মনমোহন সিঙৰ SPG নিৰাপত্তা আঁতৰালে চৰকাৰে\nপ্রাক্তন প্রধানমন্ত্রী ডঃ মনমোহন সিংৰ পৰা ‘স্পেচিয়েল প্রটেকশ্যন গ্ৰুপ’ বা এছপিজি নিৰাপত্তা আঁতৰোৱা হৈছে। মোদী চৰকাৰে এতিয়া প্ৰাক্তন প্ৰধানমন্ত্ৰীজনক প্ৰদান কৰিব কেন্দ্ৰীয় সংৰক্ষিত আৰক্ষী বাহিনী বা চিআৰপিএফৰ নিৰাপত্তা। মনমোহন সিংৰ এই নিৰাপত্তা সংক্ৰান্তত ইতিমধ্যে অনুমোদন জনাইছে কেন্দ্ৰীয় গৃহমন্ত্ৰালয়ে। গৃহ মন্ত্ৰালয়ৰ তৰফৰ পৰা জনোৱা হৈছে যে কোনো ৰাজনৈতিক ব্যক্তিৰ নিৰাপত্তা চিৰদিনৰ বাবে দিয়া নহয়। কাৰ নিৰাপত্তা […]\nৰাজ্য চৰকাৰে শেহতীয়াকৈ অসমৰ ন- পুৰণি ছবিগৃহ সমূহ পুনৰ নিৰ্মান কৰাৰ সন্দৰ্ভত নতুন পৰিকল্পনা হাতত লয়। মুখ্যমন্ত্ৰী সৰ্বানন্দ সোণোৱালে অসম ৰাজ্যিক চলচ্চিত্ৰ বিত্তীয় উন্নয়ন নিগমৰ অধ্যক্ষ যতীন বৰাক ৰাজ্যখনৰ ন পুৰণি ছবিগৃহসমূহ পৰিদৰ্শন কৰিবলৈ আহবান জনায়। যোৱা সপ্তাহত যতীন বৰাই তেজপুৰত অৱস্থিত অসমৰ প্ৰথমটো ঐতিহাসিক জোনাকী ছবিগৃহ পৰিদৰ্শন কৰে। ১৯৩৭ চনত অসমৰ প্ৰথমগৰাকী চলচ্চিত্ৰ নিৰ্মাতা […]\nSindhu becomes first Indian to win badminton World Championship\nSindhu becomes first Indian to win badminton World Championship Indian shuttle whizz- kid, P V Sindhu on Sunday won World Championship gold by beating Nozomi Okhura of Japan. In the stumping match at Glassgow, Sindhu quelled the2time consecutive World champion, Okuhara by 21-7, 21-7 to win the gold and became the first Indian […]\nAssam Science and Technology University organizes 1st Northeast HACKATHON 2019. Guwahati: Assam Science and Technology University (ASTU) is organizing the 1st Northeast Hackathon on 3rd and 4thSeptember 2019 at Maniram Dewan Trade Centre, Guwahati. The event is being organized under the TEQIP- III programme of Ministry of HRD, Govt. of India in association with Startup Assam. […]\nSoon to be launched, private trains will give compensation to the passengers if the train gets delayed by more than one hour. Yes, it is indeed the best news on the internet today. Private train ‘Tejas’ might start from Delhi to Lucknow from October. It will be under state-run IRCTC. Reportedly the base fare will […]\nBhopal/Gwalior : A local court in Gwalior has awarded three years’ imprisonment to three doctors for allegedly agreeing to disclose the gender of yet-to-be-born children forabribe of Rs 2,500 to Rs 3,000 about 10 years ago, according toagovernment lawyer. The court order convicting the three hadn’t been made public as of […]\nK’taka to have3deputy CMs as BSY allocates portfolios\nBengaluru: The Bharatiya Janata Party (BJP) government of Karnataka on Monday named Govind Karjol, CN Ashwath Nnarayan and Laxman Savadi as deputy chief ministers inamove that caused rumblings of discontent among more senior cabinet colleagues of chief minister BS Yediyurappa. Seventeen ministers were inducted into the Cabinet last week. The portfolio allocations were […]


Joe Root resigns as test captain: ইংলেণ্ডৰ টেষ্ট অধিনায়কত্ব এৰিলে জো ৰুটে ! ৱেষ্ট ইণ্ডিজৰ বিৰুদ্ধে শৃংখলাত শোচনীয় পৰাজয়ৰ পিছত ৰুটৰ এই সিদ্ধান্ত ...– News18 assam\nইংলেণ্ডৰ টেষ্ট অধিনায়কত্ব এৰিলে জো ৰুটে ! ৱেষ্ট ইণ্ডিজৰ বিৰুদ্ধে শৃংখলাত শোচনীয় পৰাজয়ৰ পিছত ৰুটৰ এই সিদ্ধান্ত ...\nJoe Root resigns as test captain: জো ৰুটে ইংলেণ্ডৰ টেষ্ট অধিনায়কত্ব এৰি দিছে। ৱেষ্ট ইণ্ডিজৰ বিৰুদ্ধে শৃংখলাত ১-০ ব্যৱধানত শোচনীয় পৰাজয়ৰ পিছত তেওঁ ইংলেণ্ড টেষ্ট দলৰ অধিনায়কত্বৰ পৰা আঁতৰি যোৱাৰ সিদ্ধান্ত লয়।\nLast Updated : April 15, 2022, 16:33 IST\n৩১ বছৰীয়া ৰুটক ২০১৭ চনত এলিষ্টাৰ কুকৰ পিছত ইংলেণ্ডৰ টেষ্ট দলৰ অধিনায়ক হিচাপে মনোনীত কৰা হৈছিল। ইংলেণ্ডে গ্ৰেনাডাত ৱেষ্ট ইণ্ডিজৰ বিৰুদ্ধে তৃতীয় টেষ্টত ১০ উইকেটত পৰাজিত হৈছিল। এইটো ইংলিছ দলৰ একেৰাহে ৯ম পৰাজয় আছিল। ইয়াৰ পিছত, ৰুটে অধিনায়কত্ব ত্যাগ কৰে।\nতেওঁ এটা বিবৃতি জাৰী কৰি কৈছিল যে অধিনায়কত্ব ত্যাগ কৰাৰ এইটো সঠিক সময়। মই মোৰ দেশৰ অধিনায়ক ত্বৰান্বিত কৰি অত্যন্ত গৌৰৱান্বিত আৰু মই যোৱা পাঁচ বছৰ অতি গৌৰৱেৰে চাই থাকিম।\nকেৰিয়াৰৰ আটাইতকৈ প্ৰত্যাহ্বানমূলক সিদ্ধান্ত\n"এইটো মোৰ কেৰিয়াৰৰ আটাইতকৈ প্ৰত্যাহ্বানমূলক সিদ্ধান্ত আছিল, কিন্তু মোৰ পৰিয়াল আৰু ঘনিষ্ঠ সকলৰ সৈতে আলোচনা কৰাৰ পিছত, মই গম পাইছিলো যে অধিনায়কত্ব ত্যাগ কৰাৰ এইটো সঠিক সময়। মই ইংলেণ্ড দলৰ অধিনায়ক হ'বলৈ ভাল পাইছিলো। কিন্তু শেহতীয়াকৈ মই দেখিছিলো যে এই দায়িত্বটোৱে মোৰ ওপৰত কিমান প্ৰভাৱ পেলাইছিল। খেলৰ উপৰিও, এই দায়িত্বই মোৰ ওপৰত গভীৰ প্ৰভাৱ পেলাইছিল। মই এই সুযোগত মোৰ পৰিয়াল, কেৰী, আলফ্ৰেড আৰু বেলাক ধন্যবাদ জনাইছো, যিসকলে এই সকলোবোৰ মোৰ সৈতে জীয়াই আছে আৰু সমগ্ৰ সময়ত প্ৰেম আৰু সমৰ্থনৰ অবিশ্বাস্য স্তম্ভ হৈ আছে।"\ncaptaincricketEngland CricketerTest match


xukhdukh.com March 08, 2014\nআজি ৰাতিপুৱা….। এওঁ পাকঘৰৰপৰা মাত লগালে, ‘হেৰা, এটা কণীও নাই। কেইটামান আনাগৈচোন বজাৰৰ পৰা’।\nলগে লগে বুজি পালোঁ আজি নিশ্চয় ব্ৰেকফাষ্টত লুচী আৰু কণী-আলু ভাজি! আস!! এনেতে মোৰ মোবাইলত এছ.এম.এছ এটা আহিল। সেইটো পঢ়ি মই হাঁহি ৰখাব পৰা নাই।\n‘হেৰা শুনাচোন, জমনি কথা এটা…ভগৱানেই হেনো বুজি নাপায়, আমিনো কোন কূটা? শুনিবা…\n…..অসমৰ ল’ৰা এজন গোৱালৈ ফুৰিবলৈ আহিল। গোৱাৰ ৰূপত মুগ্ধ হৈ সি ভাবিলে যদি সঁচাকৈয়ে ভগৱান থাকিলহেঁতেন এটি বৰ খুজিলেহেঁতেন। এনেতে আবিৰ্ভাৱ হ’ল ভগৱান বিষ্ণুৰ।\nভগৱান: “তোৰ মনৰ এটি ইচ্ছাৰ কথা ক, মই পূৰণ কৰিম”।\nল’ৰাজনে ক’লে, “হে ভগৱান, গোৱাৰ কি মনোমোহা ৰূপ! কিন্তু অসমৰপৰা ইয়ালৈ আহিবলৈ বহুত সময় লাগে। আপুনি যদি এখন অসমৰপৰা গোৱালৈকে ডাইৰেক্ট ফ্লাই-অ’ভাৰ নিৰ্মাণ কৰি দিয়ে, মই ফুল স্পীডত গাড়ী চলাই যেতিয়া মন যায়, আহিব পাৰিলোঁহেতেন!”\nভগৱান: “তোৰ মনৰ ইচ্ছা মই পূৰণ কৰিম কিন্তু অসম আৰু গোৱাৰ মাজৰ দূৰত্ব বহুত অ’। মাজত বহুত নদ-নদী আছে। গতিকে ইয়াৰ বাবে বহুত শিল-বালি-চিমেন্ট আৰু শ্ৰমৰ প্ৰয়োজন..তই বেলেগ ইচ্ছা এটাৰ কথা কৈ দে, লগে লগে পূৰণ কৰিম”।\nল’ৰাজনে অলপ পৰ ভাবি ক’লে, “মোক যোৱা তিনিবছৰত চাৰিজনী প্ৰেমিকাই এৰি গুচি গ’ল। সিহঁতে যাওঁতে কৈ যায় মই হেনো তেওঁলোকৰ মন বুজিবলৈ চেষ্টাই নকৰিলোঁ। নাৰীয়ে মনে মনে থাকিলে, মুখখন ফুলালে, চকুদুটি চলচলীয়া কৰিলে -কি বুজিম বাৰু? আপুনি মোক এনে এটা বৰ দিয়ক যাৰ দ্বাৰা মই মুখ দেখিলেই নাৰীৰ মন পঢ়িব পাৰো আৰু বুজিব পাৰো নাৰীৰ….।"\nভগৱান: “হেৰি নহয় বোপাই, তই কি কৈছিলি? ফ্লাই-অ’ভাৰ?? দুটা লেন থকা লাগিব নে চাৰিটা লেন থকা লাগিব??”\nমই এছ.এম.এছটো পঢ়ি আকৌ হাঁহিলোঁ -ধেই ইমান জমনি! এওঁ মুখখন বেঁকা কৰিলে।\n“হেঃ হেঃ মই বজাৰলৈ যাওঁ দিয়া..লুচীৰ কাৰণে আটা-ময়দা আছে নহয়?” - মই বজাৰলৈ যাবলৈ ওলালোঁ।\n“লুচী? ভাবিছিলোঁ ভাজিম বুলি..এতিয়া মন সলনি হ’ল। কিয় তোমাৰ ভগৱান বা তুমি, কোনেওতো নাৰীৰ মন বুজিবই নোৱাৰা..। কণী আনিবা, দুপৰীয়া চুলিত লগাম আৰু শ্বেম্পু কৰিম..। এতিয়া মই পাৰ্লাৰলৈ যাওঁ। দুঘন্টা লাগিব। মোৰ এতিয়া ভোক নাই…. তোমাৰ মন গ’লে মেৰি বিস্কুটেৰে ব্ৰেকফাষ্ট কৰা….।"\nBy xukhdukh.com on March 08, 2014


এইটো শেহতীয়াকৈ চীনত ক'ৰনা ভাইৰাছে বিধ্বংসী ৰূপ লোৱাৰ পাছত গাহৰি নিধন প্ৰক্ৰিয়াৰ ভিডিঅ' নহয়! - Factcrescendo Assamese\nছচিয়েল মিডিয়াত ভাইৰেল হোৱা এটা ভিডিঅ’ত হাজাৰ হাজাৰ গাহৰি জীয়াই জীয়াই জ্বলাই মৰা দেখা গৈছে । উক্ত ভিডিঅ’টোৰ প্ৰথম অংশত হাজাৰ হাজাৰ গাহৰি ট্ৰাকত কোনো স্থানলৈ লৈ যোৱা দেখা গৈছে । ইয়াৰ পাছত এখন বহল পথাৰত খন্দা বৃহৎ গাঁতত গাহৰিবোৰ জীয়াই জীয়াই জ্বলাই মৰা দেখা গৈছে আৰু শেষত মাটি ঢালি পুতি দিয়া দেখা গৈছে ।\nদাবী কৰা হৈছে যে এইটো চীনত ক’ৰনা ভাইৰাছে বিধ্বংসী ৰূপ লোৱাৰ পাছত গাহৰিৰ নিধন প্ৰক্ৰিয়াৰ ভিডিঅ’ ।\nএনে এক ফেচবুক পোষ্ট অসম২৪এইছ নামৰ পেজৰ পৰা যোৱা ৫ ফেব্ৰুৱাৰী, ২০২০ তাৰিখে আপলোড কৰা হৈছে । উক্ত পোষ্টটো কেইবাবাৰো বিভিন্নজনে শ্বেয়াৰ কৰিছে ফলত চীনত ক’ৰনা ভাইৰাছে বিধ্বংসী ৰূপ লোৱাৰ বাবে গাহৰিবোৰ জীয়াই জীয়াই জ্বলাই মাৰিছে বুলি অসমত ভাইৰেল হৈ পৰিছে ।\nসঁচাকৈ এনে হৈছে নেকি? উক্ত পোষ্টটোৰ সত্যতা কিমান? জানোঁ আহক ।\nপ্ৰথমতে আমি বিশেষ ছফ্টৱেৰৰ সহায়ত উক্ত ভিডিঅ’টো কীফ্ৰেমছত বিভক্ত কৰিলোঁ আৰু গুগলত ৰিভাৰ্ছ ইমেজ চাৰ্ছ কৰিলোঁ । আমি কাইণ্ডাৰৱৰ্ল্ড নামৰ এক ৱেবচাইটত এই সম্পৰ্কে প্ৰকাশিত এক ৰিপৰ্ট দেখা পালোঁ । উক্ত ৰিপৰ্টটোত স্পষ্টকৈ লিখা আছে যে এই ভিডিঅ’টো ডিচেম্বৰ ২০১৮ চনৰে হয় আৰু আফ্ৰিকান স্বোৱাইন ফিভাৰ ৰোগত এই গাহৰিবোৰ আক্ৰান্ত হৈ পৰাত চীনত এনেদৰে নিধন কৰা হৈছিল ।\nআমি এই সম্পৰ্কে আৰু জানিবলৈ বিশেষ কিছুমান কীৱৰ্ডছ ব্যৱহাৰ কৰি গুগলত চাৰ্ছ কৰিলোঁ আৰু আফ্ৰিকান স্বোৱাইন ফিভাৰৰ বিষয়ে প্ৰকাশ পোৱা বিভিন্ন লিখনি দেখিলোঁ । আন্তৰাষ্ট্ৰীয় বাতৰি কাকত, দা গাৰ্ডিয়েনত এই বিষয়ে প্ৰকাশিত এক বাতৰি দেখা পালোঁ । নিউজ ৰিপৰ্টটোত লিখিছে যে ২০১৮ চনৰ পৰাই চীন আৰু পৃথিৱীৰ আন বহু দেশত আফ্ৰিকান স্বোৱাইন ফিভাৰে আতংকৰ সৃষ্টি কৰিছে । এই ৰোগটো মানুহলৈ সংক্ৰমণ নহয় কিন্তু পোহনীয়া গাহৰিৰ মাজত আতংকৰ সৃষ্টি কৰে । অকল চীনতেই বহু লাখ লাখ গাহৰি ২০১৮ চনতে নিধন কৰিবলগীয়া হৈছিল । এই সম্পৰ্কে বিতংকৈ জানিবলৈ ইয়াত পঢ়ক ।\nএইটো শেহতীয়াকৈ চীনত ক’ৰনা ভাইৰাছে বিধ্বংসী ৰূপ লোৱাৰ পাছত গাহৰি নিধন প্ৰক্ৰিয়াৰ ভিডিঅ’ নহয় বৰঞ্চ এইটো আফ্ৰিকান স্বোৱাইন ফিভাৰত আক্ৰান্ত হোৱাৰ বাবে চীনত ২০১৮ চনতে গাহৰি নিধন কৰাৰ ভিডিঅ’ । উক্ত ভিডিঅ’টোৰ ক’ৰনা ভাইৰাছৰ লগত কোনো সম্পৰ্ক নাই ।\nTitle:এইটো শেহতীয়াকৈ চীনত ক’ৰনা ভাইৰাছে বিধ্বংসী ৰূপ লোৱাৰ পাছত গাহৰি নিধন প্ৰক্ৰিয়াৰ ভিডিঅ’ নহয়!\nTagged ChinaCoronavirusCullingPigSwine Fever\nJune 25, 2020 June 25, 2020 Manjori Borkotoky


#LiveUpdates Videos | পঞ্চদশ মুখ্যমন্ত্ৰী হিচাপে হিমন্ত বিশ্ব শৰ্মাৰ শপত গ্ৰহণ » Gana Adhikar\nHome Main Stories #LiveUpdates Videos | পঞ্চদশ মুখ্যমন্ত্ৰী হিচাপে হিমন্ত বিশ্ব শৰ্মাৰ শপত গ্ৰহণ\nকেবিনেট মন্ত্ৰী হিচাপে ৰঞ্জিত কুমাৰ দাস, অতুল বৰা, ইউ জি ব্ৰহ্ম, পৰিমল শুক্লবৈদ্য, চন্দ্ৰমোহন পাটোৱাৰী, কেশৱ মহন্ত, ৰনোজ পেগু, সঞ্জয় কিষাণ, যোগেন মহন, অজন্তা নেওগ, অশোক সিংঘাল, পীয়ুষ হাজৰিকা, বিমল বৰাৰ গোপনীয়তাৰ শপত\nকলাক্ষেত্ৰৰ প্ৰেক্ষাগৃহত আজি ড০ হিমন্ত বিশ্ব শৰ্মাই ১৫ সংখ্যাক অসমৰ মুখ্যমন্ত্ৰীৰৃপে শপত গ্ৰহণ কৰে।\nষ্টাফ ৰিপ’ৰ্টাৰ, গুৱাহাটী, ১০ মে’ : দীৰ্ঘদিনীয়া স্বপ® পূৰণ হ’ব। সকলো ধৰণৰ জল্পনা-কল্পনা আৰু উৎকণ্ঠাৰ অৱসান ঘটাই আজি অসমৰ পঞ্চদশ মুখ্যমন্ত্ৰী হিচাপে শপত গ্ৰহণ কৰে হিমন্ত বিশ্ব শৰ্মাই। শ্ৰীমন্ত শংকৰদেৱ কলাক্ষেত্ৰত আয়োজিত এক গাম্ভীৰ্যপূৰ্ণ অনুষ্ঠানত হিমন্ত বিশ্ব শৰ্মাই ৰাজ্যৰ নতুন মুখ্যমন্ত্ৰী হিচাপে শপত গ্ৰহণ কৰে। অসমৰ ৰাজ্যপাল অধ্যাপক জগদীশ মুখীয়ে মুখ্যমন্ত্ৰীগৰাকীক পদ আৰু গোপনীয়তাৰ শপত বাক্য পাঠ কৰোৱায়। চাৰি ৰাজ্যৰ মুখ্যমন্ত্ৰী আৰু কেন্দ্ৰীয় নেতৃত্বৰ উপস্থিতিত হিমন্ত বিশ্ব শৰ্মাই মুখ্যমন্ত্ৰী হিচাপে শপত গ্ৰহণ কৰাৰ লগতে আন ১৩গৰাকী সদস্যই কেবিনেট মন্ত্ৰী হিচাপে গোপনীয়তাৰ শপত গ্ৰহণ কৰে। মুখ্যমন্ত্ৰীৰ শপত গ্ৰহণৰ পিছতেই বিজেপিৰ ৰাজ্যিক সভাপতি ৰঞ্জিত কুমাৰ দাসে কেবিনেট মন্ত্ৰী হিচাপে শপত গ্ৰহণ কৰে। ইয়াৰ পিছতেই অগপৰ সভাপতি অতুল বৰা আৰু ইউপিপিএলৰ নেতা ইউ জি ব্ৰহ্মই কেবিনেট মন্ত্ৰী হিচাপে শপত গ্ৰহণ কৰে। অতুল বৰাই অসমীয়াতে শপতবাক্য পাঠ কৰাৰ লগতে ইউ জি ব্ৰহ্মই বড়ো ভাষাত শপতবাক্য পাঠ কৰে। তাৰ পিছতেই পৰিমল শুক্লবৈদ্য, চন্দ্ৰমোহন পাটোৱাৰীয়ে কেবিনেট মন্ত্ৰী হিচাপে শপত গ্ৰহণ কৰে। পৰিমল শুক্লবৈদ্যই বাংলা ভাষাত শপতবাক্য পাঠ কৰে। একেদৰে কেশৱ মহন্ত, ড০ ৰণোজ পেগু, সঞ্জয় কিষাণ আৰু যোগেন মহনে কেবিনেট মন্ত্ৰী হিচাপে শপত গ্ৰহণ কৰাৰ লগতে ন-বিজেপি নেত্ৰী অজন্তা নেওগে কেবিনেট মন্ত্ৰী হিচাপে শপত গ্ৰহণ কৰে। আজিৰ অনুষ্ঠানতেই ঢেকীয়াজুলিৰ বিধায়ক অশোক সিংঘালে কেবিনেট মন্ত্ৰী হিচাপে শপত গ্ৰহণ কৰে। সিংঘালে ইংৰাজী ভাষাত শপতবাক্য পাঠ কৰে। সমান্তৰালভাৱে হিমন্ত বিশ্ব শৰ্মাৰ অতিকৈ ঘনিষ্ঠ আৰু প্ৰাক্তন মুখ্যমন্ত্ৰী সৰ্বানন্দ সোণোৱালৰ সোঁহাতস্বৰূপ পীয়ূষ হাজৰিকা আৰু বিমল বৰায়ো কেবিনেট মন্ত্ৰী হিচাপে শপত গ্ৰহণ কৰে। মুখ্যমন্ত্ৰীসহ ১৪গৰাকী সদস্যই আজি শপত গ্ৰহণ কৰে যদিও বাতৰি লিখা পৰলৈকে কোনে কি দপ্তৰ লাভ কৰিছে সেয়া জানিব পৰা হোৱা নাই। আজিৰ এই শপত গ্ৰহণ অনুষ্ঠানত বিজেপিৰ ৰাষ্ট্ৰীয় সভাপতি জে পি নড্ডা, ড’নাৰ মন্ত্ৰী জিতেন্দ্ৰ সিং, মেঘালয়, মণিপুৰ, নাগালেণ্ড আৰু ত্ৰিপুৰাৰ মুখ্যমন্ত্ৰীসকল, প্ৰাক্তন মুখ্যমন্ত্ৰী সৰ্বানন্দ সোণোৱাল, বিজেপিৰ ৰাষ্ট্ৰীয় সাধাৰণ সম্পাদক দিলীপ শইকীয়া, বিজেপিৰ ৰাষ্ট্ৰীয় সাংগঠনিক সম্পাদক বি এল সন্তোষ, ৰাজ্যিক বিজেপিৰ প্ৰভাৰী বৈজয়ন্ত জয় পাণ্ডা, কেইবাগৰাকীও সাংসদ, নৱনিৰ্বাচিত বিধায়কসকল, বিৰোধী দলৰ কেইবাগৰাকীও নেতা, ৰাজ্যিক বিজেপিৰ শীৰ্ষ নেতাসকল, মুখ্যমন্ত্ৰী হিমন্ত বিশ্ব শৰ্মাৰ মাতৃ, পত্নী তথা পৰিয়ালৰ আন সদস্যসকল আৰু বহুসংখ্যক গণ-মান্য ব্যক্তি উপস্থিত থাকে।\nAdministered the oath of office and oath of secrecy to Dr Himanta Biswa Sarma as Chief Minister of Assam along with 13 legislators as designated ministers atasolemn function held at Srimanta Sankardeva International Auditorium today.@himantabiswa pic.twitter.com/Bg7QzrrbyY\n— . (@jagdishmukhi) May 10, 2021\nSWEARING IN CEREMONY OF COUNCIL OF MINISTERS HEADED BY DR. HIMANTA BISWA SARMA https://t.co/iZBYEvacgC\n— Chief Minister Assam (@CMOfficeAssam) May 10, 2021\nWith all humility and gratitude to the almighty and the people of Assam, I took my oath as Minister today. I am indebted to HCM @himantabiswa sir for giving me the opportunity to serve my State.\nI reaffirm my avowed objective to serve my State in the best possible manner. pic.twitter.com/AFB2TDjqgV\n— Pijush Hazarika (@Pijush_hazarika) May 10, 2021\nCongratulations to Shri @himantabiswa ji on being sworn-in as the Chief Minister of Assam and all those who took oath today.\nI am confident that under PM @NarendraModi ji’s guidance and your leadership, the state of Assam will setanew benchmark of peace, progress & prosperity. pic.twitter.com/DCTLZLy7Sn\n— Amit Shah (@AmitShah) May 10, 2021\n#Check out #Today's edition of Dainik Gana Adhikar daily :https://t.co/feKGm1hTfbhttps://t.co/HxZfXlMUfV | Our Print Daily : Dainik Gana Adhikar pic.twitter.com/ZIC1jeu1YE\nPrevious articleনকছাৰি আছুৰ উদ্যোগত মাক্স বিতৰণ\nNext articleবৰপেটাৰ বজাৰত উপায়ুক্তৰ পৰিদৰ্শন, কোভিড নিয়ম পালন আৰু মূল্য নিয়ন্ত্ৰণৰ বাবে যোগান বিষয়াক নিৰ্দেশ


গল্প – অৰুণোদই\nচি এম চাৰৰ হেলিকপ্টাৰ\nMay 2, 2019 ৰিমঝিমগল্প, ৰস ৰচনা, সাহিত্যassamese, literarture, short-story\nৰ ৰ আজি মোৰ একেবাৰে সময় নাই। কি মোৰ হ’বলা সময় আছে। ইহ, কথা কয় চোৱা। তেওঁৱেইহে যেন অকল চাবলৈ যাব। আমিও যাম হেৰৌ। হ’ব হ’ব। কোন ক’ত যায় নাজানো, এতিয়া সদ্যহতে মোৰ ৰাস্তাৰ পৰা গুচ। কেৰকণক দম এটা দি ভোলা কাইটি চাইকেলখনৰ টিলিঙা বজাই বজাই গ’লগৈ। কেৰিয়াৰতে টুল এখনো বান্ধি লৈছে। আচলতে ভঙা ৰাস্তাটোৰ\nApr 17, 2019 ৰিমঝিমগল্প, সাহিত্যassamese, literarture, short-story\nআৰু সি তেনেকৈয়ে সি চলৈ গৈ আছে। বাকী তিনিটা কেনেকৈ চলি আছে সেইবোৰলৈ ভ্ৰূক্ষেপ নাই। একেৰাহে কাম কৰি অলপ সৰহকৈ পইচা ঘটাৰো ধৈৰ্য তাৰ নাই। খুউব বেছি সময় কাম কৰিব পাৰে যদি আধা ঘণ্টা। তাৰপিছতে সি পানী খোৱাৰ চলেৰে আহি মালিকৰ লগত কথা পাতি কোনোমতে ১০টকা এটা সৰকাই ততাতৈয়াকৈ সেইখিনি এৰি ক’লৈ ঢাপলি মেলে জনাই\nবয়স ইজ জাষ্ট এ নাম্বাৰ\nMar 16, 2019 ৰিমঝিমগল্প, ৰস ৰচনা\nভদভদভদভদভদ….. ”উম হাৰ্লী গ’ল।” ভাতৰ পাতৰ পৰা মূৰ নোতোলাকৈ নমিতা নবৌয়ে কৈ উঠিল ”হৌৰা কি হাৰ্লী হাৰ্লী মাৰি থাকাহে, নামটো দি ক’লেও হয় নহয়।” ঘৈণীয়কৰ মুখত সদায় হাৰ্লী নামটো শুনি অতিষ্ঠ হৈ আজি কনক দাই ভেকাহি মাৰিয়ে উঠিল। ”হৰি! এই কথাটোতে ইমান খং খাব লাগে নে দেও। সঁচা কথাহে কৈছোঁ। দেখিছা মানুহজন দিনে দিনে কিমান\nDec 11, 2018 ৰিমঝিমগল্পassamese, literarture, short-story\nআজিও আনদিনাৰ দৰে হৰিপ্ৰিয়া মাষ্টৰণী উধামুধাকৈ স্কুললৈ আহিছে। তেওঁ খেলপথাৰখন পাইহি মানে ইতিমধ্যে প্ৰাৰ্থনাৰ বেল পৰিছেই। এটা হাতে ছাতিটো ধৰি আনটো হাতেৰে ফিচিকি যোৱা মেখেলাখন সকলোৱে দেখাকৈ ওলাই গৈছে নেকি পৰীক্ষা কৰি যিমান পাৰে দীঘলকৈ খোজকেইটা দিলে। আজি শেষৰ দিনটোত প্ৰাৰ্থনা সভাখন নাপালে বেয়া লাগিব। সোনকালে স্কুল আহি খেলি থকা ল’ৰা-ছোৱালীকেইটা বেলৰ শব্দ শুনি প্ৰাৰ্থনা\nNov 5, 2018 ৰিমঝিমগল্প, সাহিত্য\n‘ মই তাইক মাৰি পেলালোঁ। এইয়া চা, এই দুখন হাতেৰে মই তাইক মাৰি পেলালোঁ। মই কিয় মাৰিলোঁ বাৰু তাইক? মাত্ৰ এটা সৰু কথাতে মই তাইক মাৰি পেলালোঁ মানুহে মানুহক এনেকৈও মাৰি পেলাব পাৰে নে ৰাজীৱ?’ কনিষ্ঠ আৰু মধ্যমা আঙুলিৰ সোমাজত সোমাই থকা চিগাৰেটটো চেন্টাৰ টেবুলখনত থকা এষ্ট্ৰেটোত থৈ অভিনৱে দুয়োখন হাতেৰে নিজৰ মুখখন ঢাকি হুকহুকাই\n‘মা দেউতাই লক্ষীক কিয় ইমান ধুনীয়াকৈ উলিয়াই আছে? আজি তাইক কোনোবাই লৈ যাব নেকি?’ স্কুলীয়া চাৰ্টটো পেন্টটোত খুচি খুচি বাবুৱে বহুত দেৰিৰপৰা দেউতাকক লক্ষীৰ ওচৰত ৰৈ থকা খিড়িকীখনেদি দেখি মাকক সুধিলে। ‘সদায় দেখোন দেউতাৰে লক্ষীক এনেকৈয়ে মৰম কৰে। তঁহত এতিয়া স্কুললৈ যা।’ বাবুৰ মাকেও ককালৰ খুচনিৰপৰা ওলাই যোৱা চাদৰখন আকৌ এবাৰ খুচি বাবুক আৰু মাইনাক\nতীখৰ আৰু চুটিমুটি বাই ২\nJul 29, 2018 ৰিমঝিমগল্প, ৰস ৰচনা, সাহিত্যassamese, literarture, short-story\nমই যে কৈছিলোঁ তীখৰ আৰু চুটিমুটিৰ কাজিয়াও নলগা নহয়। কথাটো হয়, ইমান মিল থকাৰ পিছতো কিছুমান কথাত সিহঁতৰ কাজিয়া লাগি যায়। কাজিয়া লাগিলে কেতিয়াবা সেইখন সাংঘাতিক ডাঙৰ হৈ যায় মাক বা দেউতাক কোনোবা আহিহে ভাঙিব পাৰে। চুটি তীখৰতকৈ বয়সত ডাঙৰ আৰু দেখাত শকত-আৱত হ’লেও কাজিয়া লগাৰ ক্ষেত্ৰত তীখৰক কেতিয়াও হৰুৱাব নোৱাৰে। তীখৰৰ কিটকিটিয়া জেওৰা খৰি\nতীখৰ আৰু চুটিমুটি বাই\nJul 27, 2018 ৰিমঝিমগল্প, ৰস ৰচনা, সাহিত্যassamese, literarture, short-story\nএখন গাঁৱত অহ চ’ৰী গাঁৱ বুলি ক’লে চুটিমুটিয়ে বেয়া পাই বুলি পাহৰিয়েই গৈছিলোঁ। এখন চেমি চহৰ আৰু চেমি গাঁৱৰ জেগাত তীখৰ আৰু চুটিমুটি নামেৰে এহাল বায়েক-ভায়েক আছিল। বাৰু, চুটিমুটিয়ে নুশুনাকৈ কৈছো দেই জেগাখন যিহেতুকে গাঁৱ পঞ্চায়তৰ অধীনত পৰে গতিকে গাঁৱ বুলিয়েই ক’ব লাগিব। চুটিয়ে বেয়া পোৱা কামটো কৰিবলৈ বেয়া লাগে কাৰণে আপোনালোকক কাণে কাণে কথাষাৰ\nআজৱ দেশৰ গজৱ কাহিনী\nJul 3, 2018 ৰিমঝিমগল্প, সাহিত্যassamese, literarture, short-story\nআমাৰ কণটি কাইটিৰ চোৰলৈ বৰ ভয় এটা সোমাইছে। চোৰ মানে সেই সিন্দি খান্দি ঘৰ লুটি পুটি নিয়া চোৰবিধ নহয় আকৌ, মানে আজিকালি ওলোৱা হব্য গব্য ধনী চোৰবোৰলৈহে ভয়। এই গাঁৱৰ কেলেহুৱা চোৰকেইটালৈ দাইটিৰ মুঠেও ভয় নাই। সিহঁতে যদি কেনেবাকৈ কণটি কাইটিৰ ঘৰত হাত দিয়েও পিছদিনা জেগাৰ বস্তু জেগাতে থৈ যাবহি সেইটো কিন্তু খাটাং। আৰু নিবলৈ\nতুমি অভিমানী হৈ থকাই ভাল আছিল!\nJun 22, 2018 ৰিমঝিমগল্প, সাহিত্যassamese, literarture, short-story\n‘প্লিজ বাবা তুমি অন্তত: এনেকৈ নাথাকিবা।’ ‘কেনেকৈ থাকিব নালাগে।’ ‘মোক নমতাকৈ।’ ‘কিয়?’ ‘মোৰ বহুত কষ্ট হয়।’ ‘পোৱাচোন তেন্তে অলপ কষ্ট।’ ‘ধেইত এনেকৈ মানুহ থাকিব পাৰে নেকি! একেটা ঘৰতে একেটা ৰুমতে নমতানমতিকৈ।’ ‘কিয় মইতো পাৰো।’ ‘মই নোৱাৰো বাবা।’ এনেদৰেই এইহালৰ লাগি থাকে মাজে মাজে। নালাগিলে নাইয়ে লাগিলে মানে ভালকৈয়ে লাগে। নিৰ্মালিটো আৰু একোব চৰা, নমতাকৈয়ে থাকি\nArchives Select Month May 2019 April 2019 March 2019 February 2019 December 2018 November 2018 August 2018 July 2018 June 2018 May 2018 April 2018 February 2018 January 2018 December 2017 November 2017 October 2017 September 2017 August 2017 June 2017 May 2017 April 2017 March 2017 December 2016 November 2016 October 2016 September 2016 August 2016


চিন্তনঃ পৃথিৱীৰ উদাৰচিতীয়া গণতান্ত্ৰিক চিন্তা এতিয়া দিশহাৰা নেকি? :: সঞ্জীত কুমাৰ বৰদলৈ - অসমীয়াৰ সুখ-দুখ\nHome ARTICLE CHINTAN RECENT SANJIT-KR-BORDOLOI চিন্তন প্ৰৱন্ধ সঞ্জীত কুমাৰ বৰদলৈ চিন্তনঃ পৃথিৱীৰ উদাৰচিতীয়া গণতান্ত্ৰিক চিন্তা এতিয়া দিশহাৰা নেকি? :: সঞ্জীত কুমাৰ বৰদলৈ\nচিন্তনঃ পৃথিৱীৰ উদাৰচিতীয়া গণতান্ত্ৰিক চিন্তা এতিয়া দিশহাৰা নেকি? :: সঞ্জীত কুমাৰ বৰদলৈ\nxukhdukh.com February 04, 2021 ARTICLE, CHINTAN, RECENT, SANJIT-KR-BORDOLOI, চিন্তন, প্ৰৱন্ধ, সঞ্জীত কুমাৰ বৰদলৈ,\nপৃথিৱীৰ উদাৰচিতীয়া গণতান্ত্ৰিক চিন্তা এতিয়া দিশহাৰা নেকি?\nকিছুদিনৰ আগতে এখন কাকতত প্ৰকাশ পোৱা ময়ূৰ বৰাদেৱৰ "উদাৰচিতীয়া গণতান্ত্ৰিক মতাদৰ্শৰ লোক সকল কোনদিশে" শীৰ্ষক লেখাটোৱে যথেষ্ট সকাহ আৰু চিন্তাৰ খোৰাক দিলে৷ একেই মতাদৰ্শত বিশ্বাসী এজন হিচাপে বৰাদেৱে উল্লেখ কৰা কথাখিনি আমাৰ মনতো দীৰ্ঘদিন ধৰি খু-দুৱাই আছিল৷ তেওঁৰ উপলব্ধি আমাৰ বিভিন্ন লেখাৰ মাজটো কম-বেছি পৰিমাণে প্ৰতিফলিত হৈ আহিছে যদিও, উদাৰচিতীয়া গণতান্ত্ৰিক মূল্যবোধত বিশ্বাসী সকলৰ সমুখলৈ অহা প্ৰত্যাহ্বানৰ কথা মুকলিকৈ,স্পষ্টতাৰে কোৱা হোৱা নাছিল৷ সেয়ে ময়ূৰ বৰাৰ লেখাটোৱে সকাহ দিলে বুলি উল্লেখ কৰি কিছু কথা আলোচনা কৰিব বিচাৰিছো।\nকঠিয়া পৰাৰ সময়ত পথাৰৰ মাটিডৰাত যেতিয়া আবদ্ধ পানী বেছি হৈ অসুবিধাত পেলায় তেতিয়া খেতিয়কে কিছুসময়ৰ বাবে আলি কাটি দিয়াৰ পৰম্পৰা আছে, যাতে অপ্ৰয়োজনীয় পানীবোৰ ওলাই যায়৷ একেদৰেই আবদ্ধ আৰু প্ৰায় কামত নহা, একঘেয়ামী চিন্তাৰে সমাজত যেতিয়া ক্ষতিকাৰক পৰিস্থিতিৰ (suffocation) সৃষ্টি হয়, তেতিয়াই সমাজ এখনৰ চিন্তা-নায়ক সকলে নতুন চিন্তাৰ বাট কাটিব পাৰিব লাগিব৷ চিন্তাশীল আৰু সংবেদনশীল ময়ূৰ বৰাই সেই কামটো কৰিব পাৰিছে বুলি অনুভৱ কৰিছো৷ তাৰ অন্যতম উপযুক্ত প্ৰমান ইতিপূৰ্বে উল্লেখ কৰা সেই বিশেষ লেখাটো৷\nসংবেদনশীলতা প্ৰখৰ নহ'লে আৰু নিজস্ব চিন্তা-চেতনাক বাস্তৱ উপলব্ধি আৰু নিৰ্মোহ আত্ম-সমালোচনাৰে প্ৰয়োজনত নিজক আপগ্ৰেড কৰিব নোৱাৰিলে নতুন চিন্তাৰ বাট কাটিব নোৱাৰি৷ইয়াৰ বাবে সৎ-সাহসো লাগিব৷ এই বিশ্বত মানৱ সৃষ্ট কোনো কথাই চৰম সত্য তথা স্থিৰ হ’ব নোৱাৰে৷ ছমাৰ ছেট ম’মে তেওঁৰ বিখ্যাত "দ্য ৰেজ’ৰচ এডজ" উপন্যাসত এই কথা সুন্দৰকৈ লিখিছে-“Nothing in this world is permanent, and we are foolish when we ask anything to last, but surely we are still more foolish not to take delight in it while we have it. If change is of the essence of existence one would have thought it only sensible to make it the premise of our philosophy.” সি যি হওক,ময়ূৰ বৰাৰ লেখাৰ আঁত ধৰি মই কিছু কথা চমুকৈ কোৱাৰ প্ৰয়োজনবোধ কৰিলোঁ৷\nসদ্যসমাপ্ত আমেৰিকাৰ ৰাষ্ট্ৰপতি নিৰ্বাচনে আমাক বহু কথাৰ ইংগিত দিছে৷ ৰিপ্লাবিকান ডোনাল্ড ট্ৰাম্পে নিৰ্বাচনত পৰাজয় বৰণ কৰিলে যদিও ২০১৬ চনৰ নিৰ্বাচনত কৈ তেওঁ বেছি ভোট পাইছে৷ ২০১৬ চনত ট্ৰাম্পে ৬৩নিযুত ভোট লাভ কৰি আমেৰিকাৰ ৰাষ্ট্ৰপতি হৈছিল৷ শেহতীয়া নিৰ্বাচনত ট্ৰাম্পে প্ৰায় ৭০.৬নিযুত ভোট পাবলৈ সক্ষম হৈছে৷ অৰ্থাৎ পূৰ্বৰ নিৰ্বাচনতকৈ বেছি ভোট পাইও ট্ৰাম্প এইবাৰ ৰাষ্ট্ৰপতি হ’ব নোৱাৰিলে! ইয়াৰ অন্যতম কাৰন হৈছে এইবাৰ আমেৰিকাত অভিলেখ সংখ্যক (৬৬.৯%) ভোটাৰে ভোটদান কৰিছে৷ ট্ৰাম্পে পূৰ্বতকৈ বেছি ভোট পোৱাটোৱে প্ৰমাণ কৰে ভোটৰ অংকত ৰাষ্ট্ৰপতি হ’ব নোৱাৰিলেও ট্ৰাম্পৰ জনপ্ৰিয় ’America First” নীতি তথা ট্ৰাম্পবাদৰ জয় হৈছে৷ ময়ূৰ বৰাই সঠিককৈয়ে কৈছে-“জ’ বাইডেনৰ জয়ৰ বিষয়টো উদাৰচিতীয়া গণতান্ত্ৰিক মূল্যবোধৰেই জয় বুলি ক’ব পাৰি৷ কিন্তু জয়লাভৰ যিটো হাৰ বা মাত্ৰা, তাক দেখি সমগ্ৰ বিশ্বৰ Liberal-Democrat সকলে আত্মসন্তুষ্টি লভিব নোৱাৰে৷ লগতে আনটো শক্তিৰ মূল প্ৰতীক ডোনাল্ড ট্ৰাম্পৰ দপদপনিয়ে প্ৰমান কৰে আমেৰিকাৰ দৰে উন্নত দেশতো সেইটো শক্তি ইতিমধ্যে বৰঘৰত বহিল৷\nমূল প্ৰসংগৰ বাহিৰৰ বাবে নিশ্চয় ময়ূৰ বৰাই আমেৰিকাত গঢ়ি উঠা অস্থিৰতা তথা ট্ৰাম্পবাদৰ প্ৰসংগত একো উল্লেখ নকৰিলে৷ আমেৰিকা এতিয়া সেই আগৰ দৰে "সপোনৰ দেশ" হৈ থকা নাই৷ সেই দেশৰ বাহিৰে ভিতৰে বহু প্ৰত্যাহ্বান আহি পৰিছে৷ বিশ্বৰ দ্বিতীয় বৃহৎ শক্তি চীনে আমেৰিকালৈ তীব্ৰ প্ৰত্যাহ্বান আনিছে। যিদৰে এসময়ত ৰাচিয়া আমেৰিকাৰ বাবে ডিপ্ৰেছনৰ কাৰন হৈ পৰিছিল৷ প্ৰৱজনে দেশখনক বিপদত পেলাইছে, বিশেষকৈ মেস্কিকোৰ স’তে আমেৰিকাৰ সম্পৰ্ক জটিল আৰু স্পৰ্শকাতৰ হৈ পৰিছে৷ একে সময়তে আমেৰিকাৰ আৰ্থিক অসমতা উদ্বেগজনক ভাবে বৃদ্ধি পাব ধৰিছে৷ ১৯৭০চনত আমেৰিকাৰ ১%ধনী লোকৰ হাতত দেশৰ ১০%সম্পদ আছিল৷ কিন্তু আজি ১% ধনীয়ে আমেৰিকাৰ ২৫%সম্পদ আহৰণ কৰিছে৷ আজিৰ তাৰিখত জ্যফ বেজচ, বিল গেটছ্ আৰু ৱাৰেন বাফেট, আমেৰিকাৰ মাত্ৰ এই তিনি গৰাকী পুঁজিপতিয়ে আমেৰিকাৰ ১৩০নিযুত দুখীয়াৰ সমান সম্পদ আহৰণ কৰিছে৷ জাৰেড ডাইমণ্ডে তেওঁৰ শেহতীয়া গ্ৰন্থত স্পষ্ট ভাবে লিখিছে যে যদি এই হাৰত আৰ্থিক অসমতা বৃদ্ধি হৈ থাকে তেন্তে অতি সোনকালে আমেৰিকাত ’Urban riots'হ’ব৷ ইয়াৰ অৱধাৰিত পৰিণতিত ৰাজনৈতিক নেতা সকলে বহুক্ষেত্ৰত আপোচ কৰে বা কৰিব লগা হয়৷ইয়াৰ উপৰিও আমেৰিকাত বহু সামাজিক সমস্যাৰ সৃষ্টি হৈছে৷ সেই দেশৰ বেছিভাগ লোকেই গড় হিচাপত প্ৰতি চাৰি মিনিটত মোবাইল চায়, দিনে ৬-১০ ঘন্টা সময় মোবাইল- কম্পিউটাৰত খৰছ কৰে! এনে বহু কাৰকে আমেৰিকাৰ সমাজক প্ৰভাৱিত কৰিছে৷ ৰাজনৈতিক ক্ষেত্ৰত মেৰুবিভাজন হ’ব ধৰিছে যিয়ে সেই দেশৰ সচেতন মহলক চিন্তাত পেলাইছে৷ জেৰড ডাইমণ্ডে যথাৰ্থতে লিখিছে-““There is no way that China or Mexico can destroy the U.S. Only we Americans can destroy ourselves.” আজিৰ গোলকীয় বিশ্বত আমি বিচ্ছিন্ন হৈ থাকিব নোৱাৰোঁ৷ তাৰোপৰি আমেৰিকাৰ বহু প্ৰসংগ আমাৰ দেশৰ স’তেও যথেষ্ট মিল আছে৷ গতিকে সেই দেশৰ গতিবিধিৰ পৰা আমি শিক্ষা আহৰণ কৰিব পাৰোঁ৷\nউদাৰচিতীয়া গণতান্ত্ৰিক মূল্যবোধৰ লোক সকলে প্ৰধানকৈ তিনিটা শক্তিৰ প্ৰতি নিৰন্তৰ দৃষ্টি ৰাখিব লগা হয় যি তিনিটা শক্তিৰ স’তে সময়ে সময়ে দ্বন্দ্ব বা বিৰোধ হয়৷ সেই তিনিটা শক্তি হৈছে-ফেচীবাদ, কৰ্তৃত্বশীল পক্ষ (Authoritarian regime) আৰু জনপ্ৰিয় আন্দোলন (Populist movement)৷ আমাৰ একাংশ বুদ্ধিজীৱীয়ে পোষণ কৰা উদাৰচিতীয়া গণতান্ত্ৰিক মতাদৰ্শৰ প্ৰতি থকা মাত্ৰাধিক একপক্ষীয় আত্মবিশ্বাস আৰু বহু সময়ত কিছুমান অবাস্তৱ, অদূৰদৰ্শী মনোভাবেৰে পক্ষপাতিত্ব মুলক স্থিতি গ্ৰহণ কৰা বাবে তেওঁলোকে সৰ্বসাধাৰণ ৰাইজৰ পৰা শ্ৰদ্ধা আৰু বিশ্বাসযোগ্যতা হেৰুৱাব লগা হৈছে৷ অসম আন্দোলনৰ আঁৰৰ কাৰনবোৰ অস্বীকাৰ নকৰিও ক’ব লাগিব মুহূৰ্ততে সেই আন্দোলনে জনপ্ৰিয় ৰূপ লৈছিল৷ সশস্ত্ৰ আলফাৰ প্ৰথম সময়চোৱাৰ ক্ষেত্ৰতো এই কথা ক’ব পাৰি৷আনকি শেহতীয়া কা-বিৰোধী আন্দোলনো "Populist movement”লৈ পৰ্যবসিত হৈছিল৷ এই তথাকথিত জনপ্ৰিয় আন্দোলনবোৰৰ পৰা আমি বিশেষ একো নাপালোঁ৷ কিন্তু সেইবোৰে আমাৰ জাতীয় জীৱনত বহুক্ষেত্ৰত ক্ষয়-ক্ষতি কৰিলে৷\nএগৰাকী সমাজ বিজ্ঞানীয়ে এঠাইত লিখিছে-“When populists distinguish between the 'people' and the 'elite', they depict each of this groups as homogeneous. The people have one set of interests and values, the elite has another, and these two sets are not only different but fundamentally opposite.' বিশেষ প্ৰসংগত আৰ্নল্ড টয়নবীয়ে একেই কথাকে কৈছিল৷তেওঁ এঠাইত কৈছে-“It isasymptoms of social ill health whenasociety is divided into an intelligentsia and masses and when each of these two sections of the society feels that the other section is alien. সম্প্ৰতি আমাৰ বৌদ্ধিক জগতখনত সৃষ্টি হোৱা ভেকুৱাম সদৃশ পৰিস্থিতিৰ প্ৰেক্ষাপটত টয়নবীৰ কথাষাৰ গুৰুত্বপুৰ্ণ৷\nআজি কালি এচামে "মানৱ অধিকাৰ","মৌলিক অধিকাৰ", "ধৰ্মনিৰপেক্ষতা" আদিৰ দৰে সংবিধান প্ৰদত্ত কিছুমান শব্দ ভাটৌৰ দৰে উচ্চাৰণ কৰি নিজৰ গোষ্ঠীগত বা সংকীৰ্ণ স্বাৰ্থ পূৰণ কৰাৰ প্ৰৱণতা দেখা যায়৷ সেই সকলে মনত ৰখা ভাল গণতান্ত্ৰিক মুল্যবোধ কেবল সংবিধানত থকা বিশেষ কিছুমান শব্দ বা অনুচ্ছেদ নহয়৷ প্ৰকৃততে গণতান্ত্ৰিক মানসিকতাৰ অধিকাৰী হ’বলৈ হ’লে লাগিব গভীৰ অন্তদৃষ্টি, উদাৰতা আৰু বিজ্ঞানমনস্কতা৷ পৰিবৰ্তিত সময়ৰ প্ৰেক্ষাপটত উদাৰচিতীয়া গণতান্ত্ৰিক লোকসকলে প্ৰয়োজনত কিছুমান পূৰ্ব-নিৰ্ধাৰিত,একঘেয়া ধ্যানধাৰণাৰ পৰা মুক্ত হ’ব পাৰিব লাগিব আৰু ময়ূৰ বৰাই উল্লেখ কৰাৰ দৰে আত্ম-সমালোচনাও কৰিব লাগিব৷ কেৱল সমালোচনাত্মক দৃষ্টিভংগীৰে কাম নিসিজিব৷ সমান্তৰালভাৱে বাস্তৱতাক অনুধাৱন কৰিব পাৰিব লাগিব৷ এনেবোৰ প্ৰসংগত বহু কথাই ক’ব পাৰি কিন্ত বাহুল্য নকৰি ইমানতে সামৰিলোঁ৷ এনেবোৰ কথা চিন্তা কৰিবলৈ ময়ূৰ বৰাই বাধ্য কৰোৱা বাবে তেওঁলৈ ধন্যবাদ জনালোঁ৷\nBy xukhdukh.com on February 04, 2021


আমাৰ ইতিহাস | পেন্সন সঞ্চালকালয় | অসম চৰকাৰ, ভাৰত\nমেম’ নং পি পি জি(পি) ৬২/৮৯/৫৮ তাং ৬/১১/৯২ ৰ ভিত্তিত একোটা গ্ৰে়ড-II ষ্টেনোগ্ৰাফাৰ পদৰ উপৰিও আগৰ চৰকাৰ, পি এণ্ড পি.জি. বিভাগে দুটা ইউ.ডি.এ. আৰু দুটা এল.ডি.এ. পদৰ সৃষ্টি কৰে।\nএ.আৰ. বিভাগৰ নিৰ্দেশ নং এ.আৰ. ২৯/৮৮/৪৩ তাং ০৮/০৬/১৯৮৯ৰ ভিত্তিত পেন্সন সঞ্চালকালয় গঠন কৰা হৈছিল। বিত্তীয় বিভাগৰ মেম’ নং এফ.এম.পি ১০/৮৯/১৭-A তাং ২০/৭/১৯৯১ আৰু পি.পি.জি. (পি) ৬৬/৯১/১-Aতাং ২৬/০৭/১৯৯১ নিম্নোল্লেখিত বিষয়সমূহৰ সৈতে যোগাযোগ কৰিবৰ বাবে জাৰি কৰা হৈছিল।\nপ্ৰাদেশিকীকৃত বিদ্যালয়সমূহৰ অধ্যাপনা আৰু প্ৰশাসনীয় বিভাগৰ কৰ্মচাৰী আৰু পঞ্চায়ত বিভাগৰ অৱসৰপ্ৰাপ্ত কৰ্মচাৰীৰ পেন্সন প্ৰদানৰ জাননী জাৰি কৰা।\nপৰিয়াল পেন্সনৰ বাবে পেন্সন প্ৰদান জাননীৰ জাৰি কৰা।\nমৃত্যু আৰু অৱসৰৰ পিছৰ পাৰিতোষিকৰ অনুমোদন।\nঅসম সেৱা (পেন্সন) আইন,১৯৬৯ আৰু অসম পেন্সন লঘূকৰণ আইন,১৯৬৫ৰ অধীনত প্ৰাদেশিকীকৃত বিদ্যালয়সমূহৰ অধ্যাপনা আৰু প্ৰশাসনীয় বিভাগৰ কৰ্মচাৰী আৰু পি.আৰ.আই. কৰ্মচাৰীসকলৰ অনতিপলমে কাৰ্যকৰী হোৱাকৈ পেন্সন লঘূকৰণৰ অনুমোদন।\nবিদ্যালয়সমূহৰ কৰ্মচাৰী আৰু পি.আৰ.আই.ৰ কৰ্মচাৰীসকলৰ বাবে মেম’ নং এফ.এম. ১০/৮৯/২০-A তাং ১৬/০৭/১৯৯১ আৰু পি.ভি.এ. ২২৯/১০১-A তাং ১৬/৯/২০০০ৰ ভিত্তিত পেন্সন সঞ্চালক, অসমে পেন্সন প্ৰদান নিৰ্দেশ/পাৰিতোষিক প্ৰদান নিৰ্দেশ জাৰি কৰাৰ অনুমতি পায়।\n২৩/১০/১৯৮৯ৰ বিত্তীয় (এফ.চি.-II) বিভাগ U/O NO-FC (III) ২১১৬/৮৯ তাং ২৯/০৯/১৯৮৯ ভিত্তিত নিম্নোল্লেখিত পদসমূহ নতুনকৈ সৃষ্টি কৰা হৈছিল।\n১. সঞ্চালক – ১\n২. বিত্ত আৰু হিচাপ পৰীক্ষক - ২\n৩. অধীক্ষক – ১\n৪. উচ্চ বৰ্গ সহায়ক – ১\n৫. নিম্ন বৰ্গ সহায়ক – ২\n৬. ড্ৰাফটি – ১\n৭. পিয়ন – ২\n৮. গ্ৰেড IV -১\nতাৰোপৰি বিত্তীয় বৰ্ষ ২০১১-১২ ৰ সময়ত কমিশ্বনাৰ আৰু সম্পাদক, অসম চৰকাৰ, পি.পি.জি (PPG) বিভাগে PPG(P) 113/10/PT-11/9 দিনাংক ১৪/০৬/২০১১ ৰ ভিত্তিত ২০ টা নতুন পদ পেন্সন সঞ্চালকালয়ৰ বাবে সৃষ্টি কৰিছিল।\n১. উচ্চ বৰ্গ সহায়ক- ৬\n২. নিম্ন বৰ্গ সহায়ক- ১২\n৩. পিয়ন আৰু গ্ৰেড IV -২\nআৰু বিষয়াৰ পদবীৰ অভাৱৰ বাবে অসম চৰকাৰৰ পি.পি.জি. বিভাগে এটা যুটীয়া সঞ্চালক আৰু এটা এফ.এ.অ. পদ মেম‘ নং PPG(P)173/2009/36 দিনাংক ০১/১২/২০১৪ৰ ভিত্তিত সৃষ্টি কৰে।\nএই পদসমূহৰ গঠনৰ সময়ত শ্ৰীযুত অৰুণ কুমাৰ চক্ৰৱৰ্ত্তীক পেন্সন বিভাগৰ সঞ্চালকৰ পদত নিযুক্তি দিয়া হয়।\nমে‘,১৯৯১ ৰ পৰা মীমাংসিত হোৱা প্ৰাদেশিকীকৃত বিদ্যালয়ৰ অধ্যাপনা আৰু প্ৰশাসনীয় বিভাগৰ কৰ্মচাৰী আৰু পঞ্চায়ত বিভাগৰ কৰ্মচাৰীৰ পেন্সনৰ সৰ্বমুঠ সংখ্যা হল এনে ধৰণৰ-\nমেন্যুৱেল কেচ- ৬৭,৯৬৪\nইণ্টাৰনেটযোগে আবেদিত কেচ- ৩৩,৪৭৫\nমুঠ- ১, ০১,৪৩৯


শোণিতপুৰ জিলা চেচন ন্যায়াধীশ আদালতত মুকলি পিয়নৰ চাকৰি । অষ্টম মান পাছৰ পৰা আৰম্ভ । এইদৰে কৰক আবেদন । ASSAM COURT PEON JOB 2020 - Dimpu Baruah\nHome 8th Pass Job ASSAM GOV JOB শোণিতপুৰ জিলা চেচন ন্যায়াধীশ আদালতত মুকলি পিয়নৰ চাকৰি । অষ্টম মান পাছৰ পৰা আৰম্ভ । এইদৰে কৰক আবেদন । ASSAM COURT PEON JOB 2020\nশোণিতপুৰ জিলা চেচন ন্যায়াধীশ আদালতত মুকলি পিয়নৰ চাকৰি । অষ্টম মান পাছৰ পৰা আৰম্ভ । এইদৰে কৰক আবেদন । ASSAM COURT PEON JOB 2020\nDATA ONE August 29, 2020 8th Pass Job, ASSAM GOV JOB,\nশেহতীয়াকৈ অসমৰ শোণিতপুৰ জিলাৰ চেচন ন্যায়াধীশ আদালতত মুকলি হৈছে পিয়নৰ খালী পদত চাকৰি । কত কিদৰে কেনেকৈ আবেদন কৰিব সবিশেষ জানিবলৈ আমাৰ এই লিখনি সম্পূ্ৰ্ণকৈ পঢ়ক ।\nইন্টাৰভিউ প্ৰক্ৰিয়া -\nডাইৰেক্ট । আবেদন কৰা প্ৰাৰ্থীসকলৰ ইন্টাৰভিউৰ বাবে ৱেৱচাইট(www.sonitpurjudiclary.gov.in)ৰ যোগেদি জনোৱা হব । মৌখিক সাক্ষাৎকাৰ কেৱল ।\nRs. 12000-37500/- + G.P. Rs. 3900/-\nক্লাছ ৮ পাছৰ পৰা ১২ লৈ আবেদন কৰিব পাৰিব ।\n১৮ ৰ পৰা ৩৮ বছৰ । (এছচি/এছটিৰ বাবে ৫ বছৰ আৰু অবিচিৰ বাবে ৩ বছৰ ৰেহাই)\nলগতে পঢ়ক- কিদৰে সকলো Studentয়ে লাভ কৰিব পাৰিব MLA Scholarship Assam 2020 ? সকলো প্ৰকাৰৰ প্ৰশ্নৰ উত্তৰ ।\nইচ্ছুক প্ৰাৰ্থীসকলে অফলাইন আবেদন কৰিব পাৰিব । অফলাইন আবেদনৰ বাবে তলত দিয়া নথিসমূহ তলত দিয়া আবেদন ফৰ্মখন ডাউনলোড কৰি ফিল কৰি প্ৰাৰ্থীসকলে নিম্নোক্ত ঠিকনাত ৩ কপি ফটোগ্ৰাফৰ সৈতে পঠিয়াব লাগিব । প্ৰাৰ্থীসকলে মোবাইল নম্বৰ দিয়াটো অনিবাৰ্য । “APPLICATION FOR THE POST OF OFFICE PEON’. বুলি খামখনত লিখি পঠিয়াব ।\nশিক্ষাগত অ্ৰৰ্হতাৰ প্ৰমাণপত্ৰ\nএপ্লিয়মেন্ট একচেন্সৰ কাৰ্ড\nজাতিগত প্ৰমাণপত্ৰ(যদি আছে)।\nThe District and Sessions Judge,Sonitpur, Tezpur,P.O. & P.S.: Tezpur,Dist: Sonitpur, Assam - 784001.\nআবেদনৰ অন্তিম দিন - ১৪ চেপ্তেম্বৰ, ২০২০ ।\nWritten by DATA ONE at August 29, 2020


হিমন্ত বিশ্ব শৰ্মাই কংগ্ৰেছ এৰাৰ আগত কি ঘটিছিল ? - The Cross Current\nমাটিৰ দালালৰ বিৰুদ্ধে অভিযান : ৰৌ বৰালি জালত পৰিবনে ?\nতৃণমূলত যোগ দিলে মোদী চৰকাৰৰ প্ৰাক্তন মন্ত্ৰীয়ে\nএইবাৰ সলনি হ’ল পঞ্জাৱৰ মুখ্যমন্ত্ৰী\nনিষ্ঠুৰ নিয়তি! বগা সাজ পিন্ধি নামঘৰলৈ যোৱা পৰীমিতা গাত বগা কাপোৰ মেৰিয়াই উভতি আহিল…\nফেৰীবোৰেই নহয় , ভোটবোৰো অসুৰক্ষিত\nমাজুলীৰ দাবী : আমাক এখন দলং লাগিবই\nভাৰতত উৎপাদিত ভেকচিন গ্ৰহণ কৰিলে যাব নোৱাৰিব ব্ৰিটেইনঃ কিন্তু কিয়?\nক’ভিডৰ আতংকৰ মাজতে দেশত ডেংগুৰ সন্ত্ৰাসঃ কেন্দ্ৰৰ সতৰ্কবাণী\nসুখবৰঃ ৰাষ্ট্ৰসংঘৰ স্বীকৃতি লাভ কৰিছে ভাৰতৰ তিনিখন বিশেষ গাঁৱে! কিন্তু কিয়?\nসৰু দালালবোৰক গ্ৰেপ্তাৰ কৰি ডাঙৰ দালাল বোৰক কাৰ্যালয়ত…\nJust in- সু:খবৰ! ৰাজ্যত ১ অক্টোবৰৰ পৰা আনলক\nJust in- গঁড়ৰ খৰ্গ দহনক লৈ মুখ্যমন্ত্ৰীৰ প্ৰতিক্ৰিয়া…\nকেজৰিৱালৰ ৭ টা জব গেৰাণ্টিক লৈ দেশজুৰি চৰ্চা\nচীয়েৰ লীডাৰ্ছৰ নৃত্যৰ বাবেই আফগানিস্তানত নিষিদ্ধ কৰা হৈছে…\nপ্ৰথমে এনকাউন্টাৰ তাৰ পাছত সাহায্য\nJust in- নিমাতী ঘাটৰ পৰা কমলাবাৰী ঘাটলৈ চলাচল কৰা ফেৰীৰ…\nঅতি সোনকালে পুনৰ ৭০০ জন দালাল গ্ৰেপ্তাৰ কৰা হ’বঃ…\nহিমন্ত বিশ্ব শৰ্মাই কংগ্ৰেছ এৰাৰ আগত কি ঘটিছিল ?\n২৮ আগষ্ট ২০১৫ ৷এই দিনটোতে কংগ্ৰেছ এৰি ভাৰতীয় জনতা পাৰ্টীত আনুষ্ঠানিকভাৱে যোগদান কৰিছিল অসমৰ বৰ্তমানৰ মুখ্যমন্ত্ৰী ড: হিমন্ত বিশ্ব শৰ্মাই ৷\nBy দ্য ক্ৰছকাৰেণ্ট ষ্টাফ\t On Aug 28, 2021\n২৮ আগষ্ট ২০১৫ ৷ ৬ বছৰ আগৰ আজিৰ দিনটোৰ কথা ৷ এই দিনটোতে কংগ্ৰেছ এৰি ভাৰতীয় জনতা পাৰ্টীত আনুষ্ঠানিকভাৱে যোগদান কৰিছিল অসমৰ বৰ্তমানৰ মুখ্যমন্ত্ৰী ড: হিমন্ত বিশ্ব শৰ্মাই ৷ কংগ্ৰেছ দলত সুদীৰ্ঘ কাল কটোৱাৰ পাছত হিমন্ত বিশ্ব শৰ্মাৰ বিজেপিত যোগদানে অসমৰ ৰাজনীতিৰ বতাহো সলনি কৰি দিছিল ৷ বিজেপিত যোগদানৰ ছবছৰৰ ভিতৰতে তেওক অসমৰ মুখ্যমন্ত্ৰীৰ দায়িত্ব দিয়া হ’ল ৷ কংগ্ৰেছত দুটা দশক কটোৱাৰ পাছতো কিন্তু তেও মুখ্যমন্ত্ৰীত্বৰ বাবে কঠোৰ সংগ্ৰাম কৰিবলগীয়া হৈছিল ৷ শেষত সেই সপোন আধৰুৱা হৈ ৰোৱাত হিমন্ত বিশ্ব শৰ্মাই বিজেপিত যোগদান কৰিবলগীয়া হ’ল ৷ অথচ কংগ্ৰেছৰ মূল নেতা ৰাহুল গান্ধী আছিল হিমন্ত বিশ্ব শৰ্মাৰ সমসাময়িক ৷ কিয় ৰাহুল হিমন্তৰ বাবে পথৰ হেঙাৰ হৈ পৰিল , কি পৰিস্থিতিত হিমন্ত বিশ্ব শৰ্মাই কংগ্ৰেছ এৰি বিজেপিত যোগদান কৰিবলগীয়া হ’ল , কংগ্ৰেছ এৰাৰ আগত ছোনিয়া গান্ধীয়ে কি কৈছিল হিমন্ত বিশ্ব শৰ্মাক – এই সকলোবোৰ কথাৰে ‘দ্য ক্ৰছকাৰেন্ট’ৰ এই বিশেষ প্ৰতিবেদন ৷\nড: হিমন্ত বিশ্ব শৰ্মা আৰু ৰাহুল গান্ধী – বয়সৰ জোখত দুয়োজন সমসাময়িক ৷ৰাহুল গান্ধীতকৈ হিমন্ত বিশ্ব শৰ্মা মাত্ৰ ১৬ মাহৰ জ্যেষ্ঠ ৷ ড: শৰ্মাৰ জন্ম ১৯৬৯ চনৰ ১ ফেব্ৰুৱাৰীত৷ ৰাহুল গান্ধীৰ ১৯৭০ চনৰ ১৯ জুনত ৷ দুয়োজন ৰাজনীতিকেই কেৰিয়াৰৰ পাতনি মেলিছে কংগ্ৰেছ দলৰ মজিয়াত ৷ একেটা ৰাজনৈতিক দলক প্ৰতিনিধিত্ব কৰা দুয়োজন নেতাৰ মাজত থাকিব লাগিছিল গভীৰ আন্তৰিক সম্পৰ্ক ৷একেটা প্ৰজন্মৰ নেতা হোৱাৰ সূত্ৰে তেওলোক হ’ব লাগিছিল অভিন্ন হৃদয়ৰ বন্ধু ৷ আনন্দ বা দুৰ্যোগৰ মুহূৰ্তত ইজন সিজনৰ বাবে সহায়ৰ হাত হ’ব লাগিছিল ৷ কিন্তু নহ’ল ৷বৰং এনে এটা সময় আহিল , যেতিয়া ৰাহুল গান্ধীয়ে অপমান কৰাৰ অভিযোগ তুলি ড: হিমন্ত বিশ্ব শৰ্মাই কংগ্ৰেছ ত্যাগ কৰিবলগীয়া হ’ল ৷\nবয়স অনুসৰি দুয়োজন ৰাজনীতিক যদিও একে সময়ৰ , একে বয়সৰ তেওলোকৰ গতিপথ কিন্তু সম্পূৰ্ণ ভিন্ন ৷ কাহিনী আৰম্ভ কৰা যাওক স্কুলৰ পৰাই ৷ ১৯৮৪ চনত হিমন্ত বিশ্ব শৰ্মা আছিল কামৰূপ একেডেমীৰ দশম শ্ৰেণীৰ ছাত্ৰ ৷ সেইবছৰ তেও বিদ্যালয় ছাত্ৰ একতা সভাৰ সাধাৰণ সম্পাদক হিচাপে নিৰ্বাচিত হয় ৷ একেটা বছৰত ৰাহুল গান্ধীক নিৰাপত্তাজনিত কাৰণত বোৰ্ডিঙ স্কুলৰ পৰা আনি নামভৰ্তি কৰোৱা হয় দিল্লীৰ সম্ভ্ৰান্ত চেইন্ট কোলুম্বা স্কুলত ৷ ১৯৮৪ ৰ অক্টোবৰ মাহৰ শেষৰ দিনটোত ৰাহুল বিদ্যালয়ত থাকোতেই দেহৰক্ষীয়ে ঘৰতে গুলীয়াই হত্যা কৰে নিজৰ আইতাক ইন্দিৰা গান্ধীক ৷ তাৰ পাছতেই ৰাহুলৰ স্কুলীয়া আনুষ্ঠানিক শিক্ষাৰ সামৰণি পৰিল ৷ ৰাহুল আৰু প্ৰিয়ংকাক ঘৰতে ব্যক্তিগত শিক্ষকৰ দ্বাৰা পাঠদান কৰোৱাৰ ব্যৱস্থা কৰোৱা হয় ৷ অৰ্থাৎ যিটো বছৰত হিমন্ত বিশ্ব শৰ্মাই নিজৰ ৰাজহুৱা জীৱনৰ পাতনি মেলে সেই একেটা বছৰত ৰাহুল গান্ধীৰ গৃহবন্দিত্ব আৰম্ভ হয় ৷ তাৰ পৰৱৰ্তী বছৰত হিমন্ত আহি কটন কলেজৰ ছাত্ৰ হয় আৰু ছাত্ৰ ৰাজনীতিত সক্ৰিয়তাৰে অংশগ্ৰহণ কৰে ৷ৰাহুল গান্ধীৰ শিক্ষা জীৱন তেতিয়াও ঘৰৰ চাৰিবেৰৰ মাজৰ পৰাই চলি থাকে ৷\nদুয়োজনৰ জীৱনত ১৯৮৯ চনটোৰ আছে বিশেষ গুৰুত্ব ৷ ১৯৮৮- ৮৯ বৰ্ষত হিমন্ত বিশ্ব কটন কলেজৰ সাধাৰণ সম্পাদক হিচাপে বিজয়ী হয় ৷ একেটা বছৰত ৰাহুলৰ নামভৰ্তি হয় দিল্লীৰ চেইন্ট ষ্টিফেন্স কলেজত ৷বন্দুকধাৰী জোৱানৰ কটকটীয়া নিৰাপত্তা বেষ্টনীৰ মাজত তেও কলেজীয়া জীৱন আৰম্ভ কৰে ৷ কিন্তু স্পোৰ্টছ কোটাত ৰাহুল গান্ধীৰ নামভৰ্তিৰ বিষয়টোক ৰাজনৈতিক ইছ্যুৰ ৰূপত তুলি ধৰে বিৰোধী দল বিজেপিয়ে ৷ তুমুল বিতৰ্ক হ’ল ৰাহুলৰ এডমিছনক লৈ ৷ অৱশেষত ১৯৯০ চনত তেও দিল্লী এৰি আমেৰিকাৰ ৰোলিন্স কলেজত নামভৰ্তি কৰেগৈ ৷ হিমন্তই ৰাজনীতিৰ ডাঙৰ ডাঙৰ সপোনবোৰ দেখিবলৈ লোৱা সময়ছোৱাত আমেৰিকাৰ ফ্লোৰিডাত ৰাহুলে কটাবলৈ লয় একাকীত্বৰ জীৱন ৷\n১৯৯১ – ৯২ চনত তৃতীয়বাৰৰ বাবে কটন কলেজৰ সাধাৰণ সম্পাদক হিচাপে বিজয়ী হৈ হিমন্ত নতুন অভিলেখৰ গৰাকী হয় ৷ তেতিয়াই তদানীন্তন মুখ্যমন্ত্ৰী হিতেশ্বৰ শইকীয়াৰ তত্বাবধানত ৰাজনীতিৰ আদিপাঠ শিকিবলৈ লয় ৷ এই সময়ছোৱাতে , ১৯৯১ চনৰ ২১ মে’ত ৰাহুল গান্ধীলৈ ভাৰতৰ পৰা এটা জৰুৰী খবৰ যায় – তেওঁৰ পিতৃ ৰাজীৱ গান্ধী নিহত হৈছে ৷তামিলনাডুৰ এখন ভিতৰুৱা গাঁৱত ,এল টি টি ইৰ এক ভয়াবহ আক্ৰমণত ৷ আইতাকৰ পাছত পিতৃৰ নৃশংস হত্যাকাণ্ডই ৰাহুল গান্ধীক আকৌ এবাৰ জোকাৰি গ’ল ৷ হিমন্ত বিশ্ব শৰ্মাই ৰাজনীতিৰ ময়দানত আনুষ্ঠানিক আত্মপ্ৰকাশৰ প্ৰস্তুতি চলাই থকা সময়ত ৰাহুল গান্ধীয়ে নিৰাপত্তাৰ খাতিৰত নিজৰ পৰিচয় লুকুৱাবলগীয়া হ’ল ৷অসমত কংগ্ৰেছৰ সম্ভাৱনাপূৰ্ণ নেতা হিচাপে হিমন্ত বিশ্ব শৰ্মাই ৰাজনৈতিক অনুশীলন আৰম্ভ কৰে আৰু বিদেশত ৰাহুল গান্ধীয়ে নিজৰ পৰিচয় লুকুৱাই অধ্যয়ন চলাই নিয়ে ৷ ২০০১ চনত হিমন্ত বিশ্ব শৰ্মা জালুকবাৰীৰ বিধায়ক হিচাপে প্ৰথমবাৰৰ বাবে নিৰ্বাচিত হয় ৷ তাৰ তিনিবছৰ পাছত , ২০০৪ত আমেথিৰ সাংসদ হিচাপে বিজয়ী হৈ ৰাহুল গান্ধীয়ে ৰাজনৈতিক জীৱনৰ পাতনি মেলে ৷ গন্তব্য একে হ’লেও দুটা পৃথক গতিপথেৰে অব্যাহত থাকে দুজন সমসাময়িক নেতাৰ ৰাজনৈতিক যাত্ৰা ৷\nহিমন্তই নিজৰ শৈলীৰে ৰাজনীতিৰ কঠিন বাটত অগ্ৰসৰ হ’ল , ৰাহুলে পাৰিবাৰিক পৰিচয় সূত্ৰে দলত যথাযোগ্য স্থান লাভ কৰিলে ৷ এসময়ত ৰাজনীতিত দুয়ো পৰিণত বয়সত উপনীত হ’ল ৷ দলৰ মজিয়াত নিজৰ নিজৰ পৰীক্ষাত অৱতীৰ্ণ হোৱাৰ সময় আহি পৰিল ৷ ২০১১ চনত অভিলেখসংখ্যক আসনেৰে অসমত কংগ্ৰেছ আকৌ শাসনলৈ আহিল ৷ এই বিজয়ে অধিক আত্মবিশ্বাসী কৰি তুলিলে হিমন্ত বিশ্ব শৰ্মাক ৷ ইফালে , ২০১২ চনৰ উত্তৰ প্ৰদেশ বিধানসভাৰ নিৰ্বাচনত কংগ্ৰেছ অৱতীৰ্ণ হৈছিল ৰাহুল গান্ধীৰ নেতৃত্বত ৷ ফলাফল হ’ল অতি শোচনীয় ৷ ৰাহুল গান্ধীৰ যোগ্যতাক লৈ ব্যাপক প্ৰশ্নৰ অৱতাৰণা কৰা হ’ল ৷ ইপিনে , ধাৰাবাহিক তৃতীয়টো নিৰ্বাচনত বিজয়ে হিমন্ত বিশ্ব শৰ্মাক অধিক উচ্চাকাংক্ষী কৰি তুলিলে ৷\n২০১২ চনটোৰো বিশেষ গুৰুত্ব আছে ৷ উত্তৰ প্ৰদেশ বিধানসভা নিৰ্বাচনৰ ফলাফল ঘোষণা হ’ল ৬ মাৰ্চত ৷ কংগ্ৰেছে দেশৰ সৰ্ববৃহৎ ৰাজ্যখনত লাভ কৰিলে মাত্ৰ ২৮ খন আসন ৷ ২০০৯ ৰ লোকসভা নিৰ্বাচনতকৈ প্ৰায় ৭ শতাংশ ভোট কমিল ৷ সেইবাৰ উত্তৰ প্ৰদেশৰ মুখ্যমন্ত্ৰীৰ আসনত বহিল অখিলেশ যাদৱ ৷ সমাজবাদী পাৰ্টীৰ এইগৰাকী নেতাৰ জন্ম ১৯৭৩ চনত ৷ হিমন্ত বিশ্ব শৰ্মাতকৈ ৩ বছৰ আৰু ৰাহুল গান্ধীতকৈ ৪ বছৰ সৰু ৷ ইফালে , অসমত মুখ্যমন্ত্ৰী তৰুণ গগৈৰ সৈতে হিমন্ত বিশ্ব শৰ্মাৰ দূৰত্ব ক্ৰমাৎ বাঢ়ি আহিবলৈ ধৰিলে ৷২০১২ ৰ এপ্ৰিলৰ শেষৰফালে এই দূৰত্বই সংঘাতৰ ৰূপ ল’লে ৷ ১ মে’ত হিমন্ত বিশ্ব শৰ্মাই দিল্লীত ছোনিয়া গান্ধীক সাক্ষাৎ কৰি আমেৰিকালৈ ৰাওণা হ’ল ৷ তৰুণ গগৈয়ে ইয়াৰ ভূ- ভাই নাপালে৷ খবৰ ওলাল – গগৈক উপ- ৰাষ্ট্ৰপতি হিচাপে নিৰ্বাচন কৰাৰ প্ৰস্তাৱ দি হিমন্ত নিজে মুখ্যমন্ত্ৰী হ’ব বিচাৰিছে ৷ তেও আমেৰিকাৰ পৰা ঘূৰি অহালৈ অসম কংগ্ৰেছ দুটা মেৰুত বিভক্ত হৈ পৰিল ৷ গগৈ শিবিৰ আৰু হিমন্ত শিবিৰ ৷ যুঁজ- বাগৰ , বিসম্বাদ চলি থাকিল ৷ হিমন্ত বিশ্ব শৰ্মাই মন্ত্ৰিত্ব এৰিলে , আকৌ মন্ত্ৰীসভালৈ উভতি আহিল ৷ তেতিয়াও বিবাদৰ কোনো সমাধানসূত্ৰ নোলাল , বৰং মিমাংসাৰ কথাবোৰ দীৰ্ঘসূত্ৰী হৈ গৈ থাকিল ৷\n২০১৪ চন ৷ দেশৰ ৰাজনীতিত বছৰটো যিমানেই ঘটনাবহুল ,ৰাহুল গান্ধী- হিমন্ত বিশ্ব শৰ্মাৰ জীৱনতো এইছোৱা সময়ৰ সিমানেই তাৎপৰ্য আছে ৷ এহাতে নৰেন্দ্ৰ মোদীৰ দিল্লীত সবল আত্মপ্ৰকাশ ,আনহাতে ৰাহুল গান্ধীৰ ক্ৰমাগত পৰাজয়ে দেশৰ ৰাজনীতি সলনিৰ শক্তিশালী ইংগিত বহন কৰিছিল ৷ তেনেসময়তে ৰাহুল গান্ধী ছুটী কটাবলৈ বিদেশীলৈ গ’ল ৷ হিমন্ত গ’ল দিল্লীলৈ ৷ ছোনিয়া গান্ধী , আহমদ পেটেলক মুখামুখিকৈ ক’লে – “অসমত যদি পৰৱৰ্তী নিৰ্বাচন জিকিব খোজে তেনেহ’লে নেতৃত্বৰ প্ৰজন্ম সলনি কৰিবই লাগিব ৷” কংগ্ৰেছ হাইকামাণ্ড পতিয়ন গ’ল আৰু মল্লিকাৰ্জুন খৰ্গেক অসম ভ্ৰমণ কৰি প্ৰতিবেদন দাখিলৰ নিৰ্দেশ দিলে ৷ খৰ্গে অসমলৈ আহিল ৷ ব্ৰক্ষ্মপুত্ৰ অশোকাত হাইভল্টেজ বৈঠক ৷ ৫৫ গৰাকী কংগ্ৰেছ বিধায়কে হিমন্ত বিশ্ব শৰ্মাৰ পক্ষত স্বাক্ষৰ কৰিলে ৷ মুখ্যমন্ত্ৰী সলনিৰ কুচকাৱাজ পূৰ্ণগতিত আৰম্ভ হ’ল ৷ খৰ্গে দিল্লী পোৱালৈ ৰাহুল গান্ধীও বিদেশৰ পৰা আহি পালে ৷ আহিয়েই হিমন্তৰ বাটৰ হেঙাৰ হৈ থিয় দিলে ৷ তৰুণ গগৈক সলনি কৰাৰ মুঠেও পক্ষপাতী নহয় ৰাহুল ৷ স্পষ্টকৈ জনাই দিলে শীৰ্ষ নেতৃত্বক ৷ অসমৰ ৰাজনীতিলৈ আকৌ স্থবিৰতা আহি পৰিল ৷ কিন্তু বিদ্ৰোহৰ জুইকুৰা তেতিয়াও উমি উমি জ্বলি থাকিল ৷\n২০১৫ চন ৷ তৰুণ গগৈ আৰু হিমন্ত বিশ্ব শৰ্মা দুয়োটা শিবিৰৰ সঘন আহ – যাহ চলি আছে দিল্লীলৈ ৷ দুয়োপক্ষৰ সংঘাতৰ শেষ নিষ্পত্তিৰ বাবে ৰাহুল গান্ধীৰ বাসভবনত বৈঠকৰ আহ্বান কৰা হ’ল ৷ তেতিয়াৰ প্ৰদেশ কংগ্ৰেছৰ সভাপতি অঞ্জন দত্ত , হিমন্ত বিশ্ব শৰ্মা নিৰ্দিষ্ট সময়ত যথাস্থানত উপস্থিত হ’ল ৷ হিমন্ত বিশ্ব শৰ্মাই ক’বলৈ আৰম্ভ কৰিছিলহে মাত্ৰ ,৫ মিনিট শুনাৰ পাছত খঙত গুজৰি উঠিল ৰাহুল – “চাওক আপুনি কি বিচাৰে তাক লৈ মই চিন্তিত নহও ৷ বাকী কথা চি পি যোশীৰ লগত পাতিব ৷ তেও আপোনাৰ সমস্যা সমাধান কৰি দিব ৷ মোৰ ওচৰলৈ দুনাই নাহিব ৷” সেইদিনাই হিমন্তৰ প্লেটৰ বিস্কুট নিজৰ কুকুৰক খাবলৈ দিছিল ৰাহুল গান্ধীয়ে ৷ চৰম অপমান বোধ কৰি দিল্লীৰ পৰা উভতি আহিল হিমন্ত বিশ্ব শৰ্মা ৷\nতেতিয়াও সকলো শেষ হৈ যোৱা নাছিল ৷ইয়াৰ পাছৰ ঘটনাখিনি হিমন্ত বিশ্ব শৰ্মাই খুলি কৈছিল সাংবাদিক ৰাজদ্বীপ সৰদেশাইৰ আগত ৷ সৰদেশায়ে “২০১৯ :হাও মোদী ৱন ইন্ডিয়া “ গ্ৰন্থখনত উল্লেখ কৰা মতে , হিমন্ত বিশ্ব শৰ্মাৰ মনত তেতিয়াও এটা আশা আছিল যে সভানেত্ৰী ছোনিয়া গান্ধীয়ে নিশ্চয় এটা উচিত সিদ্ধান্ত ল’ব ৷ ছোনিয়া গান্ধীৰ পৰা তেও সাক্ষাতৰ অনুমতি বিচাৰিলে ৷ এসময়ত নিমন্ত্ৰণ আহিল ৷ কিন্তু কংগ্ৰেছ সভানেত্ৰী গৰাকীয়ে সিদিনা তেওৰ বাসভবন ১০ , জনপথৰ পিছদুৱাৰেদিহে হিমন্তক প্ৰবেশ কৰিবলৈ ক’লে ৷ ইয়াৰ কাৰণ সোধোতে উত্তৰ আহিল – “চোৱা হিমন্ত , তুমিও এজন পিতৃ আৰু অভিভাৱক ৷ এগৰাকী মাতৃ হিচাপে মই মোৰ সন্তানৰ ইচ্ছাৰ বিৰুদ্ধে যাব নোৱাৰো ৷ তুমি পাৰিবা জানো?”\nহিমন্ত বিশ্ব শৰ্মাৰ আৰু বুজিবলৈ একো বাকী নাথাকিল ৷ ২০১৫ চনৰ জুলাই মাহত তেও কংগ্ৰেছ ত্যাগ কৰিলে আৰু ২৮ আগষ্টত আনুষ্ঠানিকভাবে বিজেপিত যোগদান কৰে ৷ তাৰ পাছৰখিনি সকলোৰে চকুৰ আগত ঘটি গ’ল ৷\nবিজেপিত যোগদানৰ পাছত হিমন্ত বিশ্ব শৰ্মাই উভতি চাবলগীয়া হোৱা নাই ৷ ছটা বছৰ অপেক্ষাৰ পাছত তেও আজি অসমৰ মুখ্যমন্ত্ৰীৰ আসনত ৷\nদ্য ক্ৰছকাৰেণ্ট ষ্টাফ\nCrosscurrent is an independent newsroom that produces investigative and analytical reporting with dedication. Crosscurrent is founded to uncover the truth behind the important issues. Crosscurrent is founded to cover the issues that matter.\nউত্তৰ পূৱত কি এই ভিষ্টাডোম ৰে’ল ?\nপাকিস্তান আমাৰ ঘৰৰ দৰেইঃ তালিবান\nসৰু দালালবোৰক গ্ৰেপ্তাৰ কৰি ডাঙৰ দালাল বোৰক কাৰ্যালয়ত গামোচা পিন্ধাইছে…\nJust in- গঁড়ৰ খৰ্গ দহনক লৈ মুখ্যমন্ত্ৰীৰ প্ৰতিক্ৰিয়া ‘গঁড়ৰ খৰ্গত কোনো ঔষধী…\nসৰু দালালবোৰক গ্ৰেপ্তাৰ কৰি ডাঙৰ দালাল বোৰক কাৰ্যালয়ত গামোচা পিন্ধাইছে মুখ্যমন্ত্ৰীয়ে: ভূপেন বৰা\nJust in- গঁড়ৰ খৰ্গ দহনক লৈ মুখ্যমন্ত্ৰীৰ প্ৰতিক্ৰিয়া ‘গঁড়ৰ খৰ্গত কোনো ঔষধী গুণ নাই’\nচীয়েৰ লীডাৰ্ছৰ নৃত্যৰ বাবেই আফগানিস্তানত নিষিদ্ধ কৰা হৈছে নেকি IPL?\n© 2021 - The Cross Current ৰ দ্বাৰা সৰ্বস্বত্ত্ব সংৰক্ষিত


Kim jong un sister promoted to north korean top ruling body - কিম জং উনে তেওঁৰ ভগ্নীক দিলে প্ৰমোচন ! এতিয়া কি পদ লাভ কৰিলে তেওঁৰ ভগ্নীয়ে ?– News18 assam\nHome » photogallery » world »কিম জং উনে তেওঁৰ ভগ্নীক দিলে প্ৰমোচন ! এতিয়া কি পদ লাভ কৰিলে তেওঁৰ ভগ্নীয়ে ?\nকিম জং উনে তেওঁৰ ভগ্নীক দিলে প্ৰমোচন ! এতিয়া কি পদ লাভ কৰিলে তেওঁৰ ভগ্নীয়ে ?\nকিম ইয়ো জঙৰ সঠিক ৰাজনৈতিক ভূমিকা দীৰ্ঘদিন ধৰি অনুমানৰ বিষয় হৈ আহিছে।তেওঁক ভায়েকৰ উত্তৰাধিকাৰী হ'ব পাৰে বুলি আলোচনা হৈছে। যদি এনে হয়, সামাজিকভাৱে ৰক্ষণশীল উত্তৰ কোৰিয়াই প্ৰথম মহিলা নেত্ৰী লাভ কৰিব। (সকলো ফটো- AP)\n| September 30, 2021, 16:11 IST\nউত্তৰ কোৰিয়াৰ (North Korea) নেতা কিম জং উন (Kim Jong Un)ৰ প্ৰভাৱশালী ভগ্নী কিম ইয়ো জং (Kim Yo Jong)ক পদোন্নতি দিয়া হৈছে। কিম জং উনে তেওঁৰ ভগ্নীক দেশৰ শীৰ্ষ চৰকাৰী সংস্থাত নিযুক্তি দিছে। কেচিএনএৰ চৰকাৰী সংবাদ সংস্থাই বৃহস্পতিবাৰে কৈছিল যে এই নিযুক্তিৰ বাবে ৰবৰ-ষ্টেম্প সংসদৰ উচ্চতম গণ সভাৰ দ্বাৰাও অনুমোদন জনোৱা হৈছে।\nআয়োগৰ উপাধ্যক্ষকে ধৰি কমেও ৯জন সদস্যক বৰ্খাস্ত কৰা হৈছে। ইয়াৰ ভিতৰত আছে পাক পং জু আৰু কূটনীতিবিদ চো চন হুই, যি আমেৰিকা যুক্তৰাষ্ট্ৰৰ সৈতে আলোচনাত গুৰুত্বপূৰ্ণ ভূমিকা পালন কৰিছিল।\nচৰকাৰী ৰোডং চিনমুন বাতৰি কাকতখনে বৃহস্পতিবাৰে আঠটা নতুন নিযুক্তিৰ ছবি প্ৰকাশ কৰিছে। কিম ইয়ো জং সেই ছবিখনত আটাইতকৈ বাহিৰত থিয় হৈ আছে। তেওঁ কমিছনৰ আটাইতকৈ কনিষ্ঠ আৰু একমাত্ৰ মহিলা। তেওঁক প্ৰায়ে তেওঁৰ ভায়েকৰ ওচৰত দেখা গৈছে।\nকিম ইয়ো জঙৰ সঠিক ৰাজনৈতিক ভূমিকা দীৰ্ঘদিন ধৰি অনুমানৰ বিষয় হৈ আহিছে। তেওঁ ভায়েকৰ উত্তৰাধিকাৰী হ'ব পাৰে বুলি আলোচনা হৈছে। যদি এনে হয়, সামাজিকভাৱে ৰক্ষণশীল উত্তৰ কোৰিয়াই প্ৰথম মহিলা নেত্ৰী লাভ কৰিব।\nকিম ইয়ো জঙে ৰাজ্যিক সংবাদ মাধ্যমৰ দ্বাৰা দিয়া বিবৃতিত ৱাশ্বিংটন বা চিউলক বাৰে বাৰে তীব্ৰ গৰিহণা দিছে, বিশেষকৈ যেতিয়া উত্তৰ কোৰিয়াই দক্ষিণ কোৰিয়াই নিৰ্মাণ কৰা ইয়াৰ সীমান্ত অঞ্চলত এটা যোগাযোগ কাৰ্যালয় উৰুৱাই দিছিল।


নাগৰিকত্ব সংশোধনী বিধেয়কৰ ওপৰত হ’বলগীয়া আলোচনা চক্ৰৰ পৰা বাদ পৰিল কৃষক মুক্তি\nনাগৰিকত্ব সংশোধনী বিধেয়ক বিষয়ত হ’বলগীয়া আলোচনা চক্ৰলৈ কৃষক মুক্তি সংগ্ৰাম সমিতিক আমন্ত্ৰণ নজনোৱাটো বিজেপি চৰকাৰৰ ষড়যন্ত্ৰ\nঅহা ২০ আৰু ২১ ফেব্ৰুৱাৰীৰ দিনা নতুনকৈ গঠিত হোৱা যুটীয়া সংসদীয় কমিটিয়ে নাগৰিকত্ব সংশোধনী বিধেয়কৰ সংক্ৰান্তত আয়োজন কৰা আলোচনা চক্ৰত ৬-৭ টা মুষ্টিমেয় সংগঠনক আমন্ত্ৰণ কৰিছে। কিন্তু তেওঁলোকে কৃষক মুক্তি সংগ্ৰাম সমিতিক এই আলোচনা চক্ৰলৈ আমন্ত্ৰণ নজনোৱাত এয়া বিজেপি চৰকাৰৰ ষড়যন্ত্ৰ বুলি আজি এক সংবাদমেলযোগে অখিল গগৈয়ে মন্তব্য কৰে।\nতেওঁ জানিবলৈ দিয়া অনুসৰি লোকসভাৰ সচিব প্ৰধান টি. জি চন্দ্ৰশ্বেখৰে ই-মেইলযোগে অসমৰ বিভিন্ন দল-সংগঠনক এই নাগৰিকত্ব সংশোধনী বিধেয়ক-২০১৬ আলোচনা চক্ৰলৈ আমন্ত্ৰণ জনাইছে ।\nতেওঁ সংবাদ মেলত কয় যে নাগৰিকত্ব সংশোধনী বিধেয়ক অসমীয়া জাতিৰ কাৰণে এটা ভয়ানক বিপদ। নাগৰিকত্ব বিধেয়কৰ বিৰোধীতা কৰি ৰাজ্যত বিভিন্ন দল-সংগঠনে সভা সমিতি অনুষ্ঠিত কৰিছে। এই বিধেয়কৰ বিৰোধিতা কৰিবলৈ গৈয়ে তেওঁ এন এছ এ ৰ অধীনত কাৰাগাৰলৈও গৈছিল।\nনাগৰিকত্ব বিধেয়কক লৈ কেন্দ্ৰীয় চৰকাৰ আকৌ এটা নতুন ষড়যন্ত্ৰত লিপ্ত হৈছে বুলি উল্লেখ কৰে কৃষক নেতাজনে। যুটীয়া সংসদীয় কমিটিয়ে এই আলোচনাটো অসমত অনুষ্ঠিত কৰিব বুলি অসম চৰকাৰে এক জাননী জাৰি কৰিছিল। জাননী অনুসৰি অসমৰ ৰাইজৰ সৈতে নাগৰিকত্ব সংশোধনী বিধেয়কখন অসমৰ ৰাইজক লাগে নে নালাগে সেই সন্দৰ্ভত অসমতে এক আলোচনা কৰা হ’ব বুলি তেওঁ তথ্য সহকাৰে আজিৰ সংবাদ মেলত সদৰী কৰে।\nমুখ্য মন্ত্ৰীয়ে ঘোষণা কৰিছিল যে যুটীয়া সংসদীয় কমিটি অসমলৈ আহিব লাগিব। কিন্তু দুৰ্ভাগ্যজনক কথা যে তেওঁলোকে অতি গোপনীয়ভাৱে অহা ২০ আৰু ২১ ফেব্ৰুৱাৰীত এই আলোচনা চক্ৰ অসমৰ বিপৰীতে দিল্লীত অনুষ্ঠিত কৰিব বিচাৰিছে বুলি অখিল গগৈয়ে উল্লেখ কৰে।\nপূৰ্বতে এই আলোচনা চক্ৰলৈ আগতীয়াকৈ ৰাজহুৱা জাননী দি দল-সংগঠনক আমন্ত্ৰণ কৰা হৈছিল। কিন্তু এইবাৰ সম্পূৰ্ণ গোপনীয়ভাৱে মুষ্টিমেয় তথা বাছি বাছি দল-সংগঠন সমূহক আলোচনা চক্ৰলৈ নিমন্ত্ৰণ কৰা হৈছে বুলি আজিৰ সংবাদমেলত কৃষক নেতাজনে অভিযোগ তোলে।\nউল্লেখযোগ্য যে কালি কৃষক মুক্তি সংগ্ৰাম সমিতিৰ নেতাগৰাকীয়ে লোকসভাৰ সচিব প্ৰধান টি. জি. চন্দ্ৰশ্বেখৰলৈ ফোনযোগে আমন্ত্ৰণ নকৰাৰ সন্দৰ্ভত বাৰ্তালাপ কৰাৰ লগতে মেইল প্ৰেৰণ কৰিছিল। কিন্তু তেওঁ এয়া যুটীয়া সংসদীয় কমিটিৰ অধ্যক্ষৰ সিদ্ধান্ত বুলি অখিল গগৈক জনায় বুলি আজিৰ সংবাদমেলত তেওঁ অৱগত কৰে।এই সন্দৰ্ভত সংগঠনটোৱে যুটীয়া সংসদীয় সচিবলৈ মেইলযোগে অসমত এই আলোচনা চক্ৰখন অনুষ্ঠিত কৰিব লাগে বুলি দাবী জনোৱাৰ লগতে কিহৰ বাবে এই আলোচনা চক্ৰলৈ আমন্ত্ৰণ জনোৱা নহ’ল এই বিষয়ে প্ৰশ্ন উত্থাপন কৰে।\nতদুপৰি নেতাজনে বিজেপি আৰু আৰ এছ এছে কেনেদৰে অসমলৈ হিন্দু বাংলাদেশী আনিব পাৰি সেই বিষয়ে চিন্তা-চৰ্চা কৰি তেওঁলোকৰ চকুৰ টোপনি হৰিছে বুলি আজিৰ সংবাদমেলত তাৎপৰ্য্যপূৰ্ণ মন্তব্য আগবঢ়ায়। লগতে তেওঁলোকে হিন্দু বাংলাদেশীক সংস্থাপন দিয়াৰ বাবে নিতৌ নতুন নতুন কৌশল অৱলম্বন কৰাত উঠি-পৰি লাগিছে বুলি তেওঁ উল্লেখ কৰে।\nলক্ষণীয় যে তেওঁ অসমৰ সমূহ দল-সংগঠনক এই বিধেয়কখনৰ বিৰোধিতা কৰিবৰ বাবে ওলাই আহিবৰ বাবে আহ্বান জনায়।\nকালি নাগৰিকত্ব বিধেয়কৰ ওপৰত বিৰোধী দলৰ বিধায়িকা অজন্তা নেওগে সৰ্বদলীয় এটা প্ৰস্তাৱ ডাঙি ধৰাৰ ওপৰত অখিল গগৈয়ে কয়, ‘আমি অজন্তা নেওগৰ এই প্ৰস্তাৱৰ সমৰ্থন জনাইছো। লগতে সকলো ৰাজনৈতিক দলকে এই নাগৰিকত্ব সংশোধনী বিধেয়ক বাতিল কৰিবৰ বাবে সকলোকে এটা সৰ্বদলীয় সিদ্ধান্ত গ্ৰহণ কৰিবৰ বাবে আহ্বান জনাইছো।’\nতদুপৰি তেওঁ তথ্যসহকাৰে কয় যে ২০১৬ চনৰ অক্টোবৰ মাহত অনুষ্ঠিত হোৱা নাগৰিকত্ব বিধেয়কৰ প্ৰথমখন আলোচনা চক্ৰত ভাৰতৰ ১২ টা দল সংগঠনক আমন্ত্ৰণ জনাইছিল। তাৰ ভিতৰত অসমৰ পৰা নিখিল বংগ নাগৰিক সংঘ, সদৌ অসম বেংগলী যুৱ-ছাত্ৰ ফেদাৰেচনকে ধৰি ৫ টা দলক তেওঁলোকে আলোচনাত মিলিত হ’বৰ বাবে আমন্ত্ৰণ জনাইছিল।\nএই সন্দৰ্ভত তেওঁ স্পষ্টকৈ উল্লেখ কৰে যে এই নাগৰিক্ত বিধেয়কখনক সমৰ্থন কৰা দল-সংগঠন সমূহক বাছি বাছি বিজেপি চৰকাৰে আমন্ত্ৰণ কৰিছে, এয়া বিজেপি চৰকাৰৰ এক ষড়যন্ত্ৰ। দ্বিতীয়তে অসমৰ আছু, অগপক আমন্ত্ৰণ কৰা হৈছিল। তাৰ পিছত তেওঁলোকে দিল্লীতে কেৱল নহয়, ৰাজস্থান, যোধপুৰত গৈও ৰাজহুৱা শুনানি অনুষ্ঠিত কৰিলে।\nইয়াৰ উপৰি অসমত কৃষক মুক্তি সংগ্ৰাম সমিতিয়ে নাগৰিকত্ব সংশোধনী বিধেয়কখনৰ বিৰুদ্ধে সভা-সমিতি অনুষ্ঠিত কৰাৰ পিছতো কিহৰ বাবে এই সম্বন্ধীয় আলোচনাৰ বাবে এই সংগঠনক নিমন্ত্ৰণ জনোৱা নহ’ল বুলি তেওঁ আজিৰ সংবাদ মেলত প্ৰশ্ন কৰে। ইয়াৰ বিপৰীতে সদৌ অসম ছাত্ৰ সন্থা তথা বঙালী ভাষী দল-সংগঠনকহে এই আলোচনা চক্ৰত নিমন্ত্ৰণ কৰা হ’ল বুলি তেওঁ সদৰী কৰে।\nএই যুটীয়া সংসদীয় কমিটিত থকা অসমৰ চাৰিজন সাংসদক দাবী জনাই কয় যে তেওঁলোকে এই কমিটিক বাধ্য কৰাই এই আলোচনা চক্ৰ অসমত অনুষ্ঠিত কৰাব লাগে। যদিহে তেওঁলোকে এই বিষয়টো যুটীয়া সংসদীয় কমিটিক অৱগত নকৰে বা বাধ্য নকৰে তেন্তে কৃষক মুক্তি সংগ্ৰাম সমিতিয়ে আইনৰ সহায় ল’বলৈ বাধ্য হোৱাৰ লগতে ব্যাপক গণ আন্দোলন গঢ়ি তোলাৰ হুংকাৰ প্ৰদান কৰে।\nসংবাদমেলতে কৃষক নেতাজনে তেওঁলোক অসমত ১৯৭১ চনৰ পূৰ্বৰে পৰা বসবাস কৰি থকা বঙালী সম্প্ৰদায়ৰ লোকসকলৰ বিৰোধী নহয় বুলি সদৰী কৰে। ইয়াৰ বিপৰীতে ১৯৭১ চনৰ ২৪ মাৰ্চৰ পিছত অহা হিন্দু, মুছলিম নাইবা অন্য ধৰ্মাৱলম্বী কোনো বিদেশীয়ে কোনো কাৰণত অসমত নাগৰিকত্ব পাব নোৱাৰে সেই বিষয়ত কষক মুক্তি সংগ্ৰাম সমিতি সংকল্পবদ্ধ বুলি তেওঁ উল্লেখ কৰে।